SunOnline: Story: #Cottage - ep56\n1 އަހަރު4މަސް ކުރިން - 27 ފެބްރުއަރީ 2017 16\n"ރަފައެލް. ކޮންމެހެން މާ ރަގަޅު ޑޮކްޓަރަކަށްވެގެން އެންމެނަށް ތިމާވަރުގެ މާތް މީހަކު ނެތްކަމަށް ދައްކައިގެން ހުންނާނެކަމެއްނެތް. އަސްލު ކުލަ ދައްކާނުލާ ހުރުމުގެ މާނައެއްނެތް. ލެންވިއްޔާ ހުރި ސިފަތައް އެންމެނަށް އަންގައިގެން އުޅެނީ. ހުރިހާ ނުބައި ސިފަތަކާއިއެކުވެސް ލޯބިވާމީހުން ލޯބިވާނެ. ތީ ފޭކް މީހެއް. ލެން ހައިރާންވާނެ ރަފައެލް ކުރިކަންތައް އެނގިއްޖެއްޔާ........." އަމީރާގެ ވާހަކަތަކުން އެތަނުގައި ފެތުރިގެން ދިޔަ ހިމޭންކަން ގަރުނަކަށް ދިގު ދެމިގެން ދިޔަހެން ހީވިއެވެ. އެންމެ ފަހު ޖުމްލަތައް އެތަނަށް އައިސް ހުއްޓުނު އެހެން މީހަކަށް އެނގިގެން އޭނަވެސް ބަލައިލީ އެހާ ހައިރާންވެފައި ހުރެގެންނެވެ. ރަފައެލް ހަމަ ރަގަޅަށްވެސް އޭނަގެ ފަހަރިއާއި ގަދަކަމުން ބެހުނީހެއްޔެވެ؟\n"އެމީ ވަޓް ޑިޑް ޔޫ ޖަސްޓް ސޭ.........."\n"އާނ މައިކަލް. ކޮންމެހެން ހައިރާން ވެގެން ގަބޫލުނުކުރާގޮތަކަށް ބަލާނެކަމެއްނެތް. ޔޯ ބެސްޓްފްރެންޑް އިޒް ނޯ އެންޖެލް. ހީ ރޭޕްޑް މީ ބްރޫޓަލީ. އާސްކް ހިމް......" އަމީރާ ހަށަންބަދެލިއެވެ. އެވަގުތު ރަފައެލްއަށް ލިބުނު ޝޮކް އެންމެނަށްވުރެ ބޮޑުވިއެވެ. އޭނަގެ އަތް ވައިގެ ތެރޭގައި ހަރަކާތްކުރީ އަމީރާގެ މޫނުމަތީގައި ޖެހުމަށެވެ. ނަމަވެސް ވަރަށް އަވަހަށް ރުޅި ކޮންޓްރޯލްކޮށް އޭނަ ތަބައް އެތިފަހަރެއް ވީއްލާލިއެވެ.\n"ލަދުކުޑަ އަންހެންކުއްޖެއް. ކީކޭ ހިތަށް އަރައިގެން ދޮގުހަދަން ތިއުޅެނީ؟ މޮޔަވީތަ؟ އަހަރެން ނޫޅެމޭ އަމީރާ ތީ ކާކުކަން ނޭގިގެން. ހަމަހޭހުރެގެނެއް އަހަރެންގެ ކޮއްކޮގެ އަންހެނުންގެ ގަޔަކު އަތެއް ނުލާނަން. ތިހާވަރުގެ ބޮޑު ދޮގެއްހެދިއިރު މާތްރަސްކަލާގެ މަތިން ހަނދާނެއްނެތްތަ؟ ބިރެއްވެސް ނުގަނޭތަ؟ އަހަރެން އެއްގޮތަކަށްވެސް ހީނުކުރަން ތީ ބޮޑު ދޮގުވެރިއެއްކަމަށް. މީހަކު ބުނިނަމަވެސް ގަބޫލުނުކުރީމު. އެކަމަކު ތިން ފިރިހެނުން ކުރިމަތީގައި ބޮޑު ދޮގެއްތިހެދީ. ލޫސިއާންގެ ހިތް އަހަންނާއިމެދު ނުބައި ކުރުން ދޯ ބޭނުމަކީ؟ އަހަންނަށް ހެޔޮ ލޫސިއާން ގަބޫލުނުކުރިޔަސް ނުކުރިޔަސް އައި ޑޯންޓް ގިވް އެ ޑޭމް...."ރަފައެލް ދުވަހަކު އެހާގަދަޔަށް ރުޅިއައިކަމެއް ނޭގެއެވެ. އަމީރާ އެހެދި ދޮގުން އޭނަގެ ހިތުގައިވާ ލޯބިވެސް އެއްކޮށް ނެތިގެން ދިޔަކަހަލައެވެ. ބާރުބާރަށް ހިގާފައިގޮސް ކޮޓަރިއަށްވަދެ ޝަވަރުދޮށުގައި ހުއްޓުނުއިރަށް ރުޅިފިލާ އިންތިހާ ދަރަޖައިގެ ވޭނާއި ކެކުޅުންތައް އެ ހިތް މުޅިން ފާރުކޮށްފިއެވެ. އެރީތި ދެލޮލުން އޮހިގަތް ކަރުނަތައް ފެނާއިއެކުވާން ފެށިއެވެ. އަމީރާ އޭނަދެކެ ނަފްރަތުކުރިޔަސް އެހިސާބަށްގޮސްދާނެ ކަމަކަށް އޭނަހިޔެއް ނުކުރެއެވެ.\nއަމީރާ އޭނަގެ ހިތަށް އެތައް ހާސް ޚަންޖަރެއް ޖެހިޔަސް އެވަރަށް ލޭ ނުއޮހެރޭނެއެވެ. ހާސްފަހަރު މަރުވުމެކޭ ތަފާތެއްނެތެވެ. ހިތަށް ދުވަހަކު އެހާބޮޑު އަސަރެއްކުރާނެކަމެއް ނޭގެއެވެ. އަމީރާއާއިމެދު އޭނަދެކެމުން އައީ "އެންޖެލް" އެއްކަމުގައެވެ. އޭނަގެ ހިތުގެ މަލިކާއެވެ. ފުރާނައެވެ. އޭނަގެ ލޯތްބެވެ. ދިރިހުރުމުގެ އުއްމީދެވެ. ހުރިހާ އުފަލެއްވެސް މެއެވެ. ނަމަވެސް އަމީރާ އޭނަގެ ބޮލުގައި އެއެޅުވީ ކޮންފަދަ ބަދުނާމެއްހެއްޔެވެ؟\nމައިކަލް ހުރީ ވަރަށް ބޮޑަށް ނުރުހި ބުމަ ކައިރިކޮށްލައިގެންނެވެ. އަމީރާގެ ވާހަކަތައް އޭނަ އެއްގޮތަކަށްވެސް ގަބޫލުކުރިހެން ހިޔެއްނުވެއެވެ.\n"އަމީރާ. ރަފައެލް ކަހަލަ މާތް މީހަކާއި ބެހޭގޮތުން ތިކަހަލަ ބޮޑު ދޮގެއްހެދީ ކީއްވެތަ؟ އެނޫން އެއްޗެއްވެސް ބުނެވިދާނެ ދޯ. ރޭޕްކުރީއޭ. އަހަންނަށް ހުވާކުރަންވެސް ކެރިދާނެ ރަފައެލް ނުކުރާނެކަން. ރަފައެލް އެހާ ދަށުދަރަޖައަކަށް ނުވެއްޓޭނެ. އޭނަ ބޭނުން ކޮންމެ އަންހެންކުއްޖަކު ލިބޭނެ....." މައިކަލް ޔަގީންކަމާއިއެކު ރަފައެލް ދިފާއުކުރުމުން އަމީރާގެ ހިތަށް އަސަރުކޮށް ލޮލަށް ކަރުނަ އަންނަގޮތްވިއެވެ. އޭނަގެ ބޭބެއެއްފަދަ މައިކަލްވެސް އޭނަގެ ވާހަކަތައް ގަބޫލެއްނުކުރިއެވެ. ރަފައެލްގެ ކުށެއް އެއްވެސް މީހަކަށް ނުފެންނާނެއެވެ. ލޫސިއާންވެސް އެހެރީ އެހާ މައިތިރިވެފައެވެ. ލޫސިއާންއަށްވެސް ހީވީ އޭނަ ދޮގުހެދީކަމުގައިބާވައެވެ.\n"މައިކަލްގެ ހާފް ބްރަދަ ވީމަ ދިފާއުކުރަން އައީ ދޯ.........ނޮޓް ބޭޑް........"ލޫސިއާން ކޮފީތަށި ތުނބުގައި ޖަހާފައި ހޫނު ކޯވަރެއް ދަމާލައިފިއެވެ.\n"ހޫމް ލޫސިއާން. ހާފްބްރަދާއަކަށް ވުރެ މާ ކްލޯޒް. އެހާ ރަގަޅު ފްރެންޑެއް މީހަކަށް ނުލިބޭނެ، އަމީރާ އިތުރުމީހެއްގެ ކައިރީ ތި ފޭކް ޚަބަރު ނުކިޔައިފިއްޔާ ދެން ރަގަޅީ. އޭރުން އެންމެން އަމީރާއަށް ކުރި އިތުބާރު ގެއްލިގެން ހިގައިދާނެ. ނޫސްވެރިންނަކީ ވަރަށް ޒިންމާދާރުބަޔެއް. ޒިންމާދާރުކަން ބޮޑުކޮށް ނޫސްވެރިކަން ކުރާނީ. އެއްއިރެއްގައި ޑެޑް ބޮޑީއެއް ފެނިއްޖެއޭ ކިޔާފައި އަމީރާ ނޫހުގައި ދޮގު ޙަބަރެއް ލިޔުނުގޮތަށް ތަންދޮރު ބަލައިނުލާ މީހުންގެ އަބުރާއި އިއްޒަތަށް އަރާކަށް ނުވާނެ އިނގޭ. އެއީ އާދައިގެކަމެއްނޫން. ކޯޓަކުން އަތް ނުފޯރާވަރަށް ޖޫރިމަނާވެސްކޮށްފާނެ އިނގޭ. އެނީވޭސް ފަހަރިއަށްވާތީ މާފުދީފިން........." މައިކަލް މަލާމާތުގެ ފާޑަށް ހީލައިފިއެވެ.\n"އަހަންނަކީ މައިކަލްގެ ފަހަރިއެއްނޫން.." އަމީރާ ތުންފިތައިލިއެވެ.\n"ފަހަރިއަކަށް ނުވާނެ އެއްވެސް ގޮތެއްނެތް. އެކަމާއި ރުހުނަސް ނުރުހުނަސް އެކަން އޮންނާނީވެސް އެގޮތަށް.." މައިކަލް ހިނިގަނޑެއް ޖަހައިލިއެވެ.\n"ހެނާ އެއް ދެން ނާންނާނެ މައިކަލް ކައިރިއަށް...." އަމީރާ ބާރަކަށް ކިޔައިލުމުން މައިކަލް އެކަމާއި ބެހޭގޮތުން އިތުރު ވާހަކައެއް ދައްކަން ބޭނުންނުވިއެވެ. މައިކަލްގެ ބެލުމުގައި ހުރި ފޮނިކަމާއި ބޮޑާކަމުގެ ސަބަބުން އަމީރާ ހައިރާންވިއެވެ. އަމިއްލަ ނަފުސަށް ކުރާ އިތުބާރުވެސް ވަރަށް ބޮޑުކަމަށް އޭނަގެ އުޅުމުންވެސް ދައްކުވާދެއެވެ.\n"މައިކަލް މިގެއަށް އައުމުގެ ބޭނުމަކީ ކޮބާ؟ ބަފާގެ ގެއަށް ވިޔަސް އަދި ތިހެން ނުވަދެވޭނެ...." ކުއްލިއަކަށް ލޫސިއާންގެ ރުޅިގަނޑުހިލޭގޮތްވިއެވެ. މައިކަލްއާއި ދިމާލަށް ކުރިއަށް އެއް ފިޔަވަޅު އަޅާފައިވެސް ބައްޕަގެ އިންޒާރު ހަދާންވިއެވެ. ރަފައެލްގެ އެއްބަފާ މީހަކަށްވުމުން އެގެއިން އަބަދުވެސް މަރުހަބާ ކިޔާނެކަން ލޫސިއާންއަށް ޔަގީންވިއެވެ. އޭނައަކަށްވެސް މައިކަލް ނުހުއްޓުވޭނެއެވެ. ލޫސިއާންއަށްވުރެ މިގޭގެ މައްޗަށް ވެރިކަން ކުރުމުގެ ހައްގު މައިކަލްއަށް ލިބިގެންވެއެވެ.\n"ލޫސިއާން. ތިހެން އެހީމަ ބުނެފާނަން. އަހަރެންގެ ގެ ކުޑަ މަރާމާތެއް ކުރާތީ މިގެއަށް ބަދަލުވާންވެގެން މިއުޅެނީ. ރަފައެލްއޮތީ މިގޭގައި ހުރުމުގެ ހުއްދަދީފައި. ވީކެއް ވަރުކަން ނޭގޭވާނީ. އެނީ އޮބްޖެކްޝަންސް؟ " މައިކަލް އެއްބުމަ އަރުވައިލިއެވެ. ރުޅިގަދަވެގެންގޮސް ގައިން ދުންއަރާވަރު ވީއިރުވެސް ލޫސިއާން ކެތްކުރިއެވެ. މައިކަލްވެސް އިތުރަށް ޖަދަލުކުރާކަށް ނަހަދާ ވަރަށް ހަމަޖެހިލައިގެން ހުރެ ވަނީ އަމިއްލަ ގެފަދައިންނެވެ. ވާނީވެސް އެހެންނެވެ. ނާޒިމްގެ ދަރިއެއްކަން އެނގުމަށްފަހު މައިކަލް އެހެރީ ތިމާގެ ގެކަމަށް ހަދައިގެންނެވެ.\nމައިކަލް އެގޭގައި އުޅުމުގެ ސަބަބުން ނަބީލާއާއި މިހުރީޒުއާއި މައިކަލްގެ ގުޅުން އިންތިހާއަށް ބަދަހިވިއެވެ. އެންމެން އެކީގައި ކައި ބާބެކިއު ހަދާ އުޅޭއިރު އެއް އާއިލާފަދައެވެ. ނަބީލާވެސް އަމިއްލަ ދަރިއެކޭ މައިކަލް ތަފާތެއްނުކުރެއެވެ. އެހެން އެވަނީ ނާޒިމްއާއިމެދު މަންމަގެ ހިތުގައި އޮތް ލޯތްބަކާއި ގަދަރުންކަމުގައި ރަފައެލްއަށް ހީކުރެވުނެވެ. އަމީރާ ހުރީ ޝައްކެއްގެ މަތީގައެވެ. ނަބީލާގެ ހިތުގައި މައިކަލްއަށްޓަކާ އެހެން ވިންދެއްޖަހަން ފެށީހެއްޔެވެ؟ އެހާ ރީތި ފިރިހެނަކަށްވުމުން ކޮންމެ އުމުރެއްގެ މީހެއްގެވެސް ހިތުގައި އަޅައިގެންފާނެއެވެ. ނަބީލާގެ އެއުމުރުގެ ދަރިން ތިއްބަސް އެއީ މައްސަލައެއްނޫނެވެ. އެދުވަސްކޮޅު ރަފައެލްއާއި މައިކަލް ޗުއްޓީ ހޭދަކޮށްލަން ކަމުގައިބުނެ ބޭރު ގައުމަކަށް ފުރިއެވެ. އަމީރާއަށް ހަމަޖެހުމުގެ ނޭވާއެއްލެވުނީ އެގެއިން ރަފައެލް ދިޔުމުންނެވެ. ހަފްތާތައް މާޒީގެ ތެރެއަށް ވަންނަމުންގޮސް އެންމެފަހުން މައްސަރެއް ފާއިތުވެގެން ދިޔައިރު އަމީރާގެ ދަރިފުޅު ޖުއާންއާއި އަމީރާގެ ގުޅުން މަޑުމަޑުން ރަގަޅުވަމުންގޮސް އެދަރިފުޅު އުރާލާ ނިންދަވާ ހަދަން ފެށުނެވެ. ޖާދިން ހުންނަނީ ކާފަގެ ބެލުމުގެ ދަށުގައިކަމަށްވާތީ ނަސީބަކުން އެކުއްޖާގެ އުދަގުލެއްނުފޯރައެވެ. ނަމަވެސް އަމީރާ އެދަރިފުޅުދެކޭހިތްވެސް ވާންފެށިއެވެ. އެހުންނަ ނުލަފާކަމާއި ނޭއްގާނިކަންވެސް އޭނަގެ ލޯބިން ރަގަޅުކުރެވިދާނެކަން ނޭގެއެވެ.\nއަމީރާ ހޮޑުލެވެން ފެށުމުން އޭނަ ކިޓެއްގަނެގެން ޓެސްޓްކުރިއިރު ޕޮޒިޓިވްކަމަށް ދެއްކުމުން ގައިންހީބިހި ނެގިއެވެ. މިހާއަވަހަށް އޭނަ ދެވަނަފަހަރަށް ބަލިވެއިނީހެއްޔެވެ؟ ހަނދާންވީ ރަފައެލް މަތިންނެވެ. ރަފައެލް އޭނައާއި ދިމާކޮށްލީ އަދި އެންމެ "އަންސޭފް ދުވަސްކޮޅު"ގައެވެ. އަމީރާގެ ފޯނަށް އޮވިއުލޭޝަން ކަލަންޑަރު އަޅާފައި ހުރުމުން އޭނައަށް އެއީ އެންމެ ނުރައްކާތެރި ދުވަސްކަން އެނގިފައި އޮތެވެ. ނަމަވެސް ދަރިންކޮޅު މިހާ ކުޑައިރު އެގޮތަށް ބަލިވެ އިނދެފާނެކަމަކަށް އޭނަ ހިޔެއްނުކުރެއެވެ. ދެރަވެގެންގޮސް ލޮލަށް ކަރުނަ ޖަމާވިއެވެ. ލޫސިއާންގެ ކައިރީގައި އެ ޚަބަރު ބުނެފިއްޔާ އޭނަވެސް ހިތާމަކުރާނެ ހެއްޔެވެ؟ ލޫސިއާން މަޖަލަކަށް ހަދާފައި ނަމަވެސް އޭނަ ބާރަ ދަރިން ބޭނުންވާކަމަށް އަބަދުވެސް ބުނެއެވެ. އެއަދަދު ހަމަކޮށްފައި ނޫނީ އޭނަ ހުއްޓާނުލާނީ ހެއްޔެވެ؟ އަމީރާގެ ހިތަށް ކުޅަދާނަނުވެގެން ލޮލުން ކަރުނަ އަންނަންފެށިއެވެ. ކޮޓަރިއަށް ވަންއިރު ލޫސިއާން ފެންވަރާލައިގެން ނުކުންނަނީއެވެ. ތާޒާކަމާއި ރީތިކަމާއިއެކު ދުވާ މީރުވަހުން ކޮޓަރި އެއްވަސްކޮށްލާފައިވެއެވެ. އެކަނި ޖިންސްލައިގެން ހުރިއިރު އެ ހަށިގަނޑުވަނީ ހާމަޔަށެވެ. އުމުރުދުވަހަށް ބަލަން ހުއްޓަސް އަމީރާ ފޫއްސެއްނުވާނެއެވެ.\n"ވަޓް ބޭބީ. ތިވަރަށް ބަލަނީ އަހަރެން ލަދުގަންނަވަންތަ؟ " ލޫސިއާން ހީގަނެފާ އަމީރާގެ ކޮލުގައި ހިފާލާފައި މަޑުމަޑުން ގެނެސް މޭގައި ޖައްސާލައިފިއެވެ.\n"ލެން. އައިމް ޕްރެގް....އަނެއްކާ..." އަމީރާ ލޫސިއާންގެ މޭގައި މޫނު ޖައްސާލުމާއިއެކު އޮހިގަތްކަރުނަތައް މޭމަތި ތެންމާލައިފިއެވެ.\n"އެމީ ރޮނީތަ؟ " ލޫސިއާން މަޑުމަޑުން އަހައިލިއެވެ.\n"ލެންއަށް ނޭގޭތަ؟ މިފަހަރު ޕްރެގް ވީ ކީއްވެކަމާއިމެދު ލެން އެއްފަހަރުވެސް ވިސްނާލިނަމަ ތި ސުވާލުކުރާނެހެނެއް ހިޔެއްނުވޭ. ކުރީ ދުވަހު ރަފައެލް އޮފީހުގައި ރޭޕްކުރި ވާހަކަ ބުނީމަ އަމިއްލަ ބޭބެ ވީމަ ލެން އަޅައެއްނުލި. އެހެން ފިރިހެނަކުނަމަ އެގޮތަށް ކެތްކޮށްގެން ނުހުންނާނެ....ލެން. ރަފައެލްއަށް ޖެހޭނެ ހައްގު އަދަބު ލިބެން...." އަމީރާ ކަރުނަތައް ފޮހެލާފައި ތަންކޮޅެއް ބާރަށް ބުނެލިއެވެ. ރުއިމަކީ ހައްލެއްނޫނެވެ.\n"އެމީ. ވަޓް އިފް އައި ސޭ އެދުވަހު އެމީ ރޭޕްކުރީ ރަފައެލް ނޫނޭ. ރަފައެލްގެ ކުށެއްނެތޭ..." ލޫސިއަން އަމީރާގެ ކޮނޑުގައި ހިފަހައްޓާލައިގެން ހުރެ ބުނެލުމާއިއެކު އަމީރާއަށް ވިސްނުނެވެ. އެލޮލުގައިވަނީ ކުށްވެރި އިހުސާސްތަކެވެ. ލޫސިއާން އަމީރާގެ މޫނުގައި ދެއަތުން ހިފަހައްޓައިލިއެވެ. އެއާއިއެކު އަމީރާ ބާރުބާރަށް ލުސިއާންގެ މޫނުމަތީގައި އެތިފަހަރެއްޖެހިއެވެ. އެތައްފަހަރު ލޫސިއާންގެ ގައިގާ ޖެހުނެވެ. ރޮއިރޮއިހުރެ ލޫސިއާންއާއި ދިމާލަށް ނުކިޔާކަށް އެއްޗެއްނެތެވެ.\n"ރަފައެލްގެ ގައި ތެރެއަށް ވަދެ އޭނަ ލައްވާ އެކަން ކުރުވިޔަސް ދަރިއަކު ލިބިއްޖެއްޔާ އެކުއްޖާވާނީ ރަފައެލްގެ ކަމެއް ނޭގުނެއްނު. ރަފައެލް އެހާ މާތް މީހެއްގެ ބޮލުގައި ކޮންފަދަ ބޮޑު އިލްޒާމެއް އެޅުވުނީ. އަދި އެވެސް މައިކަލް އަޑުއަހަން ހުއްޓާ............ކްރޭޒީ...." އަމީރާ ހުރީ ޝޮކެއްގައެވެ.\n"ރަފައެލްއަށް އެކަން އެނގިއްޖެއްޔާ ދުވަހަކު އަހަންނަށް މާފެއްނުކުރާނެ. ޕްލީޒް ނުބުނައްޗޭ އެމީ. އެހެން ކޮންމެވެސް މީހަކު މޫނުމަތީގައި މާސްކެއް އަޅައިގެން އައިސް ރޭޕްކުރީއޭ ބުނޭ. އެމީ ރަފައެލް ކަމުގައި ހީވީޔޭ ބުނޭ. އެދުވަހު ދެމީހުން އެކީގައެއްނު އޮފީހުގައި އުޅުނީ. ދުވަހެއްގެ ކޮޅުންވެސް އެކަން އެނގިއްޖެއްޔާ އަހަރެންގެ މިހިތަށް ހަމަޖެހުމެއް ނުލިބޭނެ ޕްލީޒް ބޭބީ......" ލޫސިއާން މާފަށް އެދުނެވެ. އޭނަގެ އަމިއްލަ ބާރެއްނެތި އެހެން މީހަކު އޭނައަށް ސިހުރުހަދަނީކަމުގައި ޔަގީންކޮށްދޭން މަސައްކަތްކުރިއެވެ. އެހެންނޫންނަމަ އޭނަ އަމީރާދެކެ މިވާ ލޯބި އޭނަ އަމީރާއަށް އަނިޔާކުރާކަށް ފުރުސަތެއްނުދޭނެއެވެ. ލޫސިއާން އެތައް ވަރަކަށް އާދޭސްކުރުމުން އަމީރާއަށް އެކަން ގަބޫލުކުރެވިއްޖެއެވެ. ލޫސިއާންއަށް ސިހުރު ހަދާ އޭނައާއި ވަކިކޮށްލާނެކަމުގެ ބިރު ބޮޑުވިއެވެ. ލޫސިއާން ވަކިވެއްޖެއްޔާ އޭނަ ކެތްކުރާނީ ކިހިނެއްހެއްޔެވެ؟ އޭނަ މަރުވެދާނެއެވެ. ހަޔާތަށް އެހެން ބައިވެރިޔަކު ގެންނާނަކަށް އޭނަ ދުވަހަކު ބޭނުމެއްނޫނެވެ. ލޫސިއާންއަށް ސިހުރު ހަދާމީހަކު ހޯދާފައި އެމީހަކަށް ހަރުކަށި އަދަބެއްދޭން އޭނަ ބޭނުންވިއެވެ.\nއަމީރާ އާއި ލޫސިއާން އަތުގުޅުވާލައިގެން ހަނދުވަރުގެ ރީތި އަލިން އުފާ ހޯދަމުން ދިޔައިރު ދުވަހަކު ވަކިނުވާން ވައުދުކުރިއެވެ. އަބަދަށްޓަކާ އެކީގައިވާން ދެހިތް ބޭނުންވިއެވެ. އިންސާނަކާއި ޖިންނިއަކަށްވެސް އަބަދަށްޓަކާ ލޯބީގެ ގޮތުން ގުޅިގެން އުޅެވިދާނެކަން ދުނިޔެއަށް އަންގަން ހިތް އެދުނެވެ.\nދުވަސްކޮޅެއްފަހުން ރަފައެލްއާއި މައިކަލްވެސް އެނބުރި ކޮޓެޖަށް އަތުވެއްޖެއެވެ. މައިކަލްގެ ގެ މަރާމާތުކޮށް ނިމިއްޖެކަމަށްބުނެފާ އޭނަ ބަދަލީމަ ނަބީލާ ހުރީ ވަރަށް މޫޑީވެފައެވެ. އަބަދާއަބަދުހެން ދައްކަނީ މައިކަލްމަތިން ހަނދާންވާތީ އެވާހަކައެވެ.\nމައިކަލްހުރީ އޭނަގެ ގޭގައި ސިހުރަށް ޚާއްސަކޮށްފައިވާ ކޮޓަރީގައެވެ. އޭނަ ވަރަށް ހައިރާންވިއެވެ. އޭނަ އެހާވަރުން ސިހުރު ހެދުމުން މިރޭ އެއްވެސް އަސަރެއްނުކުރީ ކީއްވެހެއްޔެވެ؟ ކޮޓަރީގެ ތެރޭގައި ދުން ކިބަ ބަހައްޓައިގެން ފޮތް ހިފައިގެން އިނދެ ކިޔަވަންފެށުމުން އެއްވެސް ތަނަކުން ޖިންނިއެއް ފާޅެއްނުވިއެވެ. މައިކަލް އަކަތައް ކުރެހީވެސް ފޮތުގައި ހުރި އެއްޗެހި ބަލައިގެންނެވެ.\n"ނަތިން. ކިހިނެއްބާ މިވަނީ، އައި ތޯޓް ހެއްދެވިފަރާތަށް ނުއުރެދި ޝައިތާނުން ކޮންޓްރޯލް ކުރެވޭނެކަމަށް. ރަގަޅަށް ނަމާދުކޮށް ރޯދަ ހިފައިގެންވެސް މިކަން ކުރެވޭނެކަމަށް. އެކަމަކު މިހުރިހާ ދުވަހު ނަމާދުކުރަމުން އަހަންނަށް ސިހުރު ހެދުނުގޮތެއްވެސް ބުނާކަށް ނޭގޭ. އެހެން މީހުންނަށް ނުލިބޭ ބާރެއް ލިބިފައިވަނީކަމަށްވެސް ހީކުރެވުނި. މިހާރު މިވީ ކިހިނެއް؟ " މައިކަލް އަތުގައި އޮތް އަނގޮޓީގައި އަތްހާކާލައިފިއެވެ. ކުރިމަތިން މާރިދަކު ފައުޅު ނުވުމުން ތަންކޮޅެއް ބާރަށް އަނގޮޓީގައި އިނގިލި ކާއްތާލިއެވެ. މައިކަލްގެ ނިތްކުރިއަށް ރޫތައް ގިނަވިއެވެ. ކުއްލިއަކަށް ކުރިމަތިން މިހުރީޒް ފެނުމުން މައިކަލްއަށް ސިހުމެއް ލިބުނެވެ.\n"ސޮރީ ދަރިފުޅާ. މައިކަލްއަށް އަދި ކިރިޔާ ސިހުރުގެ އޭބީސީ ދަސްވީ....." މިހުރީޒު ހުރީ ހެވިފައެވެ. މައިކަލްގެ މޫނަށް ރަތްކުލަވެރިވިއެވެ.\n"އަޅުގަޑަކަށް ނޭގުނު..." މައިކަލް ވާހަކަދެއްކީ އަދަބުވެރިކޮށެވެ.\n"މައިކަލްއަށް ހީވޭތަ ރަގަޅަށް އުޅޭ މީހަކަށް ސިހުރުހެދޭނެހެން . ސިހުރު ހެދުމަކީ އެންމެ ބޮޑު ފާފައިގެ ތެރޭން ހިމެނޭކަމެއް. އެމީހަކު މަރާލަން ޖެހޭވަރުގެ ނުބައިކަމެއް. ސިހުރުވެރިން ޝައިތާނާ ބުނާހާގޮތަކަށް ހަދަން މަޖުބޫރުކުރާނެ. ޝައިތާނާގެ އަޅެއްގެ ގޮތުގައި އެމީހަކު ހުންނާނީ. އެމީހަކު ހުންނާނީ މަގުފުރެދި ދީނުން ބޭރުވެފާ. މައިކަލް އެހެން މީހުނަށް ސިއްރުން ނަމާދުކޮށް ގުރުއާން ކިޔަވާކަން އަހަރެމެންނަށް އެނގޭ. ނުލަފާ މީހެއްކަމަށް ހެދިގެން ހުރިއިރުވެސް މަޑުފުށްކޮޅެއްކަހަލަ ހިތެއް ލިބިފައިވަނީ. މައިކަލްގެ ކައިރީ އެރޭ މާރިދު އެވާހަކަ ބުނީ ފޯރިއަރާފައި ހުރިވަރުން ހެން ހީވޭތަ؟ އެސިއްރު ބުނުމުގެ ވަގުތު ޖެހުމުން އަހަރެން އޭނައަށް އެންގީ ގޮސް މައިކަލް ކައިރީ އެވާހަކަ ބުނަން. މަންމައަކީ ކާކުކަން އެންގުމުގެ ވަގުތު ޖެހިއްޖެކަމަށް ހިތް ބުނީ. މިހާރު މައިކަލްއަށް އެނގެއެއްނު މަންމައަކީ ކާކުކަން. އެހެން މީހުންނަށް އެކަން ފޮރުވައިގެން ހުއްޓަސް. މައިކަލް އަށް އެނގެއެއްނު އަހަރެން މައިކަލް މަންމަ ދެކެ ލޯބިވާވަރު. އެހެންވެ މައިކަލް ކުޑައިރުއްސުރެން ސަލާމަތުން ރައްކާތެރިކަމާއިއެކު ގެންގުޅެން އަހަރެންގެ ޚައްދާމުންނަށް އަންގާފައި އޮތީ. ފަހުން މައިކަލް އެފޮތްތައް ފެނުމުން ޝައުގުވެރިކަން ފާޅުކުރުމުން އެފޮތްތަކުން އަމަލުކުރަން ނުފަށަނީސް މައިކަލްއަށް ޖިނިން ކޮންޓްރޯލްކުރުވީ އަހަރެންގެ ލަފާގެ މަތިން. އެހެންވެ މައިކަލް މާ ފޮނިވެލާފައި ގަދަކޮށްލާފައި އުޅުނީ. ހިތުން ސިހުރުވެރިއަކަށްވީ. މައިކަލް. ސިހުރުވެރިއަކަށް މިހާރު މިރަށުގައި އުޅެނީ އާތިފު. ހެނާގެ ބައްޕަ......." މިހުރީޒްގެ ވާހަކަތަކުން މައިކަލް ހުރީ ބުނާނެ އެއްޗެއް ނޭގިފައެވެ. ނަމަވެސް އޭނަ އެކަން ފޮރުވާފައި ވަރަށް ހަމަޖެހިލާފައި ހީލައިފިއެވެ. މިހުރީޒް އޭނަ އެ ސަލާމަތްކޮށްދިނީ ހާދަ ބޮޑުކަމަކުންނޭ ހިތަށް އެރިއެވެ. ރަގަޅަށް ސިހުރު ހަދަން ފެށިނަމަ އޭނައަށް ވާނެ ގޮތެއްވެސް ނޭގެއެވެ. ހުރިހާ ޝުކުރެއް ހުރީ ހެއްދެވިފަރާތަށެވެ.\nއަމީރާ "ޒުވާން ސިހުރުވެރިޔާގެ ނިމުން" ކިޔާ ވާހަކަފޮތެއް ނެރުމުން އެވާހަކަ ވީ އެންމެންގެ ތެރޭގައި މަގުބޫލުވި އިބުރަތްތެރި ފޮތަކަށެވެ. އެއީ ޖިންނިންނާއި ޖިންނިންގެ ދުނިޔެއާއި ބެހޭގޮތުން މައުލޫމާތު މުއްސަދި ފޮތެކެވެ. އެފޮތް ނެރުމުން މައިކަލް ވަރަށް ހީހީފައި ޖޯކުޖެހިއެވެ. އޭނައާއި ބެހޭގޮތުން ލިޔެފައިދޯ އޭ އަހައިވެސްލިއެވެ. އަމީރާ ބުނީ މައިކަލްގެ ހަގީގަތް އެނގުމުން އެހެން ކަހަލަ އަސަރުތަކެއް ކުރުވިކަމަށާއި ސިހުރުވެރިއެއްގެ ނަމުގައި ހުރުމާއި ހަގީގަތުގައި އެކަންކުރުމާއި ވަރަށް ތަފާތުކަމަށެވެ. ނަބީލާގެ ސަބަބުން ނޫންނަމަ އޭނައަށް އެވާހަކައިގެ ހަގީގަތް އޮޅުމެއްނުފިލީހެވެ.\nއެލްސާ ޖުއާން ކޮނޑުމަތީގައި ބާއްވައިގެން ހުރެ މާތައް ބިންނަމުން ދިޔައިރު ޖާދިން ބަގީޗާތެރޭގައި ފުމެފުމެފާ އުޅެއެވެ. ކޮކަޓޫ އިންނަނީ ބިރުންގޮސް ސްޕައިކް ޖައްސާލައިގެންނެވެ. ބައެއްފަހަރު ކޮކަޓޫއަށް ގޯނާއެއްކޮށްލިޔަސް އެއަށް އަނިޔާވާވަރުގެ ކަމެއްކޮށްލާކަށް ޖާދިން ނޫޅެއެވެ. ބޮޑުވަމުން ދިޔަވަރަކަށް ކޮއްކޮއާއިވެސް އަޅާލަންފެށިއެވެ. ނުވީތާކަށް އާޒްއާއިވެސް އެކުވެރިކަން އުފައްދަން ޖާދިން މަސައްކަތްކުރެއެވެ. ޖާދިންއާއި އެލްސާ ވާހަކަދައްކަމުން ދިޔައީ އަދި ނިކަން ލޯބިންނެވެ. އެހެން އުޅެލާފައި އައިސް ޖުއާންގެ އަތުގައި ކުޑަކޮށް ވިކައިލުމުން ޖުއާން ދެލޯ ބޮޑުކޮށްލައިގެން ބަލަންއޮތެވެ.\n"ދޮންތީގެ ޖާން. ކޮއްކޮ ދެރަވާނެ ތަދުކޮށްލީމަ. އެހެން ނަހަދައްޗޭ. ހީޒް ޔޯރ ލިޓްލް ބްރަދަރ އޭ. ކޮއްކޮ ދެރަވާނެ ތޮޅެންޏާ. ޖާންއަކީ ދޮންތީގެ ކުޑަ ކުޑަ ސްވީޓްހާޓް......" އެލްސާ ގުދުވެލާފައި ޖާދިންގެ މޫނުގައި ބޮސްދިނެވެ. ޖާދިން އަނގަޔަށް ވައްތަރެއް ޖައްސާލާފައި ހުނެވެ.\nއަމީރާ ވަރުބަލިވުމާއި މޭނުބައިކުރުން ކުރީފަހަރަށްވުރެ މާ ބޮޑުވިއެވެ. އޭރު ބަލިވެ އިނުމާއި ހާސްބައި ތަފާތެވެ. އަމީރާ ހުންނަނީ އެންމެނަށް ސިއްރުކޮށްލައިގެންނެވެ. ރަފައެލްގެ ދަރިއެއްކަމަށް ހީވާވަރުން ގަންނަބިރު ވަކިން ބޮޑެވެ. ލޫސިއާންވެސް އެކަހަލަ ނުބައި އަމަލު ހިންގަންޏާ ލިބޭނީވެސް މިފަދަ ސަޒާއެވެ. ހުރިހާވެސް އަނިޔާއެއް އޭނައަށެވެ. އަމީރާ ވައި ޖައްސާލަންވެގެން ކުޑަދޮރު ހުޅުވާލާފައި ބޭރަށް ބަލައިލިތަނާ ޖާދިން ފެނުނެވެ. ޖާދިން ފުންމައިގެން އައިގޮތަށް އަމީރާގެ ގައިގާ ޖެހިގަތުމުން ރުޅިއައުމުގެ ބަދަލުގައި ނިކަން ލޯބިން މޭގައި ބޮނޑިކޮށްލިއެވެ.\n"މަންމަގެ ކުޑަ ކުޑަ ޑާލިން. ސަކަރާތް ޖަހަޖަހާފައި ވަރުބަލިވީތަ. ބައްޕަ ބުނާހެން ދަރިފުޅު މާ ހައިޕާވެގެން ތިއުޅެނީ........ބަޓް މަންމަ ވަރަށް ލޯބިވޭ އިނގޭ......." އަމީރާގެ ލޮލަށް ކަރުނަ ޖަމާވިއެވެ. އަމިއްލަ ދަރިފުޅާއިމެދު ކަންތައްކުރެވުނު އިހާނެތިގޮތުން އެހިތަށްވަނީ ފުން އަސަރުތަކެއްކޮށްފައެވެ. ކިތަންމެ ބިރުވެރި ސޫރައެއްގައި ވީނަމަވެސް އަމިއްލަ ދަރިފުޅުވާނީ ހަށިގަނޑުގެ އެއްބަޔަށެވެ. ޖާދިން ސިފަބަދަލުކޮށްގެން އުޅެނީއޭ ބުންޏަސް މިއީ މިކުއްޖާގެ އަސްލު ސިފަކަމަށް އަމީރާ ޔަގީންކުރިއެވެ. އޭނަ ބިރުގެންފާނެތީ ލޫސިއާން އޭނަ ހިތްހަމަޖައްސާލަން ބުނި އެއްޗަކީއެވެ. އެންމެ ރަގަޅެވެ. ބީސްޓެއްހެން ހުއްޓަސް އެދަރިފުޅު އޭނަދެކެ ލޯބިވެއެވެ. އެހާބިރުވެރިކޮށް ހުންނައިރު މިހާރު ގާތުން ދިނުމަކީވެސް އަމީރާއަށް އުދަގޫކަމެއްނޫނެވެ. ދެކުދިން ދެފަރާތުގައި ބައިތިއްބައިގެން އެނދުގައި އޮށޯވެލައިގެން އޮންނައިރު ބުނަން ނޭގޭފަދަ ހިތްހަމަޖެހުމެއް ހިތަށް ލިބެއެވެ. ކުރިން ކަންތައްކުރެވިފައިވާ ގޮތުން ޖުއާންއަށްވުރެ ބޮޑަށް އިސްކަން ދެވެނީވެސް ޖާދިންއަށެވެ. ޖުއާން އެލްސާއާއި ބޮޑަށް ދޯޅުވި ސަބަބަކީވެސް އެއީއެވެ.\nޒޯހަންއާއި ބައްދަލުކުރަން ހެނާ އެއްބަސްވީ ވަރަށް އާދޭސްކޮށްގެންނެވެ. ޒޯހަންއަށް އިތުބާރުކުރެވުނަސް ހެނާ އެފަދަ ގޮތަކަށް ބައްދަލުކުރާކަށް ހިތެއްނުރުހެއެވެ. އެންމެފަހުން ޒޯހަން އެދުނީ މޫދުކައިރިއަށް އައުމަށެވެ. ހަވީރު ފިންޏަށް އެންމެން ހިނގާއުޅޭތަނެއްގައި ވާހަކަދައްކާލަން ތިއްބަސް އެންމެ ރަގަޅުވާނެކަމުގައި ޒޯހަން ބުނެލިއެވެ. ހެނާ ކަޅުހެދުން ލައިގެން ވައިލެޓް ޝޯލެއް ރީތިގޮތަކަށް އަޅައިލުމަށްފަހު ކުޑަކޮށް އަނދުންއެޅިއެވެ. ކޮޓެޖާއި ދިމާލުން މޫދަށް އެރިގެން ތަންކޮޅަކަށް ދުރަށް ހިނގައިލިތަނާހެން އޭނަގެ އިންތިޒާރުގައި ހުރި ޒޯހަން ފެނުމުން ހެނާގެ ހިތް ތެޅިގަތެވެ. ލަދުގަންނަ ގޮތްވިއެވެ. އެހާ ދުރުންވެސް ޒޯހަން ފެންނަލެއް ހާދަ ސްމާޓެވެ. އެހިސާބުގައި ތިބ އަންހެންކުދިންވެސް އޭނައަށް ފަރިދައްކާ ސަމާލުކަން އަތުލައިގަންނަން މަސައްކަތްކުރާއިރު އެނގޭކަމަކަށްވެސް ނަހަދައެވެ. ހެނާ ޒޯހަންއާއި އަރާ ހަމަކުރުމުންވެސް ޒޯހަންއަށް އެނގުނުކަމަށް ނުވިއެވެ. ހެނާ ޒޯހަންއަށް ގޮވާލުމުން އެނބުރި ބަލައިލާފައި ބައްދާނުލެވުނީވެސް ހަމަ ކިރިޔާއެވެ.\n"ޒޭން. ބުނީމެއްނު ދުރުންނޭ އުޅޭނީ..." ހެނާ ރަކިވެފާ ފަހަތަށް ދެތިންފިޔަވަޅު އެޅިއެވެ.\n"ސޮރީ ހެނާ. އަހަރެން މާ ކެތްތެރިކަން ކުޑަކޮށްލާފައި ދޯ. ހަމަ ބައްދާލާހިތްވީ ފެނުނީމަ. ރޮމެންޓިކް މީހުންނަށް މިހެންވެސް ވެވޭނެ.....ލޯބިވާ ކުއްޖާ ފެނުނީމަ.....މިއަދު ހާދަ ވިއްސާރައޭ..އިރުއޮއްސޭ މަންޒަރު ވަރަށް ރީތިވާނެ...." އުޑުމަތީގައި ވިލާތައް ނަގަމުން އަންނަ މަންޒަރު ފެނިފާ ޒޯހަން ހިނިތުންވެލިއެވެ.\nހެނާ ރަކިގޮތަކަށް ހީލިއެވެ.\n"މީހުން ބަލާވަރުން އުދަގޫވެފަ ދޯ ތިހިރީ؟ " ޒޯހަން ހީލިއެވެ.\n"އެމީހުން ބަލަނީ ޒޭންއާއި ދިމާލަށޭ...." ހެނާއަށް އެތޫނު ނަޒަރުން ސަލާމަތްނުވެގެން ދުރަށްބަލަން ޖެހުނީ ރަކި ހީލުމަކާއިއެކުގައެވެ. ދުވަސްގަނޑަކަށްފަހު ޒޯހަން ފެނުމުން އޭނަ ލަދުގަންނަނީ މާ ވަރަކަށެވެ.\n"އަހަރެން މިހުރިހާ އިރުވާންދެން ހުރިއިރުވެސް އެކުދިންނަކަށް ނޭގޭ. ހެނާ އައީމަ. ރީތިކޮށް ޑްރެސްކޮށްގެން ހުރީމަ އެކުދިން ޖޭވީކަން ނޭގޭ. ޔޫ ލުކް ސޯ ޕްރިޓީ ބޭބީގާލް...." ޒޯހަން ޖިންސްގެ ޖީބަށް އަތްޖަހާލައިގެން ހުރިއިރު އެއަތުން އެ މޫނާއި އަތުގައި ފިރުމާލާހިތުން ހުރެވުނީއެއް ނޫނެވެ. އޭނަ އިންތިޒާރުކުރަންވީ ކިހާ ދުވަހަކަށްހެއްޔެވެ؟\nޒޯހަންއާއި ހެނާ ވާހަކަދައްކަމުން މަޑުމަޑުން ހިނގާލާފައި ދިޔައެވެ. އިރުއޮއްސުނުއިރު އެކީގައި ސެލްފީނަގާފައި ދެމީހުން ވާހަކަދައްކަމުން ދިޔައިރު މީހުން މަދުވަމުންގޮސް ބީޗް އެއްކޮށް ފަޅުވިކަމެއްވެސް ހެނާއަކަށް ނޭގުނެވެ. ވިއްސާރަވިލާތައް ބޯވަމުންގޮސް އެންމެފަހުން ވިލާތަކަށް ނުހިފެހެއްޓިގެން ވާރޭ ވެހިގަތުމާއިއެކު މީހުން އެއްކޮށް ތެންމާލީ ސަލާމަތްވާނެ އެއްވެސް ފުރުސަތެއްނުދީއެވެ. ހެނާ ބޭނުންވީ އަވަހަށް ގެއަށް ދާށެވެ. މިފަދަ ވަގުތެއްގައި އެކަކު އަނެކަކުގެ ހޫނުކަމަށް ބޭނުންވިޔަސް އެކަމަށް އަދި ވަނީ ހުރަސްއެޅިފައެވެ. ޒޯހަން އެހިތްގައިމު ވަގުތު ބަލާފައި ހެނާއަށް ކައިވެނި ހުށަހެޅިއެވެ.\n"މެރީ މީ ހެނާ...." ޒޯހަން ޖީބުން ނެގި އަނގޮޓި ހެނާގެ އަތުގެ އިނގިލީގައި އަޅުވާލަދެމުން ވަރަށް ރީތި ހިނިތުންވުމަކާއިއެކު އަހާލިގޮތުން ހެނާއަށް އާއެކޭ ބުނަން މަޖުބޫރުވިއެވެ. ހަޔާތުގައި އެންމެ ޚާއްސަވި އެއްވަގުތުކޮޅެވެ. ހެނާ އާއެކޭ ބުނުމަށްފަހު މާގިނަ ދުވަސްވާންދެން މަޑުކުރާކަށް ޒޯހަން ބޭނުމެއްނޫނެވެ. ދުނިޔެއާއި ހަގުރާކޮށްފައިވެސް އޭނަ ހޯދަން ބޭނުންވާ ލޯތްބަކީ ހެނާއެވެ. އޭނަގެ މުސްތަގުބަލް އުޖާލާވާނީ ހެނާފަދަ އަންބަކު ހުރެގެންނެވެ.\nރަފައެލްއާއިއެކު ކިޔެވި އެހެން ޑޮކްޓަރެއްކަމަށްވާ ޒެނިޔަލްގެ ކޮއްކޮ ޒޭބްގެ ކައިވެންޏަށް އެހީ ނަބީލާއެވެ. ނަބީލާއާއި ޒޭބްގެ މަންމައަކީ ތަންކޮޅެއް ކުރިން އެންމެ ގާތް ދެއެކުވެރިންނެވެ. ވަކިން އުޅުމަށްފަހު ނަބީލާ އެރަށަށް ކުރި ދަތުރުގައި ޒޭބް ފެނުމުން ވަގުތުން ރަފައެލްއާއި އެހާ ގުޅޭ އަންހެންކުއްޖަކު ނެތްކަމަށްބުނެ އެކުއްޖާ ރަފައެލްއަށް ދިނުމަށް އެދުމުން އެއާއިލާއިން ވަގުތުން އެއްބަސްވިއެވެ. ޒޭބްގެ ދީންވެރިކަމާއި ރަގަޅު އަޚުލާގުގެ ސަބަބުން ނުފެންނަ ޒުވާނަކާއި އިންނަން އެއްބަސްވީއެވެ. ރަފައެލްއާއި ނަބީލާ އެވާހަކަދެއްކުމުން ރަފައެލްއަށް ޝޮކެއް ލިބުނެވެ. އެހާ އަވަހަށް ކައިވެންޏެއްކުރަން ބޭނުންނުވާކަމުގައި އޭނަ ބުނުމުން ނަބީލާބުނީ އެވަރުން ކައިވެންޏަށް އެދުމުން މަންމަ ލަދުގަންނަންޖެހޭނެ ކަމަށާއި އެމީހުންނަށްޓަކާ އެކަމަށް އެއްބަސްވުމަށެވެ. ރަފައެލްއަށްވެސް ޒޭބް ނުފެނި ކައިވެނިކުރަން އެއްބަސްވީ ހިތުގައި ހިލަ ބަހައްޓައިގެންނެވެ. ކިތަންމެ ރީތި އަންހެންކުއްޖަކަށްވިޔަސް އޭނައަށް އެހާ ފަސޭހައިން އަންބެއްގެ ގޮތުގައި ބަލައިގަނެވޭނީ ކިހިނެއް ހެއްޔެވެ؟ ހިތަކީ އެހެން މީހެއްގެ ހައްގެކެވެ. ނަމަވެސް މަންމަމެންގެ އިއްޒަތަށްޓަކާ އޭނަ އެކަމަށް އެއްބަސްވިއެވެ. ޒެނިޔަލްއާއި އޮތް ގުޅުމަށް ބުރޫ އަރާފާނެތީ އެކަމާއިމެދުވެސް ރަފައެލް ވިސްނިއެވެ.\nކައިވެނިކުރެވުނު ރޭގައި ރަފައެލްގެ ކުރިމައްޗަށް ޒޭބް ގެނައުމުން ދެމީހުންނަށް ފުރަތަމަ ފަހަރަށް އެކަކު އަނެކަކުގެ ސޫރަ ފެނުނެވެ. ޒޭބްގެ ހިތް ވަގުތުން ފިދާވިނަމަވެސް އޭނަގެ މޫނަށް ވެރިވީ ލަދުވެތިކަމުގެ ރަތްކުލައެވެ. ރަފައެލް ގަދަކަމުން ހީލާފައި ޒޭބްގެ އަތުގައި އަނގޮޓިއެޅުވިއެވެ. ރީތިކަމާއި މައުސޫމްކަމުގެ މިސާލަކަށްވިޔަސް އޭނައަކަށް ޒޭބްއަކާއި ގަޔާވެވޭގޮތެއްނުވިއެވެ. ނަމަވެސް މިހާރު ވާންއުޅޭ އަންހެނުންނެވެ. ގަދަކަމުންވެސް އޭނަ ޖެހޭނީ ވާހަކަދައްކާށެވެ. ހޭށެވެ. ހިތާހިތުން އޭނަ ކަރުނަ އޮއްސާކަމެއް އަމީރާއަކަށްވެސް ނޭގޭނެއެވެ.\nކައިވެންޏަށްޓަކާ މުޅި ގޮނޑުދޮށް އުއްބައްތިތަކުން ދިއްލާލާފައިވާއިރު އެމަންޒަރު ރީތިކަމުން ހުވަފެނީގޮތަކަށް ދައްކައެވެ. އުޑުގައި ވިދާބަބުޅާތަރިތަކާ އެ އުއްބައްތިތައް ވާދަކުރަން އުޅުނަސް އެކަމެއްނުވެއެވެ.


Is rahvehinnah eheevumugai pension office namoonaa dhakkanee! | Mihaaru\nވިޔަފާރި / ޕެންޝަން އެޑްމިނިސްޓްރޭޝަން އޮފީސް\nއިސް ރަށްވެހިންނަށް އެހީވުމުގައި ޕެންޝަން އޮފީސް ނަމޫނާ ދައްކަނީ!\nޕެންޝަން އޮފީހުން 2017 ވަނަ އައްޑޫ ސިޓީގައި ކުރިއަށް ގެންދިޔަ "އިސް ރަށްވެހިންނާއެކު ޕެންޝަން އޮފީސް ޕްރޮގްރާމު"\nއުމުރުން ދުވަސްވީ މީހުންގެ އާބާދީ މުޅި ދުނިޔޭގައި ވެސް އަންނަނީ އަވަސް މިނެއްގައި އިތުރުވަމުންނެވެ. ރާއްޖޭގެ 2014 ވަނަ އަހަރުގެ ބޯހިމެނުމުގެ ތަފާސްހިސާބުތައް ދައްކާ ގޮތުން، އުމުރުން ދުވަސްވީ މީހުންގެ އާބާދީ އުޅެނީ 16،000 އަށް ވުރެ މަތީގަ އެވެ.\nމި އާބާދީ 2041 ވަނަ އަހަރާ ހަމަ އަށް ދާއިރު 50،000 އަށް އަރާނެ ކަމަށް ނޭޝަނަލް ބިއުރޯ އޮފް ސްޓެޓިކްސް އިން ލަފާ ކުރެ އެވެ. މި އަހަރު ޖެންޑާ މިނިސްޓްރީން ބުނެފައިވާ ގޮތުގައި އުމުރުން ދުވަސްވީ މީހުންގެ އާބާދީ، ކުރިއަށް އޮތް ދެ އަހަރުގެ ތެރޭގައި ދެ ގުނަ އިތުރުވެގެންދާނެ އެވެ.\nއުމުރުން ދުވަސްވީ މީހުންގެ އާބާދީ އިތުރުވަމުންދާ ވަރަކަށް، އެ މީހުންނަށް ދުޅަހެޔޮ ދިރިއުޅުމެއް ހޯދައިދިނުމަށްޓަކައި ކުރަންޖެހޭ މަސައްކަތްތައް ގިނަވެ އެވެ. އެ މީހުންނަކީ ވެސް މުޖުތަމައުގައި ބޭނުންތެރި ބަޔަކަށް ހަދައި އަޅާލުމާއި އޯގާތެރިކަން ދިނުމުގައި މުޅި މުޖުތަމައު ހޭލުންތެރި ކުރަންޖެހެ އެވެ.\nމިކަމަށް އަމިއްލަ ޖަމިއްޔާ، ޖަމާއަތްތަކާއި ފަރުދީ ފެންވަރުގައި ވެސް މަސައްކަތްތަކެއް ކުރަންޖެހެ އެވެ.\nޕެންޝަން އޮފީހުން 2017 ވަނަ އަހަރު އައްޑޫގައި ބޭއްވި "އިސް ރަށްވެހިންނާއެކު ޕެންޝަން އޮފީސް ޕްރޮގްރާމު"ގެ ތެރެއިން\nމޯލްޑިވްސް ޕެންޝަން އެޑްމިނިސްޓްރޭޝަން އޮފީހުން މިހާރު ވަނީ އިސް ރަށްވެހިންނަށް އެހީވުމުގައި ވެސް ނަމޫނާ ދައްކަން ފަށައިފަ އެވެ. މިދިޔަ އަހަރުން ފެށިގެން އެ އޮފީހުން ވަނީ، އުމުރުން ދުވަސްވީ މީހުންނަށް ހާއްސަ ކޮށްގެން ތަފާތު ޕްރޮގްރާމެއް ފަށައިފަ އެވެ.\n"އިސް ރަށްވެހިންނާއެކު ޕެންޝަން އޮފީސް" ނަމުގައި ހިންގާ ޕްރޮގްރާމަކީ ބައިނަލްއަގުވާމީ ފެންވަރުގައި ފާހަގަ ކުރާ، އުމުރުން ދުވަސްވީ މީހުންގެ ދުވަހާ ގުޅުވައިގެން ހިންގާ ޕްރޮގްރާމެކެވެ. މި ޕްރޮގްރާމްގެ އަމާޒަކީ އުމުރުން ދުވަސްވީ މީހުންގެ ހައްގުތައް ރައްކާތެރިކުރުމަށް މަސައްކަތް ކުރުމާއި އެ ފަދަ މީހުންނަށް ދިމާވާ ތަފާތު ގޮންޖެހުންތައް ހައްލުކުރުމެވެ. އަދި މިނިވަންކަމާއި ދުޅަހެޔޮކަންމަތީ ދިރިއުޅުމަށް މަސައްކަތް ކުރުމަށް ހިތްވަރުދީ އެހީތެރިވުމެވެ.\nމީގެ އިތުރުން ރާއްޖޭގެ އެކި ކަންކޮޅުތަކުގައި ދިރިއުޅޭ އިސް ރަށްވެހީންނާ ބައްދަލުކޮށް، ޕެންޝަން އޮފީހުން އެ މީހުންނަށް ފޯރުކޮށްދޭ ހިދުމަތުގެ ފެންވަރު ރަނގަޅު ކުރުމަށް ކުރެވެން ހުރި ކަންކަން ދެނެގަތުން ވެސް މި ޕްރޮގްރާމްގެ ތެރެއިން ކުރިއަށްދެ އެވެ.\nޕެންޝަން އޮފީހުން ހިންގާ މި ހަރަކާތް އެންމެ ފުރަތަމަ ބޭއްވީ އައްޑޫގަ އެވެ. މި ޕްރޮގްރާމަށް އައްޑޫގެ އިސް ރަށްވެހިންގެ ފަރާތުން ވަރަށް ހޫނު ތަރުހީބެއް ލިބުނެވެ.\nމި އަހަރުގެ މި ޕްރޮގްރާމް، އަންނަ ޑިސެމްބަރު މަހުގެ 12 ވަނަ ދުވަހު ހދ. ކުޅުދުއްފުށީގައި ކުރިއަށް ގެންދާނީ ތަފާތު ހަރަކާތްތަކާ އެކުގަ އެވެ. އެ ރަށުގައި ދިރިއުޅޭ އިސް ރަށްވެހިންނަށް އުފާވެރި މާހައުލެއްގައި ދުވަސްވީ ރަހުމަތްތެރިންނާއި ބައްދަލުކޮށްލުމުގެ ފުރުސަތު ހޯދައިދިނުމަށް ހަމަޖެހިފައިވެ އެވެ.\nޕެންޝަން އޮފީހުން 2017 ވަނަ އައްޑޫގައި ކުރިއަށް ގެންދިޔަ "އިސް ރަށްވެހިންނާއެކު ޕެންޝަން އޮފީސް ޕްރޮގްރާމު"ގެ ތެރެއިން\nއުމުރުން ދުވަސްވީ މީހުން ނަފްސާނީ އަދި ޖިސްމާނީ ދުޅަހެޔޮކަންމަތީ ދެމިތިބުމަށް ކުރެވެން ހުރި ކަންކަމާއި، މުޖުތަމައުގައި ހަރަކާތްތެރިވެ އުޅުމަށް ކުރެވިދާނެ ކަންތައްތަކާ ބެހޭ ގޮތުން މައުލޫމާތު ދޭނެ އެވެ. އަދި މި ކަންކަމާ ގުޅޭ ގޮތުން ހިޔާލު ބަދަލުކޮށް މަޝްވަރާ ކުރުމުގެ ފުރުސަތު އިސް ރަށްވެހިންނަށް ލިބިގެންދާނެ އެވެ. މި ޕްރޮގްރާމް ކުރި އަށް ދާ އިރު ޕެންޝަން އޮފީހުން ފޯރުކޮށްދޭ ހިދުމަތްތަކާ ގުޅޭ ގޮތުން ވެސް މަޝްވަރާ ކުރުމަށް ހަމަޖެހިފައިވެ އެވެ.\nޕެންޝަން އޮފީހުން ހިންގާ މި ޕްރޮގްރާމްގައި ވީހާ ވެސް ގިނަ ބަޔަކު ބައިވެރިވުމަށް އެ އޮފީހުން އެދެ އެވެ. ޕެންޝަން އޮފީހުން މަސައްކަތްކުރަނީ މި އަހަރުގެ ޕްރޮގްރާމު ވެސް ފާއިތުވެދިޔަ ޕްރޮގްރާމެކޭ އެއްގޮތަކަށް، އުމުރުން ދުވަސްވީ ގިނަ ބަޔަކު ބައިވެރިވާ ކާމިޔާބު ޕްރޮގްރާމަކަށް ހެދުކަށެވެ.\nއައްޑޫ ހދ. ކުޅުދުއްފުށި ޕެންޝަން އެޑްމިނިސްޓްރޭޝަން އޮފީސް އުމުރުން ދުވަސްވީ މީހުންގެ ދުވަސް އެޑްވަޓޯރިއަލް އުމުރުން ދުވަސްވީ މީހުން\nތިދޭ -/5000 ރުފިޔާ އަށް ވުރެ ރަގަޅުވާނެ ޕެންޝަން ފަންޑުގަ ތިހިރަ ފައިސާ ތަކުން އޯލްޑޭޖް ނަރސިންހޯމްތަކެއް ހަދާ އެތަންތަނުގައި ތިބެން ބޭނުންވާ ފަރާތްތަކަށް ރަގަޅު ޚިދްމަތްތަކެއް ދެވޭ ގޮތަށް ހިންގަންފެށިއްޔާ އޭރުން ރާއްޖެއާއި ދުނިޔޭގެ އެކި ޖަމްޢިއްޔާ ތަކާއި ޖަމާޢަތްތަކުގެ ބޮޑެތި އެހީތައްވެސް ލިބޭނެ އަދި ފޯރުންތެރިންގެ އެހީތައްވެސް ލިބި 1އެކަނިވެރިވެ މާޔޫސް ވެފައި ތިބި މުސްކުޅި ޢުމުރުގެ އެންމެންނަށް ހިތްހަމަޖެހުމާ އުފާވެރިކަން ލިބިގެންދާނެ\nކީއްވެ މުސްކުޅިން ޖަހާފަ އިސް ރަށްވެހިންނަށް ބަދަލުކުރީ؟ އެންމެ ކުރިންވެސް އެހެން ޖެހިނަމަ ދޯ... ލޮލް\nޕެންށަން އޮފީހަކީ މިރާއްޖޭގެ ހަމައެކަނި ސިޔާސީ ނުވާ އަދި ފައިސާއަށް ހިޔާނާތްތެރި ނުވާ ރައްޔިތުންނަށް ހިދުމަތް ދިނުމުގައި ހުރިހާ ގޮތަކުންވެސް ނަމޫނާ އޮފީހެއް


Airport tarahgee kura biya mashroou ifuthithaahu kurun anna mahu\nއެއާޕޯޓް ތަރައްގީކުރާ ބިޔަ މަޝްރޫއު އިފުތިތާހު ކުރަން އަންނަ މަހު\nޓާމިނަލްއަށް 300-350 މިލިއަން ޑޮލަރު\nބައެއް އިމާރާތްތައް ބަދަލު ކުރުން މިހާރު ނިމެނީ\nއެއާޕޯޓްގެ ޓާމިނަލްގައި ޓޫރިސްޓުންތަކެއް. -- އަވަސް ފޮޓޯ: މުހައްމަދު އަޒާން\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) ތަރައްގީ ކުރުމުގެ ބިޔަ މަޝްރޫއު އަންނަ މަހު އިފުތިތާހު ކުރާނެ ކަމަށް އެމްއޭސީއެލް އިން ބުނެފި އެވެ.\nއައިއެންއައިއޭގައި އާ ވޯކްވޭއެއް ހުޅުވުމަށް މިއަދު ބޭއްވި ރަސްމިއްޔާތުގައި އެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވިދާޅުވީ އަންނަ މަހުގެ ހަވަނަ ދުވަހު އެއާޕޯޓް ތަރައްގީ ކުރުމުގެ މަޝްރޫއު އިފުތިތާހު ކުރަން ހަމަޖައްސާފައިވާ ކަމަށެވެ.\n"މި ޕްރޮޖެކްޓަށް ބަލާއިރު ރަންވޭ އާއި ކާގޯ އަދި ފިއުލް ފާމްގެ ލޯން އެގްރީމެންޓް ވެސް އެއިނީ ފައިނަލްކޮށް އެގްރީމެންޓް ކުރެވިފައި،" އާދިލް ވިދާޅުވި އެވެ.\nއައިއެންއައިއޭ ތަރައްގީ ކުރުމުގެ ގޮތުން އެމްޓީސީސީއާ ހަވާލުކޮށްގެން އާ ޓާމިނަލް ހަދާ ސަރަހައްދުގައި ހުރި ބައެއް އިމާރާތްތައް ބަދަލު ކުރުމުގެ މަސައްކަތްތައްވެސް ވަނީ ނިމުމާ ގާތް ވެފަ އެވެ. މި މަސައްކަތުގެ ދަށުން 13 އިމާރާތެއް ބަދަލު ކުރަމުންދެ އެވެ.\nއެއާޕޯޓްގެ އެމްޑީ އާދިލް މީގެ ކުރިން ނޫސްވެރިންނާ ވާހަކަދައްކަވަނީ. -- އަވަސް ފޮޓޯ: މުހައްމަދު އަޒާން\nއައިއެންއައިއޭގައި ހަދާ އާ އިންޓަނޭޝަނަލް ޓާމިނަލް އަޅަނީ މިހާރު ހުރި އިންޓަނޭޝަނަލް ޓާމިނަލްއާ އިން ވެގެންނެވެ. މި ބަދަލާއެކު މިހާރުގެ އިންޓަނޭޝަނަލް ޓާމިނަލް ބަދަލު ވެގެންދާނީ ޑޮމެސްޓިކް ޓާމިނަލްއަކަށް ކަމަށް އެމްއޭސީއެލް އިން ބުނެ އެވެ.\nއާދިލް ވިދާޅުވީ މި މަޝްރޫއު ރަސްމީކޮށް ފެށިގެންދާއިރު، އަމަލީ މަސައްކަތްވެސް އަންނަ މަހު ފަށާނެ ކަމަށެވެ.\n"ފެލިސިޓީތައް ގާއިމް ކުރުމާއި މަސައްކަތް އަންނަ މަހު ފެށިގެންދާނެ،" އާދިލް ވިދާޅުވި އެވެ.\nއައިއެންއައިއޭ ތަރައްގީ ކުރުމަށް ކުރިއަށް ގެންދާ މަޝްރޫއުގެ ދަށުން ހަދާ އާ ޓާމިނަލްއަކީ ގާތްގަނޑަކަށް 300-350 މިލިއަން ޑޮލަރުގެ މަޝްރޫއެކެވެ.\n"ޑްރީމްލައިނާ" ގެ ދަތުރުތައް ރާއްޖެއަށް ފަށައިފި\nއެއާޕޯޓް އޮތީ އާންމު ހާލަތުގައި: އެމްއޭސީއެލް


Moosum goasve Masverikamuge siyaasathu ifthithaahukuraa jalsaa faskoffi - One Online\nގެމަނަފުށީ މަސްވެރިންތަކެއް މަސްބާނަނީ --- ފޮޓޯ : ގެމަނަފުށި މަސްވެރިންގެ ޖަމިއްޔާ\nމޫސުން ގޯސްވެ، މަސްވެރިކަމުގެ ސިޔާސަތު އިފްތިތާހު ކުރާ ޖަލްސާ ފަސްކޮށްފި\nމިރޭ ބާއްވަން ނިންމި މަސްވެރިކަމުގެ ސިޔާސަތު އިފްތިތާހުކުރުމުގެ ޖަލްސާ މޫސުން ގޯސްވުމާ ގުޅިގެން ފަސްކޮށްފިއެވެ.\nފިޝަރީޒް މިނިސްޓްރީން ބުނީ، މިރޭ ދިއްގަރުގައި ބޭއްވުމަށް ހަމަޖެހިފައިވާ މަސްވެރިކަމުގެ ސިޔާސަތު އިފްތިތާހުކުރުމުގެ ޖަލްސާ މ. އަތޮޅަށް ވައިޓް އެލާޓް ނެރެފައިވުމުގެ ސަބަބުން ފަހުގެ ތާރީޚަކަށް ބަދަލުކޮށްފައިވާ ކަމަށެވެ.\nއަދި އެ ރަސްމިއްޔާތު ފަހުން ބޭއްވޭނެ ތާރީޚް ވީހާވެސް އަވަހަކަށް އިއުލާންކުރާނެ ކަމަށް މިނިސްޓްރީން ބުންޏެވެ.\n''ނަފާވާ މަސްކަނޑު'' ގެ ނަމުގައި އިފްތިތާހުކުރުމަށް ނިންމި ޖަލްސާގައި، ސަރުކާރުން އެކުލަވާލާފައިވާ މަސްވެރިކަމުގެ ސިޔާސަތު ރައީސުލްޖުމްހޫރިއްޔާ އިއުލާންކުރެއްވުމުގެ ހާއްސަ ރަސްމިއްޔާތު ބާއްވަން ކުރީން ހަމަޖައްސާފައިވަނީ މިރޭ 9:00 ގައި ދިއްގަރުގައެވެ.\nމަސްވެރިކަމުގެ ނަފާ ދިވެހީންނަށް ހޯދައިދިނުމަށް ސަރުކާރުން ގެންގުޅޭ ސިޔާސަތުގެ ދަށުން ރައީސް ސޯލިހު ވަނީ މަސްވެރިކަމުގެ ސިޔާސަތު ކަނޑައެޅުމުގައި މަސްވެރިންގެ ހިޔާލާއި މަޝްވަރާ ހޯދުމަށް ގދ. ތިނަދޫގައި ހުސްވި ހަފުތާގައި ބޭއްވި ހޮޅުއަށީގައި ބައިވެރިވަޑައިގެންފައި ވެއެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ މޫސުމް ރައީސް އޮފީސް\nގާނޫނާ ހިލާފަށް އިންޑިއާ ކަނޑުގައި ކުރާ މަސްވެރިކަން ހުއްޓުވަން މަސައްކަތްކޮށް، މިސާލު ދައްކަންޖެހޭ: ޒަހާ


New normal gai ulheveyne akhlaagu eba huri tha? | Mihaaru\nލޮކްޑައުންގައި ފުލުހުން އުޅަނދުތައް ޗެކް ކުރަނީ: ލޮކްޑައުންއަށް ލުއިތަކެއް ދޭން މިހާރު ދަނީ ތައްޔާރުވަމުން -- ފޮޓޯ/މިހާރު\n27 މެއި 2020 - 10:23 57 comments\nމިދިއަ 100 އަހަރު ތެރޭގައި ވެސް ދުނިޔެ ދުށް އެންމެ ބޮޑު ސިއްހީ ކާރިސާ ކަމަށްވާ ކޮވިޑް-19 އިން ދިރިއުޅުމުގެ އެތައް ކަމެއް ބަދަލު ކޮށްލައިފި އެވެ. ކޮރޯނާވައިރަސްއާ ދެކޮޅަށް ވެކްސިނެއް ލިބެން އެތައް މަސްތަކެއް ހޭދަވާނެ ކަމަށް ބެލެވޭތީ މިހާރު އޮތީ އެ ބައްޔާ އެކު އުޅެން ދަސްކުރަން ޖެހިފަ އެވެ. އެއީ މިހާރު މިކިޔާ "ނިއު ނޯމަލް" އެވެ. އެންމެ ކުރިއަރާފައިވާ ގައުމުތަކުގެ ރައްޔިތުން ވެސް އުޅެމުން އެ ދަނީ އެ އާދަތަކާ އެކު އެވެ.\nދޮޅު މަހަށް ވުރެ ގިނަ ދުވަހު ކޮވިޑް-19 ގެ ބިރުވެރިކަމުގައި މާލޭ ސަރަހައްދުގެ ރައްޔިތުން ގޭގައި ބަންދުވެ ތިބުމަށް ފަހު އާންމު ދިރިއުޅުމަށް މަޑުމަޑުން އެނބުރެން ޖެހޭ ވަގުތު މިވަނީ ގާތްވެފަ އެވެ. މިހާރު އޮތް ލޮކްޑައުންގެ މުއްދަތު މި ހަފުތާގައި ހަމަވުމުން، ފިޔަވަހިތަކަކަށް ބަހާލައިގެން ލޮކްޑައުންއަށް ލުއި ދޭނެ ކަން ސަރުކާރުން އޮތީ އިއުލާން ކޮށްފަ އެވެ.\nއެގޮތުން ފުރަތަމަ ފިޔަވަހީގައި ގެއިން ބޭރަށް ނުކުތުމުގައި މިހާރަށް ވުރެ ބޮޑު ލުއިތަކެއް ދިނުމާއި އާންމު ވިޔަފާރިތަކަށް ކުރިއަށް ވުރެ ފަސޭހަ އިންތިޒާމްތަކެއް ހަމަޖައްސާނެ އެވެ. ދެވަނަ ފިޔަވަހީގައި އޮތީ މިސްކިތްތަކާއި ކެފޭ އަދި ރެސްޓޯރެންޓްތަކާއި ސްކޫލްތަކާއި އޮފީސްތައް ހުޅުވަން ވަކި އުސޫލުތަކެއް ދަށުން ހުއްދަ ދިނުމެވެ.\nއޭގެ އިތުރަށް ރިސޯޓްތަކާއި ބައިނަލްއަގްވާމީ ވައިގެ ބަނދަރު ވެސް ހުޅުވައި ކުރިއަށް އޮތް ދޮޅު މަހެއްހާ ދުވަހުގެ ތެރޭގައި އިގުތިސާދީ ހަރަކާތްތައް ވެސް މަޑުމަޑުން ފަށައިގަންނަން އަންނަނީ ތައްޔާރުވަމުންނެވެ. މިއީ އެތައް ބަޔަކަށް ހިތްހަމަޖެހުން ލިބޭނެ ޚަބަރެކެވެ. ޚާއްސަކޮށް، ލޮކްޑައުންގެ ސަބަބުން ވަޒީފާ އާއި އާމްދަނީއަށް ހުރަސް އެޅިފައި ތިބި އެތައް ހާސް ބަޔަކަށެވެ. އެކަމަކު އެ ހިތްހަމަޖެހުމާ އެކު ވެސް، މިހާރު އޮތް ކަންބޮޑުވުމަކީ އަދި ސުވާލަކީ ވެސް އަލަށް ދަސްކުރަން ޖެހިފައި ހުުރި އާދަތައް ލޮކްޑައުންއަށް ފަހު ހިފެހެއްޓޭނެ ކަމާ މެދު އެވެ.\nބިރުވެރިކަމުގަައި ގޭގަައި ބަންދުވެގެން އަދި އިގްތިސާދު ހުއްޓުވާލައިގެން އަބަދު ތިބެވޭކަށް ނެތެވެ. އެކަމަކު ބައްޔާ ދެކޮޅަށް އަޅާފައިވާ ފިޔަވަޅުތަކަށް ލުއިތަކެއް ދޭއިރު، އާންމު ދިރިއުޅުމުގެ ބައެއް އާދަތަކުގެ ސަބަބުން ކުރިއަށް ވުރެ ގޯސް ހާލަތަކަށް އަނެއްކާވެސް ވެއްޓިދާނެ ކަމުގެ ބިރު ވެސް ވަކި ކުޑައެއް ނޫނެވެ. ޚާއްސަކޮށް ރާއްޖޭގަ އެވެ. ސަބަބުތައް ވެސް އެބަ ހުއްޓެވެ.\nކޮވިޑް-19އާ ގުޅިގެން މާލެ ސަރަހައްދު ލޮކްޑައުންއަކާ ހަމައަށް ދާން ޖެހުނީ ބަޔަކަށް ކަމެއް ނޭނގި ތިއްބާ، ކުއްލިއަކަށޭ ބުނެވޭކަށް ނެތެވެ. އެ ބައްޔަށް ރާއްޖެއިން ޕޮޒިޓިވްވި މީހުންގެ އަދަދު ހާހުން މައްޗަށް އަރައިގެން ދިއުމުގެ އެތައް ދުވަހެއް ކުރިން، ކަމާ ބެހޭ އިދާރާތަކުން ތަކުރާރުކޮށް، ކުރަމުން ދިޔަ އިލްތިމާސްތަކަށް ބީރު ކަންފަތެއް ދިން މީހުން ވެސް ގިނަ އެވެ.\nބޭރަށް ނުކުމެ ނޫޅޭށޭ ބުނުމުން ވެސް އެތައް ބަޔަކު ނުކުމެ އުޅުނެވެ. ވަގުތީ ގޮތުން ތިން ގަޑިއިރަށް ހިންގި ކާފިއުގެ ވަގުތު ހަމަވުމުން އެއްފަހަރާ އެތައް ހާސް ބަޔަކު ނުކުތެވެ. ރެސްޓޯރެންޓްތަކާއި ކެފޭތަކުގައި ތިބެގެން ޚިދުމަތް ހޯދުން މަނާކުރުމުން ކާބޯތަކެތި ގަނެގެން ތަންތަނުގައި ގްރޫޕް ހަދައިގެން ކާން ތިބެ އެވެ. އެއް ބަޔަކު މަސް ދަތުރެވެ. އަނެއް ބަޔަކު ގޭގޭގައި ޕާޓީތައް ބޭއްވީ އެވެ. ސޯޝަލް ޑިސްޓޭންސިން ދަސްކުރާކަށް ބޭނުމެއް ނުވި އެވެ. އެ ބައްޔަށް ފުރަތަމަ ޕޮޒިޓިވްވި މީހުންނާ ޑައިރެކްޓް ކޮންޓެކްޓްވި މީހުންގެ އަދަދުތަކަށް ބެލުމުން ވެސް، ރައްކާތެރިކަމުގެ ފިޔަވަޅު އެޅުނު މިންވަރު ސާފުވެ އެވެ.\nމިވަރުން ނިމުނީކީއެއް ނޫނެވެ. ކޮވިޑް-19 އަށް ޕޮޒިޓިވްވި މީހުންގެ އަދަދު މާލޭގައި އެންމެ ބާރު ސްޕީޑްގައި މައްޗަށް އަރަމުން ދިޔަ ލޮކްޑައުންގެ ތެރޭގައި ވެސް އެފަދަ އެތައް މަންޒަރެކެވެ. މާލެ ސަރަހައްދުން އެކަނި ވެސް، ވޭތުވެދިޔަ ދޮޅު މަސް ދުވަހު އުސޫލާ ޚިލާފަށް ބޭރަށް ނުކުމެގެން 5،000 އަށް ވުރެ ގިނަ މީހުން ޖޫރިމަނާ ކުރި އެވެ. އަދި އެ ކުށް ތަކުރާރުކުރި 200 އަށް ވުރެ ގިނަ މީހުން ހަައްޔަރުކުރަން ޖެހުނެވެ. މިއީ ޒަރޫރީ ބޭނުމަށާއި މުހިންމު އެހެން ބޭނުންތަކަށް ބޭރަށް ނުކުތުމުގެ ހުއްދަ ދެމުން ދިޔައިރު ވެސް، އަމަލުތައް ހުރި ގޮތެވެ.\nނަސޭހަތް ދިނުމަށް ފަހު އެއްވެސް ފިޔަވަޅެއް ނާޅައި، ދޫކޮށްލި މީހުންނާއި ފުލުހުންނަށް ފިލައިގެން ބޭރަށް ނުކުމެ ވެސް އުޅުނެވެ. އެއް ރަށުން އަނެއް ރަށަށް ދަތުރުކުރުން މަނާކުރުމުން އެއް ބަޔަކު ފަތާފައި އަދި އަނެއް ބަޔަކު އަމިއްލަ ޑިންގީ އާއި ދޯނި ފަހަރުގައި ވެސް އެހެން ރަށްރަށަށް އެރީ އެވެ. ހަމަގައިމު ވެސް، ކާބޯތަކެއްޗާއި ޒަރޫރީ އެހެން ތަކެތި ހުސްވެގެން ސިއްރުން އެހެން ރަށްރަށަށް މީހުން އަރަން ޖެހޭ ހާލަތެއް އެއްވެސް ރަށަކަށް ކުރިމައްޗެއް ނުވެ އެވެ. އެވަރުން ނުވެގެން، ރޯދަ މަހު ގޭގެއަށް ތަށިބަރި ވެސް ބެހީ އެވެ.\nމީހަކު މާސްކު އަޅައިގެން ވިޔަފާރި ކުރަނީ: ދެން އޮތީ މިހެން އުޅެން -- ފޮޓޯ/މިހާރު\nނިއު ނޯމަލްގައި ދިރިއުޅެން ދަސްކުރުން ނޫން ގޮތެއް ނެތެވެ. އެކަމަކު ސުވާލަކީ ފިހާރަތަކާއި ކެފޭ އަދި ރެސްޓޯރެންޓްތަކުގައި ނިއު ނޯމަލްގެ އުސޫލުތަކަށް އަމަލު ކުރެވޭނެ ހެއްޔެވެ؟. ސަރުކާރުގެ އޮފީސްތަކާއި އަމިއްލަ އޮފީސްތަކުގައި ސޯޝަލް ޑިސްޓެންސިން ހިފެހެއްޓޭނެ ފަދަ ޖާގަ އެބަހުރި ހެއްޔެވެ؟. އަދި ޚިދުމަތް ހޯދާ އާންމުން އެފަދަ އާ އުސޫލުތަކަށް ތައްޔާރު ހެއްޔެވެ؟\nލޮކްޑައުންއަށް ލުއި ދޭން ފެށުމުން ބަލި ޖެހޭ މީހުންގެ އަދަދު އަނެއްކާވެސް އިތުރުވެ، އިގްތިސާދީ އަދި ސިއްހީ ގޮތުން ލިބޭ ގެއްލުން ބޮޑުވުމުގެ ބިރު ހުރިހާ ގައުމަކަށް އެބަ އޮތް ކަމަށް ޑަބްލިއުއެޗްއޯ އިން ބުނެ އެވެ. ޑަބްލިއުއެޗްއޯއިން އެގޮތަށް ބުނެފައިވަނީ ލޮކްޑައުންއަށް ލުއި ދިން ދެކުނު ކޮރެއާ އާއި ޖަރުމަން ފަދަ ގައުމުތަކުގެ ތަޖުރިބާއަށް ބެލުމަށް ފަހު އެވެ. ކޮވިޑް-19ގެ "ދެވަނަ ރާޅެއްގެ ބިރު" އޮތަސް، ގިނަ ބަޔަކު އެ ބައްޔަށް ޓެސްޓް ކުރުމުގެ ގާބިިލްކަމާއި ކޮންޓެކްޓް ޓްރޭސިންގެ ވަރުގަދަ ނިޒާމުތަކެއް ދެކުނު ކޮރެއާ އާއި ޖަރުމަނުގައި ވެސް އެބަ އޮތެވެ.\nހުރިހާ ގައުމުތަކެއްގައި އެފަދަ ވަރުގަދަ ސިއްހީ ނިޒާމެއް ނެތެވެ. ލޮކްޑައުންއަށް ލުއި ދިނުމަށް ޑަބްލިއުއެޗްއޯ އިން ކަނޑައަޅާފައިވާ ޝަރުތުތަކުގެ ތެރޭގައި، ބަލި ޖެހޭ މީހުންނާއި އެ މީހުންނާއި ކޮންޓެކްޓްވާ އެންމެން ދެނެގަނެވި އަދި އެ ބައްޔަށް ޝައްކުކުރެވޭ އެންމެން ޓެސްޓް ކުރެވޭނެ ގާބިލްކަން ހުރުމާއި ނިއު ނޯމަލްގައި އުޅެން އާންމުން ހޭނިފައި ތިބުން ހިމެނެ އެވެ. ބައެއް ގައުމުތަކުގައި ނިއު ނޯމަލްގެ އުސޫލުތައް ވަރުގަދައަށް ތަންފީޒުކޮށް، އެއާ ޚިލާފްވާ މީހުންނާ ދެކޮޅަށް ދަނީ ފިޔަވަޅުތައް ވެސް އަޅަމުންނެވެ.\nރާއްޖެ މިހާރު މި ދަނީ އެހެން ގައުމުތައް ތަޖުރިބާކުރާ މަރުހަލާއަށެވެ. އެކަމަކު ހަނދާން ބަހައްޓަން ޖެހޭނެ ކަމަކީ ލޮކްޑައުންއަށް ލުއި ދޭ ފަހުން "ދެވަނަ ރާޅެއް" އަތުވެއްޖެ ނަމަ ދެކުނު ކޮރެއާ އާއި ޖަރުމަނު ފަދައިން ހަމަޖެހިލައިގެން ރާއްޖެއަށް ނޯވެވޭނެ ކަމެވެ. ތަރައްގީއަށް ބަލާއިރު ރާއްޖެއަކީ އެފަދަ ގައުމެއް ނޫނެވެ.\nނިއު ނޯމަލްގެ އުސޫލުތަކަކީ ކަޅާއި ހުދުން ލިޔެ، ޝާއިއުކުރާ ލިޔުމަކަށް ވުރެ ވަރުގަދައަށް ތަންފީޒު ކުރެވޭނެ ކަމަކަށް ހަދަން ޖެހޭނެ އެވެ. އެއާ ޚިލާފްވާ މީހުންނަށް ފިޔަވަޅު އެޅޭނެ ނިޒާމެއް ވެސް ގާއިމް ކުރަން ޖެހޭނެ އެވެ. އެހެން ނޫން ނަމަ ކުރީގެ ތަޖްރިބާ އަލުން ކުރަން ޖެހި، މިހާރަށް ވުރެ ހާލަތު ގޯސްވުމުގެ ބިރު އެބަ އޮތެވެ. ދެވަނަ ފަހަރަށް މިކަހަލަ ބޮޑު ބަންދަކަށް ދިއުމަށް ވުރެ ފިޔަވަޅުތަކުން ނަތީޖާ ނެރެން މަސައްކަތްކުރުން މާ މުހިންމެވެ.


މިއީ 2023ގެ އިންތިޚާބު ކާމިޔާބުކުރަން ދިން ވޯޓެއް: ފައްޔާޟް މިއީ 2023ގެ އިންތިޚާބު ކާމިޔާބުކުރަން ދިން ވޯޓެއް: ފައްޔާޟް\nމިއީ 2023ގެ އިންތިޚާބު ކާމިޔާބުކުރަން ދިން ވޯޓެއް: ފައްޔާޟް\nރައީސް އިބްރާހިމް މުހައްމަދު ޞާލިހާއި އިކޮނޮމިކް މިނިސްޓަރު ފައްޔާޟް އިސްމާއީލް ފޮޓޯ: ރައީސް އޮފީސް\nއެމްޑީޕީގެ ޗެއަރޕާސަން ހޮވުމަށް މެންބަރުން ދިން ވޯޓަކީ، ސަރުކާރާއެކު ކުރިއަށްގޮސް 2023 ކާމިޔަބުކުރުމަށް ދިން ވޯޓެއްކަމަށް އެމްޑީޕީގެ ޗެއަރޕާސަން އިންތިިޚާބު ކާމިޔާބު ކުރެއްވި އިކޮނޮމިކް މިނިސްޓަރ ފައްޔާޟް އިސްމާޢީލް ވިދާޅުވެއްޖެއެވެ.\nމާފަންނު އުތުރު ދާއިރާގެ މެންބަރު އިމްތިޔާޒް ފަހުމީއާއި ވާދަކުރައްވާ ވާދަވެރި އިންތިޚާބަކަށްފަހު މިނިސްޓަރ ފައްޔާޟް އިންތިޚާބު ކާމިޔާބުކޮށްފައިވާކަމަށް ވަގުތީ ނަތީޖާތަކުން ދައްކައެވެ.\nއެމްޑީޕީގެ ޗެއަރޕާސަންގެ އިންތިޚާބު ކާމިޔާބުކުރެއްވިއްޖެކަން ޔަޤީންވުމާއެކު ސަޕޯޓަރުންނަށް ޝުކުރު އަދާކުރައްވާ ފައްޔާޟް ކުރެއްވި ޓްވީޓްގައި ވަނީ އެމްޑީޕީގެ މެންބަރުން މިއަދު ދިން ވޯޓަކީ މެންބަރުން އެދުނު ގޮތަށް ޕާޓީ ހިންގާލާ، އެމްޑީޕީއާއި ސަރުކާރާ އެއްކޮށް 2023 ވަނަ އަހަރުގެ ރިޔާސީ އިންތިހާބު ކާމިޔާބުކުރުމަށް ދިން ވޯޓެއްކަމަށެވެ. ފައްޔާޟް ވަނީ އެކަމުގައި ދެގޮތެއް ނުވެ ހުންނަވާނެކަމަށް ވިދާޅުވެފައެވެ.\nފައްޔާޒް ވަނީ މި އިންތިޚާބުގައި ވޯޓުލަން ނިކުމެ ވޯޓު ދެއްވި ހުރިހާ މެންބަރުންނަށް ޝުކުރު އަދާކުރައްވާފައެވެ.\nއެމްޑީޕީގެ މެންބަރުން މިއަދު މިދިން ވޯޓަކީ މިޕާޓީއާ ސަރުކާރާ އެއްކޮށް ގޮސް 2023 ކާމިޔާބު ކޮށް މެންބަރުން އެދުނު ގޮތަށް މިޕާޓީ ހިންގާލަން ދިން ވޯޓެއް. މިކަމުގައި ދެގޮތެއް ނުވެ ހުންނާނަން.\nވޯޓަށްނުކުމުވަޑައިގަތް މެމްބަރުންނާ އަޅުގަނޑުގެ #MDPHingaalan ޓީމަށް ޝުކުރިއްޔާ.\n— Fayyaz Ismail (@faya_i) May 14, 2022\nމި އިންތިޚާބުގައި ފައްޔާޟް ކުރިހޯއްދަވާފައިވަނީ ގާތްގަނޑަކަށް 7000އަށް ވުރެ ގިނަ ވޯޓުގެ ތަފާތަކުންކަމަށް ވަގުތީ ނަތީޖާތަކުން ދައްކައެވެ.\nމުޅި ރާއްޖޭގެ ސަމާލުކަމަށް އައި މި އިންތިޚާބަކީ އެމްޑީޕީގެ ކުރިމަގު ކަނޑައެޅުމަށްޓަކައި މުހިންމު އިންތިޚާބެކެވެ. އެމްޑީޕީގެ ޗެއަރޕާސަންގެ މަސްޢޫލިއްޔަތުތަކުގެ ތެރޭގައި ޕާޓީގެ އިންތިޚާބުތައް ރާވާ އިންތިޒާމްކުރުމާއި، އެޕާޓީގެ ދާއިރާތަކުގެ އިންތިޚާބުތަކުގެ އިދާރީ ކަންކަން ހިންގެވުމާއި، އެޕާޓީގެ އުސޫލުތައް ރައްކާތެރިކޮށް ދެމެހެއްޓުން ހިމެނެއެވެ. މީގެ އިތުރުން ޕާޓީއަށް މެންބަރުން އިތުރުކޮށް، ޑިމޮކްރަސީގެ މިންގަނޑުތަކާއި ހަމަހަމަކަންމަތީ ޕާޓީ ކުރިއެރުވުމުގެ މަސައްކަތްކުރުންވެސް ޕާޓީގެ ޗެއަރޕާސަންގެ މަސްއޫލިއްޔަތުގައި ބަޔާންކޮށްފައިވެއެވެ.\nފައްޔާޟް މީގެ ކުރިންވެސް ވަނީ މި އިންތިޚާބު ކާމިޔާބުކުރެވިއްޖެނަމަ އެންމެ އިސްކަމެއް ދެއްވާނީ ޕާޓީ ހަރުދަނާކޮށް ސަރުކާރާއެކު 2023ގެ ރިޔާސީ އިންތިޚާބު ކާމިޔާބުކުރުމަށްކަމަށް ވިދާޅުވެފައެވެ.


ކީރިތި ޤުރުއާނުގައި ވާރިދުވެފައިވާ ދުޢާތައް 1 – DhiSalafiyyah\n07/06/2012 ދުޢާއާއި ޛިކުރުއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nإِنَّ الحَمْدَ للهِ نَحْمَدُهُ ونستعينُهُ ونستغفرُهُ ونعوذُ باللهِ من شُرُورِ أنفسنا ومن سيئاتِ أعمالِنا ، مَن يهدهِ اللهُ فلا مُضِلَّ له ، ومن يُضلل فلا هادي لهُ، وأشهدُ أنْ لا إله إلاَّ الله وحده لا شَريكَ لهُ، وأشهدُ أن محمَّداً عَبده ورسوله، صلى الله عليهِ وعلى آلهِ وصحبهِ أجمعين .\nﷲ ސުބްޙާނަހޫ ވަތަޢާލާ އެއިލާހުގެ އަޅުތަކުންނާ ކުއްތަންވެވޮޑިގެންވާކަމަށާއި އެއިލާހުގެ ޙަޟްރަތުގައި ދުޢާ ދަންނަވާ އަޅުތަކުންގެ ދުޢާ އިޖާބަކުރައްވާނޭކަން ކީރިތި ޤުރުއާނުގައި ބަޔާންކުރައްވަމުން ވަޙީކުރެއްވިއެވެ.\nތިމަންއިލާހާމެދު ތިމަންއިލާހުގެ އަޅުތަކުން ކަލޭގެފާނާ ސުވާލު ކޮށްފިނަމަ ދަންނައެވެ! ހަމަކަށަވަރުން ތިމަންއިލާހު އެބައިމީހުންނާ ކުއްތަންވެވޮޑިގެންވަމެވެ. ތިމަންއިލާހުގެ ޙަޟުރަތުގައި ދުޢާ ދަންނަވާމީހާގެ ދުޢާ ތިމަންއިލާހު އިޖާބަ ކުރައްވާހުށީމެވެ. ފަހެ ތިމަންއިލާހު އަމުރުކުރެއްވި ކަންތައްތަކަށް އެބައިމީހުން އިޖާބަ ދޭހުށިކަމެވެ! އަދި އީމާންކަންމަތީ ދެމިތިބޭހުށިކަމެވެ! އެއީ އެބައިމީހުންނަށް ތެދުމަގު ލިބުމަށްޓަކައެވެ.\nޝައްކެއްވެސް ނެތްގޮތުގައި އެންމެ މާތް އަދި އެންމެ މަތިވެރި ބަސްފުޅަކީ ﷲގެ ބަސްފުޅެވެ. އެއީ ކީރިތި ޤުރުއާނެވެ. އެއީ އެންމެ މަތިވެރިވެގެންވާ ޛިކުރެވެ. އެންމެ މަތިވެރިވެގެންވާ ދުޢާއެވެ. ﷲގެ ޙަޟްރަތުން ވާގިއެދެމުން މި ފަށައިގަންނަނީ ކީރިތި ޤުރުއާނުގައި ވާރިދުވެފައިވާ ދުޢާތައް އެކުލަވާލުމުގެ މަސައްކަތެވެ. އެއިލާހު ތައުފީޤު ދެއްވާށި! އާމީން.\nاهْدِنَا الصِّرَاطَ الْمُسْتَقِيمَ [ الفاتحة 6]\nސީދާވެގެންވާ މަގަށް އަޅަމެންނަށް މަގުދައްކަވާދޭނވެ!\nرَبَّنَا تَقَبَّلْ مِنَّا إِنَّكَ أَنْتَ السَّمِيعُ الْعَلِيمُ [البقرة 127]\nއަޅަމެންގެ ރައްބު! އަޅަމެންގެ ކިބައިން މިކަން ޤަބޫލުކުރައްވާދޭނވެ! ހަމަކަށަވަރުން އިބަ އިލާހީ މޮޅަށް އައްސަވާވޮޑިގެންވާ އަދި މޮޅަށް ބައްލަވާވޮޑިގެންވާ އިލާހެވެ.\nرَبَّنَا وَاجْعَلْنَا مُسْلِمَيْنِ لَكَ وَمِنْ ذُرِّيَّتِنَا أُمَّةً مُسْلِمَةً لَكَ وَأَرِنَا مَنَاسِكَنَا وَتُبْ عَلَيْنَا إِنَّكَ أَنْتَ التَّوَّابُ الرَّحِيمُ [البقرة 128]\nއަޅަމެންގެ ރައްބު! އަޅަމެންނީ އިބައިލާހަށް ބޯލަނބައި ކިޔަމަންގަންނަ ދެމީހުން ކަމުގައި ލައްވާދޭނވެ! އަދި އިބައިލާހަށް ކިޔަމަންތެރިވާ އުންމަތެއް، އަޅަމެންގެ ދަރިފަސްކޮޅުން ލައްވައިފާނދޭވެ! އަދި ޙައްޖުގެ މަނާސިކުތައް (އަޅުކަންކުރާނޭ ގޮތްތައް) އަޅަމެންނަށް ދައްކަވައިފާނދޭވެ!(އުނގަންނަވައިދެއްވާފާނދޭވެ!) އަދި އަޅަމެންގެ ތައުބާ ޤަބޫލުކުރައްވާދޭނވެ! ހަމަކަށަވަރުން އިބައިލާހީ ގިނަގިނައިން ތައުބާޤަބޫލުކުރައްވާ، އޯގާވަންތަ އިލާހެވެ.\nالَّذِينَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ [البقرة 156]\nއެބައިމީހުންނީ، މުޞީބަތެއް ކުރިމަތިވެއްޖެ ނަމަ ހަމަށަވަރުން ތިމަންމެންގެ ވެރި ފަރާތަކީ ﷲ އެވެ. އަދި ތިމަންމެން އެނބުރި ދާހުށީވެސް ހަމަ އެއިލާހުގެ ޙަޟްރަތަށެވެ.” މިފަދައިން ބުނާ މީހުންނެވެ.\nرَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ [ البقرة 201]\n“އަޅަމެންގެ ރައްބު! އަޅަމެންނަށް ދުނިޔޭގައި ހެޔޮކަން ދެއްވައި އަދި އާޚިރަތުގައި ހެޔޮކަން ދެއްވާނދޭވެ! އަދި ނަރަކައިގެ ޢަޛާބުން އަޅަމެން ދިންނަވާދޭނވެ!\nرَبَّنَا أَفْرِغْ عَلَيْنَا صَبْراً وَثَبِّتْ أَقْدَامَنَا وَانْصُرْنَا عَلَى الْقَوْمِ الْكَافِرِينَ [البقرة250]\nއަޅަމެންގެ ރައްބު! އަޅަމެންގެ މައްޗަށް ކެތްތެރިކަން އޮއްސަވާނދޭވެ! އަދި (ހަނގުރާމައިގެ މައިދާނުގައި) އަޅަމެންގެ ފައިތިލަތައް ސާބިތުކުރައްވާނދޭވެ! އަދި ކާފިރުންގެ މައްޗަށް އަޅަމެންނަށް ނަޞްރު ދެއްވާނދޭވެ!\nرَبَّنَا لا تُؤَاخِذْنَا إِنْ نَسِينَا أَوْ أَخْطَأْنَا رَبَّنَا وَلا تَحْمِلْ عَلَيْنَا إِصْراً كَمَا حَمَلْتَهُ عَلَى الَّذِينَ مِنْ قَبْلِنَا رَبَّنَا وَلا تُحَمِّلْنَا مَا لا طَاقَةَ لَنَا بِهِ وَاعْفُ عَنَّا وَاغْفِرْ لَنَا وَارْحَمْنَا أَنْتَ مَوْلانَا فَانْصُرْنَا عَلَى الْقَوْمِ الْكَافِرِينَ [البقرة286 ]\nއަޅަމެންގެ ރައްބު! އަޅަމެނަށް ހަނދާންނެތި ކުރެވޭ ކުށްތަކަށާއި ގަސްތަކާނުލައި ކުރެވޭ ކުށްތަކަށް ޢަޛާބެއް ނުދެއްވާނދޭވެ! އަޅަމެންގެ ރައްބު! އަޅަމެންނަށް ވުރެ ކުރީގެ މީހުންނަށް ބުރަ ޖެއްސެވި ފަދައިން އަޅަމެންނަށް ބުރައެއް ނުޖައްސަވާނދޭވެ! އަޅަމެންގެ ރައްބު! އަޅަމެންނަށް ކުޅަދާނަ ވެގެންނުވާފަދަ ކަމެއް ކުރުމުގެ ބުރަ އަޅަމެންނަށް ނުޖައްސަވާނދޭވެ! އަދި އަޅަމެންނަށް ޢަފޫކުރައްވައި، އަޅަމެންގެ ފާފަ ފުއްސަވާނދޭވެ! އަދި އަޅަމެންނަށް ރަޙްމަތްލައްވާނދޭވެ! އިބައިލާހީ އަޅަމެންގެ ކަންތައްތައް ބަލަހައްޓަވާ އެހީތެރިވެވޮޑިގެންވާ އިލާހެވެ، ފަހެ ކާފިރުންގެ މައްޗަށް އަޅަމެންނަށް ނަޞްރު ދެއްވާނދޭވެ!\nމިއީ މި ސިލްސިލާގެ ފުރަތަމަ ބައެވެ. މި ބައިގައި މި ގެނެސްދިނީ ފާތިޙާ ސޫރަތާއި ބަޤަރާ ސޫރަތުގައި ވާރިދުވެފައިވާ ދުޢާތަކާއި އޭގެ މާނައެވެ.


އުނގޫފާރު ރީޖަނަލް ހޮސްޕިޓަލަށް ނަރުހުން ހޯދަން އިއުލާނުކޮށްފި – Ungoofaaru\nބަނޑޭރިގަނޑު/ޚަބަރު/އުނގޫފާރު ރީޖަނަލް ހޮސްޕިޓަލަށް ނަރުހުން ހޯދަން އިއުލާނުކޮށްފި\nސަރުކާރުން ޓާޝިއަރީ ފެންވަރަށް ތަރައްޤީ ކުރުމަށް ނިންމާފައިވާ އުނގޫފާރު ރީޖަނަލް ހޮސްޕިޓަލުގައި މަސައްކަތް ކުރުމަށް ޝައުގުވެރިވެލައްވާ ނަރުހުންނަށް އެފުރުސަތު ހުޅުވާލައިފިއެވެ.\nއުނގޫފާރު ރީޖަނަލް ހޮސްޕިޓަލުން ރެޖިސްޓާރޑް ނާރސް/ ސީނިއަރ ރެޖިސްޓާރޑް ނާރސް/ ކްލިނިކަލް ނާރސް ހޯދުމަށް ހުޅުވާލި ފުރުސަތަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ނޮވެމްބަރ 12 ވާ އަންގާރަ ދުވަހުގެ 14:00 ގެ ކުރިން، އުނގޫފާރު ރީޖަނަލް ހޮސްޕިޓަލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް: raa.urh@gmail.com މެދުވެރިކޮށްވެސް ބަލައިގަނެވޭނެ ކަމަށް ހޮސްޕިޓަލުން މައުލޫމާތުދެއެވެ.\nމި މަޤާމަށް މުވައްޒަފުން ހޮވުމަށް ބޭއްވޭ އިންޓަވިއު އޮންނާނީ، 2019 ނޮވެމްބަރ 19 އާއި 2019 ނޮވެމްބަރ 18 އާ ދެމެދު، އުނގޫފާރު ރީޖަނަލް ހޮސްޕިޓަލްގައެވެ.\nއުނގޫފާރު ރީޖަނަލް ހޮސްޕިޓަލުން ވަނީ ގިނަ އަދަދެއްގެ ވަޒީފާތަކަކަށް މުވައްޒަފުން ހޯދުމަށް މިދިޔަ އޮގަސްޓް މަހުވެސް އިއުލާނުކޮށްފައެވެ. އެފަހަރު އިއުލާނުކޮށްފައިވަނީ ޑްރައިވަރ، ސީނިއަރ އެކައުންޓް އޮފިސަރ، ސީނިއަރ ކޮމްޕިއުޓަރ ޕްރޮގްރާމަރ، ސީނިއަރ އެޑްމިނިސްޓްރޭޓިވް އޮފިސަރ، ރިސެޕްޝަނިސްޓް، ޕްރޮކިއުމަންޓް އޮފިސަރ، އިލެކްޓްރީޝަން، ކަސްޓަމަރ ރިލޭޝަން، ހައުސްކީޕަރ އަދި އެޓެންޑެންޓްގެ މަޤާމަށެވެ.\nއުނގޫފާރު ރީޖަނަލް ހޮސްޕިޓަލް ޓާޝިއަރީ ފެންވަރަށް ތަރައްޤީކުރުމަށް ހިންގާ މިބިޔަ މަޝްރޫއަށް ސަރުކާރުން 2020 ވަނަ އަހަރުގެ ބަޖެޓުގައި 99 މިލިޔަން ރުފިޔާ ހަރަދުކުރުމަށް ވަނީ ނިންމާފައެވެ. އުނގޫފާރު ރީޖަނަލް ހޮސްޕިޓަލަކީ އަތޮޅުތަކުގައި ޤާއިމްކޮށްފައިވާ ހޮސްޕިޓަލުތަކުގެތެރެއިން މިހާރުވެސް އެއްމެ ގިނަބަޔަކު ހިދުމަތް ހޯދާ އެއް ހޮސްޕިޓަލެވެ.


Dhivehi zuvaanaku resort egge imaaraathakun vetti maruvejje | Mihaaru\nދިވެހި ޒުވާނަކު ރިސޯޓެއްގެ އިމާރާތަކުން ވެއްޓި މަރުވެއްޖެ\nރިސޯޓެއްގެ އިމާރާތަކުން ވެއްޓި ނިޔާވި ޒުވާނާ.\n21 މެއި 2022 - 10:01\nރ. އަތޮޅުގައި އޮންނަ އިންޓަކޮންޓިނެންޓަލް މޯލްޑިވްސް މާމުނަގައު ރިސޯޓުގައި މަސައްކަތްކުރަމުން އައި ދިވެހި ޒުވާނަކު އިމާރަތަކުން ވެއްޓި މަރުވެއްޖެ އެވެ.\nއެނގިފައިވާ ގޮތުގައި، މަރުވެފައި ވަނީ ޒައިދު އިބްރާހިމް، 28 އެވެ. އޭނާ އަކީ ފުވައްމުލަކު މީހެކެވެ.\nޒައިދު މަރުވީ ސްޓާފް ބާގެ ހަތަރު ވަނަ ފްލޯއިން ވެއްޓިގެން ލިބުނު ޒަހަމްވެގެންނެވެ.\nޒައިދު ވެއްޓި ބޮލަށް ވަރަށް ބޮޑަށް އަނިޔާވި ކަމަށާއި އުނގޫފާރުގައި ހުންނަ ރ. އަތޮޅު ރީޖަނަލް ހޮސްޕިޓަލަށް އޭނާ ގެންދިޔައިރު ވެސް އޮތީ މަރުވެފައި ކަމަށް އެނގިފައިވެ އެވެ.\nއުނގޫފާރު ހޮސްޕިޓަލުގެ ސީނިއާ ކަސްޓަމާ ރިލޭޝަން އޮފިސަރު، ހަސަން ފަޒީލް، "މިހާރު" އަށް ވިދާޅުވީ ރޭ ދަންވަރު 1:50 ގައި ހޮސްޕިޓަލަށް ގެންދިޔައިރު ވެސް ޒައިދު އޮތީ މަރުވެފައި ކަމަށެވެ.\nގިނަ ޒަހަމްތަކެއް އޭނާގެ ހަށިގަނޑުން ފެންނަ ހުރި ނަމަވެސް ތަފްސީލެއް އޭނާ ނުދެއްވަ އެވެ.\nހެނދުނު 6:00 ހާއިރު ފުލުހުންގެ ބެލުމުގެ ދަށުން އޭނާގެ ހަށިގަނޑު މާލެ ފޮނުވާފައިވާ ކަމަށް ވެސް ފަޒީލް ވިދާޅުވި އެެވެ.\nޒިންމާ ނަގާނީ ރައީސް ޔާމީން\nޜިސޯޓުތަކުގަ ސްޓާޕް ބާވެސް ހުރޭތަ؟\nހުންނާތީ އެހެން ލިޔެފައި އެއޮތީ\nاِنَّا لِلّٰهِ وَاِنَّااِلَيْهِ رَاجِعُوْنَ އެންމެ ކައިރީގައި ވަނީ މަރު. ސްޓާފް ބާގައި ހުއްޓަސް ނުވަތަ އެނޫން ތަނެއްގައި ހުއްޓަސް އަބަދުވެސް ﷲ ގެ މަތިން ހަނދުމަ ކުރަމާ! ދިވެހިފަސްގަނޑަކީ އިސްލާމްދީނަށް ފުރައްސާރަކޮށް ﷲގެ ކަލާމްފުޅުގެ އަގު ވައްޓާލާ ތަނަކަށް ނަހަދަމާ! ރިސޯޓުތަކުގަވެސް ނަމާދު ނުކުރާމީހުންނަށް ވަޒީފާ ނުދޭންވީ. އަދި ރާ މަނާކުރަންވީ. ރަލަކީ މަސްތުވާ ތަކެތި.\nވެއްޓުނު ގޮތެއް ބުނެފަނެތް.4ވަނަބައިން އެގަޑީގަ ވެއްޓުނީއޭ ބުނީމަ ސުވާލުއުފެދޭ. اللهم اغفرله وارحمه وادخله الجنة\nސުވާލަކީ ސިޑިއަކުން ވެއްޓި މުޅިމީހާ ގެ ހުރިހާ ކަށި ތަކެއް އަދި ސިކުނޑި އާއި ހިތްވެސް ބޭރަށް ނިކުންނަ ވަރުގެ ހާދިސާ އެއް ހިނގާފާނެ ބާވައޭ. ބޯ ފެޅިދާނެ. އެކަމު އެހާ ބޮޑެތި ޒަޚަމް ތަކެއް ލިބިދާނެ ބާވައޭ. ނިކަމެތި އީއިލާ އެއްގެ ކުއްޖެއް ވީމަ ނުވާނެ އެއްވެސް މުއައްސަސާ އެއް މިކަން ބަލާ ތަހުގީގު ކުރާނެ.\nاِنَّا لِلّٰهِ وَاِنَّااِلَيْهِ رَاجِعُوْنَ! މާތް اَللّٰهُ ޒައިދު އިބްރާހީމް ގެ ފާފަތައް ފުއްސަވައި, ކަށްވަޅު ތަނަވަސް ކުރައްވައި، ޖަންނަތުލް ފިރްދައުސް މިންވަރު ކުރައްވާށި! އަދި ޢާއިލާއަށް ކެތްތެރިކަން ދެއްވާށި! اللهم آمين يارب العالمين?\nކޮންމެވެސް މީހަކު ޒިންމާވާންޖެހޭތަ؟ އަމިއްލައަށް ކުރެވުނުކަމަކަށްވެސް ވެދާނެ ދޯ؟\nޒުވާނާގެ ފާފަ ފުއްސަވައި ހެޔޮ ރަހްމަތް ލައްވާށި.އާމީން\nދަންވަރު 1:50 ގައިތަ ވެއްޓުނީ؟ ސްޓާފް ބާގެ4ވަނަ ފްލޯގައި ނިދާފައި އޮތްވާ ވެއްޓުނީތަ ނޫނީ ވައްޓާލީތަ؟\nފިތުނަ ނުއުފަށްދާ.. ވީގޮތް ސާފުވަންދެން މަޑުކޮށްލާ.


ވާލޯބި އެނގޭނަމަ…9– Esfiya\nސިގިރެޓެއް ނަގާ ރޮއެކޮށްލަމުން ޝާރިމް ބުންޏެވެ. “އާނ. ޝަރީފައްތަ. ވަރަށް މީރުކޮށް ކައްކާނެ. އެގޭ ކުދިން ވެސް” ލޫކް ހިޔާލަކަށް ގެއްލިފައި އިނދެ ބުންޏެވެ. “އޭނ! ކޮންގެއަކު މީހެއް އެއީ” ޝާރިމް ސުވާލުކުރިއެވެ. “އެއީ ތ.ގުރައިދޫ ޕޮލިސް ސްޓޭޝަނަށް ކާން ގެންނަ ދައްތަ” އަތުގައި އޮތް މޯބައިލް ފޯނުގެ ޑިސްޕްލޭގައި އިނގިލިން މަޑުމަޑުން ތަޅާލަ ތަޅާލަ އިން ލޫކް ބުންޏެވެ. “ކީކޭ! ކައެ ހަމަތަ ބުރޯ. ޝަރީފައްތަ ވީ ކޮންމެ ގަޑިއަކު ކައްކައިގެން މިރަށަށް ކާން ގެންނަން. އެވެސް ފެރީގަ. ކޮންކަމަކާ ކައެ ކަޓާފަ ތީނީ” ލޫކް އިން ގޮތުން ޝާރިމް އަހާލިއެވެ.\n“އަނެއްކާ އެމަންޖެ އެއީ އެރަށު…..” އެއްޗެއް ހަނދާންވާ ކަހަލަ ގޮތަކަށް ޝާރިމް ބުންޏެވެ. “ޔެސް…ވަރަށް ވަރަށް ބޮޑަށް ހަނދާން އެބަވޭ” ލޫކް މޭޒުގައި ބޯޖެހިއެވެ. އެކުވެރިޔާގެ ހާލު ފެނިފައި ޝާރިމް ދެރަވިިއެވެ. ނަމަވެސް މިވަގުތު ޝައިމް އަށް ކުރެވޭނެ އެއްވެސް ކަމެއް ނެތެވެ. ލޫކްގެ ކޮނޑުގައި ޖަހާލީ ހިތްވަރު ދެމުންނެވެ. “ދެން ކިހިނެއް ހަދަން ތިވިސްނަނީ” ޝާރިމް ވާހަކަދެއްކިއެވެ. “ކިހިނެއް ހެދޭނީ. ލައި މަތިން ހަނދާން ނައްތާލުން ނޫން ކޮން ގޮތެއް މަށަށް އޮތީ. ބުނެބަލަ ވަރަށް ފަސޭހައިން މިކަން ކުރާނެ ގޮތެއް ” މޭޒުމަތިން ބޯ އުފުލާލަމުން ލޫކް ބުންޏެވެ. “ކީކޭ ބުނާނީ. ތިދިރިއުޅުމާއިގެން ކައެ ކުރިއަށް ދާން ބޭނުންވަންޏާ މިހާރުގެ އަންހެނުންނަށް ލޯބިދީގެން ހަމަޖެހިގެން ނޯމަލް ލައިފެއް އުޅެވޭތޯ ބަލާ. ކައިވެނިކުރިތާ ހަފްތާއެއް ވީއިރު އަނބި މަންޖެއަށް އަދި ކައިވެނީގެ ފުރަތަމަ ރެއެއް ނާދޭ. އެހެންވެސް ނުވާނެ ދޯ ހަދާކަށް. އޭނާގެ ވެސް ހައްގުތަކެއް ވާނެ. ނަސީބެއް ފިރިމީހާގެ ހައްގު ހޯދަންށޭ ކިޔާފަ އެމަންޖެ ކޯރޓަށް ނުދާކަން ވެސް. ހެހެހެ… ” ޝާރިމްގެ ބާރު އަޑުން ހިނިގަނޑެއް ޖަހާލުމުން ލޫކް އަށް ވެސް ހެވުނެވެ.\nއޮއޭސިސްގޭ ދޮރުމަތީގައި ހުރި އަލްޔާ އިންތިޒާރުއެކުރަނީ ޝައިމް އަންނާނަމޭ ބުނެފައި އޮތީމައެވެ. އަތުކުރީ އޮތް ގަޑިއަށް ބަލާލަމުން ހިނގައިގަތްތަނާ އަތުގައި އޮތް ފޯނު ބިންމައްޗަށް ވެއްޓުމުން ނަގަން ތިރިވެލި އަލްޔާގެ ނަޒަރު ހުއްޓުނީ ބިންމަތިން ފެނުނު ކެޝުއަލް ބޫޓަކަށެވެ. އިސްއުފުލާ އަލްޔާ ބަލާލިއެވެ. ކުރިމަތިން އަލްޔާ އަށް ޝައިމް ފެނުމުން އަވަސް އަވަހަށް ފޯނު ހިފައިގެން ތެދުވިއެވެ. ޝައިމް ބަހެއް ނުބުނާތީ ދެވަނަ ފަހަރަށް އަލްޔާ ޝައިމް އަށް ބަލާލިއެވެ. ޝައިމް އަލްޔާ އަށް ބަލަހައްޓައިގެން ހުރިތަން ފެނުމުން އަލްޔާ ހީލެވޭތޯ ބެލިއެވެ. ހިތްބުނި ކަހަލައެވެ. އެއީ ވާންއުޅޭ ފިރިމީހާއެވެ. ޝައިމް ލައިގެން ހުރި ގަދަ ފިޔާތޮށީކުލައިގެ އަތްކުރު ޓީޝާޓުން ވެސް ބާމަތިފުޅާ ހަށިގަނޑަށް ސާބަސްދޭހާ ވެއެވެ.\nމާދޮންނޫން މޫނުމަތީގައިވާ ތުންފަތްމައްޗަށް ވެރިވެފައިވާ ހިނިތުންވުން އަލްޔާ ރަކިކޮށްލަން އުޅޭ ކަހަލައެވެ. އިސްޖަހާލި އަލްޔާގެ ތުންފަތް ރަކިގޮތަކަށް ހަރަކާތްކޮށްލިތަން ފެނުމުން ޝައިމް ހީލިއެވެ. ކޮންފަދަ ފުރިހަމަކަމެއް ހެއްޔެވެ؟ “އަމްމްމްމ…. ފުރިހަމަ ކަމުގެ ހައްދެއް ނެތް…މާޝާﷲ” އިސްޖަހާލައިގެން ހުރި އަލްޔާގެ މޫނަށް ޝައިމްގެ ނަޒަރު އަމާޒުވެފައިވިޔަސް އަލްޔާ ބަލާލުމުގެ ކުރިން އުޑުމައްޗަށް ބަލަން ފެށިއެވެ. “ވަޓް…މިބުނީ… އާނ..ވަރަށް ފުރިހަމަ” އަލްޔާ ވެސް އެއްޗެއް ބުނެލެވޭތޯ މަސައްކަތްކޮށްލިއެވެ. “އެހެންތަ؟ ކޯއްޗެއް ލައި އަށް ފުރިހަމަވީ. މަށަށް ފުރިަހަމަވީ ފެންނަން ހުރި” އަލްޔާ ފުރަގަހަށް އެނބުރިލީ ލަދުގަތް ވަރުންނެވެ.\nއަލްޔާ ފެނިއްޖިއްޔާ ޝައިމްގެ އަބަދުގެ ވެސް އާދައަކީ އެއީ އެއީއެވެ. އަލްޔާ އަށް ތައުރީފް ކުރުމުން ޝައިމްގެ ހިތަށް އާދަޔާހިލާފަށް އުފާވެރިކަން އިހުސާސް ކުރެވެނީއެވެ. ނަމަވެސް އަލްޔާ އަށް އުނދަގުވަނީއެވެ. އެލަފްޒުތައް އަޑުއަހަން އަލްޔާ ބޭނުންވަނީ ޝައިމްގެ ފަރާތަކުން ނޫނެވެ. އެދެވެނީ ލޫކަށެވެ. “މިރޭގެ ހަނދު ފުރިހަމަ ވާހަކައޭ ބުނަން އުޅުނީ. ލައިގެ ވާހަކައެއް ނޫން” އަލްޔާ ކުރިމައްޗަށް އަރަމުން ޝައިމް ބުންޏެވެ. އަލްޔާ ހިތަށް ކުޑަ ހަމަޖެހުމެއް ލިބުނެވެ. ޝައިމް ދިއްކޮށްލި އަތުގައި އަލްޔާ ހިފާލީ އެއީ މުސްތަގުބަލުގައި އަލްޔާގެ ފިރިމީހާ ކަމުގައި ހަނދާންވުމުންނެވެ. ކިތަންމެ ނޫން ކަމަށް ހެދިޔަސް ހަގީގަތަކީ އެއީ އެވެ. އަލްޔާ އަށް އޮތް ގޮތަކީ ލޫކް މަތިން ހަނދާން ނައްތާލުމަށްފަހު ޝައިމްގެ އަތުގައި ހިފައިގެން ކުރިއަށް ދިއުމެވެ. ކުރިއަށް އަޅަމުން ދިޔަ ކޮންމެ ފިޔަވަޅަކާއިއެކު އަލްޔާ ހިތަށް ނުތަނަވަސްކަން ލިބެމުން ދިޔައެވެ. ސުވާލަކީ އަލްޔާ އަށް ލޫކް މަތިން ހަނދާން ނައްތާލެވިދާނެތޯއެވެ.\nވޭތުވަމުންދާ ކޮންމެ ދުވަހެއްގައި ލޫކްގެ ހަނދާންތަކާއި ދުރުވެވޭތޯ އަލްޔާ ކުރަމުންދާ މަސައްކަތް ދަނީ ނާކާމިޔާބު ވަމުންނެވެ. އެކަމާއި އަލްޔާ ހިޔާލު ބަދަލުކުރީ ސަޖޫލާއެވެ. ސަޖޫލް އަލްޔާ އަށް ނަސޭހަހްތެރިވީ ހިތްވަރާއެކު ކުރިއަށް ދިއުމަށެވެ. ކޮންމެ ކަމެއް ވެސް ކާމިޔާބުވާން ވަގުތު ނަގާނެކަމުގައި ބުނެ އަލްޔާގެ އުއްމީދުތައް އާކޮށްދިނެވެ.\nސްކޫލްގެ ޕްރިންސިޕަލްގެ ބާތްޑޭ ޓްރީޓަށް ފަހު ގެއަށް ދާން ނިކުތްއިރު ކުޑަކުޑަކޮށް ވާރޭތިކި ޖަހަމުން ދިޔައެވެ. ސްކޫލްގައި މަސައްކަތްކުރާ ހުރިހާ ފަރާތްތަކަށް ވެސް އަލްޔާ އާއި ޝައިމް ކައިވެނިކުރަން އުޅޭކަން ވަނީ އެނގިފައެވެ. ހުރިހާ މީހުންވެސް އެދެމީހުންނަށް މަރުހަބާ ކިޔާ އެދުވަހަށް އިންތިޒާރުކުރާ ކަމަށް ވަނީ ބުނެފައެވެ. އެކަނި ހިނގާލާފައި ގެއަށް ދާން އަލްޔާ ބޭނުންވިޔަސް އެކުގައި ދާން ޝައިމް ބޭނުންވާ ކަމަށް ބުނުމުން އަލްޔާ އަށް ދެކޮޅަށް އެއްޗެއް ބުނާކަށް ނުކެރުނެވެ. މަގުގެ އެއްފަރާތުން ހިނގާފައި ދެމީހުން އެކުގައި އައިރު ގިނައިން ވާހަކަދެއްކީ ޝައިމް އެވެ. އަލްޔާގެ މަޑުމައިތިރި ކަމާއި ލަދުރަކިކަން ފެނި ޝައިމް ހުރީ ދީވާނާވާވަރު ވެފައެވެ. ގެ ހުންނަ މަގަށް އެޅުމާއެކު ވާރޭ ބޯކޮށްލިއެވެ. އަލްޔާގެ އަތުގައި ހިފައިގެން ޝައިމް ދުވެލާފައި އެގޭ ދޯރާށްޓަށް ވަދެވުނުއިރު ކޮންމެވެސް ވަރަކަށް ދެމީހުން ވަނީ ތެމިފައެވެ.\nމަގުމަތިން މީހެއްގެ ހިލަމެއް ވެސް ނުވާއިރު ޝައިމްގެ ދެލޯ ވަނީ ކުރިމަތިން ފެންނަން ހުރި ގުދުރަތުގެ އަޖައިބެއް ފަދަ ނިޔަނެތި އަލްޔާ އަށް އަމާޒުވެފައެވެ. މެއާއި ދިމާލުން ދެއަތް ހުރަސްކޮށްލައިގެން ހުރި އަލްޔާ އަށް ހުރީ ވަރަށް ބޮޑަށް ފިނިވެފައެވެ. އޮރެންޖް ކުލައިގެ ކަކުލާއި ހަމައަށް އަރާ ކުރުތާ ހެދުމުގައި އަލްޔާ ކިތަންމެހާ ވެސް ރީއްޗެވެ. ވަޔާއެކު ވާރޭތިކިތައް އަލްޔާގެ ހަށިގަނޑަށް ގޯނާ ކުރަން ފެށުމާއެކު ހީކަރުވައި ގަނެގެން ދަތްދޮޅި ތުރުތުރުލާން ފެށިއެވެ. ދޮރާއްޓާއި ހަމައިން ގޭ މައިދޮރާއި ހަމައަށް ދިޔަސް މީހާ އެއްކޮށް ތެމޭނެއެވެ. ވިދާލި ވިދުވަރާއެކު ޝައިމް އަށް އަލްޔާގެ މޫނަށް ބަލާލެވުނެވެ. އެހިނދު އަލްޔާގެ ފިޔާތޮށިކުލައިގެ ތުންފަތް ތުރުތުރުލާ މަންޒަރު ފެނުމުން ހުރިހާ ކަމެއް މަތިން ހަނދާން ނެތުނު ކަހަލައެވެެ. އަލްޔާ އާއި ކައިރިއަށް ޖެހިލާ ދަތްދޮޅިދަށަށް ޝައިމްގެ އެތް އިނގިލި ލައްވާލުމަށްފަހު މައްޗަށް ހިއްލާލިއެވެ.\nއަލްޔާގެ ލޯ ޝައިމްގެ ދެލޮލާއި އަމާޒުވި ވަގުތު ޝައިމް މޫނު ކައިރިކޮށްލީ އެހަށިގަނޑުގައި އުފެދިފައިވާ ހައިޖާނުގަނޑު މަތަކޮށްލުމުގެ ބޭނުމުގައެވެ. އަލްޔާގެ މޫނަށް ޝައިމްގެ ނޭވާގެ ހޫނުކަން އިހުސާސްވި ހިނދު ދެލޯ މަރާލެވުނު އިރު ހިތުގެ ތެޅުން ދަނީ ހިނދުކޮޅަކަށް ވުރެ ހިނދުކޮޅެއް ބާރު ވަމުންނެވެ. ދެއަތުން ހެދުމުގެ ދެއަރިމަތީގައި ބާރަކަށް ހިފަހައްޓާލއިގެން ހުރިއިރު އެފުރުސަތު އަލްޔާގެ ފަރާތުން ޝައިމް އަށް ދެވިދާނެކަމާމެދު ޝައްކެވެ. ސަބަބަކީ މިވަގުތުކޮޅުގައި ވެސް އަލްޔާގެ ސިކުނޑީގައި ރޯލްވަމުންދަނީ އެފަދަ ވަގުތުތަކުގައި ލޫކްް އަލްޔާ އަށް ދީފައިވާ ލޯބިވެތި ހަނދާންތަކެވެ. ދެލޯމަރާ ބާރުކޮށްގެން ހުރި އަލްޔާ ސިކުނޑިއަށް އެތައް ބާރެއްލުމުން ވެސް ސިކުނޑީގައި އެނބުރެމުންދިޔަ ލޫކް ގެ ތަސްވީރު ނެރެލެވޭ ގޮތެއް ނުވިއެވެ.\nބަދަލުގައި ލޫކް ގެ ހިތްގައިމު ސޫރަ ހިޔާލަށް ފެންނަން ފެށުމުން ތެޅިގަނެފައި ދެލޯ ހުޅުވާލިއެވެ. އަލްޔ އަށް ޝައިމްގެ މޫނު އެހާ ކައިރިން ފެނުމުން ވީގޮތެއް ވެސް ނޭނގުނެވެ. ޝައިމްގެ މޭގައި އަތްއަޅާ ދުރަށް ކޮށްޕާލެވުނެވެ. ޝައިމް ސިހިފައި ފަހަތަށް އަރިއަޅާ ނުލީ ޓައިމަށް ބެލެންސް ކޮށްލެވުމުންނެވެ. ކުރެވުނު ކަންތައް ހިތަށް އެރުމުން އަލްޔާ ދެރަވިއެވެ. އެއީ އަލްޔާ ކަންތައް ކޮށްގެންވާނެ ގޮތެއް ނޫނޭ ހިތަށް އެރިއެވެ. ޝައިމް އަށް ބަލާލަން ވެސް އަލްޔާ އަށް ނުކެރުނެވެ. ވާރޭ ތެރޭގައި ދުވެފައި ގޮސް ގެއަށް ވަދެ ދޮރުލައްޕާލީ އިރު ޝައިމް ހުރީ ހަމަ އެފިޔަވަޅުމަތީގައި އަމިއްލަ ނަފްސު ކުށްވެރިކޮށްގެންނެވެ. ނަފްސް ކޮންޓްރޯލް ނުކުރެވުނީތީ އިންތިހާ އަށް ރުޅިއައިއްސައެވެ. ކައިވެނީގެ ފަހުން އެކަހަލަ އެތައް ފުރުސަތު ތަކެއް ލިބިގެންދާނެކަން އެނގޭ އިރު ވެސް އަލްޔާ ކަންތައް ކުރި ގޮތުން ދެރަވެސް ވެފައެވެ.\nނިދަން އެނދަށް އެރި އަލްޔާ ގައިމަތީގައި ރަޖާގަނޑު އަޅާ ދެލޯމެރީ ހިތަށް ހަމަޖެހުމެއް ހޯދާދިނުމުގެ މަގްސަދުގައެވެ. ޝައިމް އާއި މެދު ކަންތައް ކުރެވުނު ގޮތުން އަލްޔާ ކަންތައްބޮޑު ވިޔަސް މެސެޖެއް ވެސް ކޮށްލާކަށް ނުކެރުނެވެ. ރޮވެން އުޅޭ ކަހަލަ އިހުސާސެއް ކުރެވުމުން ރަޖާ ބޮލުގަޔާއި އެއްކޮށް އަޅާލީއެވެ. ނަތީޖާއަކަށްވީ ލޫކްގެ ހަނދާންތަކުން އަނެއްކާ ވެސް އަލްޔާ އަޑުވީއްލާ ގިސްލެވެން ފެށުމުންނެވެ. ހަޔާތުގެ ބައިވެރިޔާ އާއި އެކީގައި ލޫކް އުފަލާއި މަޖަލުގައި ދުވަސްތައް ގުނަމުންދާއިރު އެފަދަ ދުވަސްތަކެއް އަލްޔާ އަށް ނެތީބާއޭ ހިތަށް އަރަމުން ދިޔައެވެ. ލޫކްގެ ހަނދާންތައް ދުވަހަކު ވެސް އަލްޔާގެ ހިތުން ނުފިލާނީ ހެއްޔެވެ؟ މަޑުމަޑުން ނިދެމުން ދިޔައިއރު ފޯނަށް މެސެޖެއް އައިކަން އެނގުމުން ބަލާލިއިރު މާފަށް އެދިފައި ޝައިމް ފޮނުވާފައިވާ އިބާރާތްކޮޅު ވަރަށް ފަނޑުކޮށް އަލްޔާ އަށް ފެނުނެވެ.\nރޭގަނޑު ބާރަ ޖެހިއިރު ޑިއުޓީ ނިންމާލާފައި ކޮޓަރިއަށް ވަން ލޫކަށް އާދައިގެ ޑަބަލް ބެޑެއްގައި ނިދާފައި އޮތް މިކްހާ ފެނުނެވެ. ކޮޓަރިތެރެއަށް ވެރިވެފައިވާ ފަނޑުއަލިން މިކްހާގެ މޫނު ރަނގަޅަށް ނުފެންނާތީ އަލަމާރި ކައިރީގައި ހުރެ ޕޮލިސް ޔުނީފޯރމް ބޭލުމަށްފަހު ޓީޝާޓެއް ލިއެވެ. އަދި އެނދާއި ނިވާވެގެން ހުރެ ފަޓްލޫން ވެސް ބަދަލުކޮށްލިއެވެ. “ކެއިންތަ” ލޫކް ސިހުނީ މިކްހާގެ އަޑުންނެވެ. މިކްހާ އަދި ނުނިދަނީބާއޭ ހިތަށް އެރިއެވެ. “ހޫމް. ނުނިދަނީތަ” ލޫކް އަހާލިއެވެ. “އަދި ނާދޭ ނިންޖެއް” މިކްހާ ތެދުވެ އެނދުގައި އިށީނދެލިއެވެ. އަލަމާރި ކައިރީގައި މިކްހާ އަށް ބަލަން ހުރި ލޫކްގެ ސިކުނޑީގައި އެނބުރެމުން ދަނީ މިރޭ އެކުވެރި ޝާރިމް ދެއްކި ވާހަކަތަކެވެ.\n“އަޅެ މިރޭ ގޮސް ވައިފްއާއި މިކަމާއި ބެހޭ ގޮތުން ވާހަކަދައްކަބަލަ. ވެދާނެއްނު ކައެގެ އިޝާރާތަކަށް އެމަންޖެ ބަލަބަލާ ހުންނަކަމަށް ވެސް. އެހެންނޫނަސް ތިގޮތަށް ކަންތައް ކުރުމުން ފާފަވެރިވާނީ ކައެ. އޭނާ އާއެކު އުފާވެރި ލައިފެއް އުޅޭށޭ މަގޭ ނަސޭހަތަކީ. ދެން ގޮތެއް ނިންމާނީ ކައެ” މަޑުމަޑުން ކުރިއަށް ފިޔަވަޅެއް އަޅާލި ލޫކް ގޮސް އިށީނީ މިކްހާ ކައިރީގައެވެ. އެންމެ ކައިރީގައި ހުރި ސްވިޗް ޖައްސާލުމާއެކު ކޮޓަރިތެރެ ހުދު އައްޔަކުން އަލިވެގެން ދިޔައެވެ.\n“މިކް ކައިރީގައި ވާހަކައެއް ބުނަންވެގެން” މިކްހާގެ މޫނަށް ބަލާލަމުން ލޫކް ބުންޏެވެ. މިކްހާ ހީލިއެވެ. “މިއަންނަނީ ފާހާނާ އަށް ވަދެލާފަ” ލޫކް މީހަކާއި އިންނަން ވާއިރަށް އެކޮޓަރިއާއި އިންވެގެން ހަދާފައި ހުރި ވަގުތީ ފާހާނާ އަށް މިކްހާ ދިޔަ މަންޒަރު ބަލަން ލޫކް އިނެވެ. މިކްހާ އަކީ ވެސް ބަލާލަން ހުތުރު ކުއްޖެއް ނޫންެވެ. މުއްސަނދި ބައްޕައެއްގެ ހުރި ހަމައެކަނި ދަރިފުޅަށް ވިޔަސް ބޮޑާ ކަމާއި ކިބުރުވެރިކަން މޫނު މަތީގައި ނުވެއެވެ.\nލޫކާއި އެއްވަރުގެ އިސްކޮޅެއް މިކްހާ އަށް ލިބިފައިވާއިރު އިސްތަށިކޮޅު ވެސް ހުރީ ކަނދުރާއާއި ހަމައިގައެވެ. މިކްހާ އާއި ލޫކް އަކީ ތަންކޮޅެއް ކުރިން ދިމާވެފައި ތިބި ދެމީހުންނަށް ވުމުން އެކަކަށް ވެސް ބީރައްޓެހި ކަމެއް އިހުސާސެއް ނުކުރެވެއެވެ. މިކްހާ ފާހާނާ އަށް ވަދެ ދޮރު ކައިރިކޮށްލުމާއެކު ލޫކް ވިިސްނަންފެށިއެވެ. އަލްޔާ އާއި ވަކިން މި ދިރިއުޅުން ކުރިއަށް ގެންދެވިދާނެބާއެވެ؟ ލޫކްގެ ފަރާތުން ފިރިއެއްގެ ލޯބި އުނިނުކޮށް މިކްހާ އަށް ދެވިދާނެބާއެވެ؟ ކުރެވެން މިއުޅެނީ ރަނގަޅުކަމެއް ބާއެވެ؟ ކައިރީގައި މިކްހާ އިށީނުމުން ލޫކް ހީލިއެވެ. “ހޫމް.. ދެން ބުނެބަލަ ތިބުނަން އުޅޭ އެއްޗެއް” މިކްހާ އެނދަށް އަރާ އުނގަށް ބާލީސް ލަމުން ބުންޏެވެ. “މަށަށް އެނގޭ ކައިވެނީގެ ފަހުން އަދި މިގޮތަށް ވާހަކަދައްކާލަން ވެސް މިކް ކައިރީގައި ނީނދެވޭކަން. އެއީ ސަބަބެއް ނެތިއެއް ނޫން. މަށާ ދޭތެރެ ގޯސް ގޮތަކަށް ނުދެކުން ރަނގަޅު. އަސްލު ކުއްލިއަކަށް މިގޮތަށް ކައިވެނިކުރަން ޖެހުނީމަ.\nބުނަން މިއުޅޭ އެއްޗަކީ އަންބެއްގެ މަގާމުު މިކް އަށް ދޭން އަހަރެން ބޭނުން. މިގުޅުން ކުރިއަށް ގެންދަން ބޭނުން. މިކް ތެދުވެރިކަމާއެކު އުޅެން ހުރިހާ ދުވަހަކު ހަމަ އެގޮތުގައި އަހަރެން ވެސް ހުންނާނަން” މިކްހާގެ އަތް ތިލައިގާ ހިފާލަމުން ލޫކް ބުންޏެވެ. މިކްހާ ސިހިފައި ލޫކަށް ބަލާލިއިރު އެދެލޯ ވަނީ ކަރުނައިން ބަރާވެފައެވެ.\n“ލޫކް ތިގޮތަށް ވާހަކަދެއްކީތީ އަހަރެން ވެސް ބުނެފާނަން ހަގީގަތެއް. އަހަރެން ލޫކާއި ކައިވެނި ކުރީ ލޯތްބަކުން ނޫން. އެންޑް މަށަށް އެނގޭ ލޫކް ވެސް ލޯބިން ނޫންކަން އިނީ. އެކަމަކު އެހެނޭ ކިޔާފައި އަހަރެން ބޭވަފާތެރިއެއް ނުވާނަން. މި ކައިވެންޏަށް މަށަށް މަޖުބޫރު ކުރީ ބައްޕަ. އަހަރެން ރައްޓެހިވެގެން އުޅުނު ފަރާން އާއި ބައްޕަ މަގާޔާ ނުވާތީ. ދުވަހެއްގައި ވެސް ހިއެއް ނުކުރަން ފަރާން ނޫން އެހެން މީހެއްގެ އަންބަކަށް ވާންޖެހިދާނެ ކަމަކަށް. އެކަމަކު ވެދިޔަ ކަމެއް ބަދަލެއް ނުކުރެވޭނެ. ފަހަރެއްގައި ލޫކް ވެސް ލޯބިވާ ނުވަތަ ގަޔާވާ ކުއްޖަކު ހުރެދާނެ” މިކްހާ ވާހަކަދައްކާ ނިމެންދެން ކަނުލާ އަޑު އަހަން އިން ލޫކް ހިތާ ހިތުން މިކްހާ އަށް ތައުރީފު ކުރިއެވެ.\n“ޔެސް މަގޭ ވެސް ހުރޭ. ބަޓް މިކައިވެންޏަށް ފަހު އެކަން ނިމިއްޖެ” ލޫކް ވެސް ބުނެލިއެވެ. އެދެމެދުގައި ބަހެއް ނުކިޔާ މިނިޓްކޮޅެއް ވޭތުވުމަށްފަހު ލޫކް އިސްއުފުލާ މިކްހާ އަށް ބަލާލިއެވެ. “އެހެންވީމާ އަހަރެމެންގެ މިގުޅުމަށް އަދި ވަގުތު ބޭނުންވާނެ ދޯ. ހިނގާ އެހާ ތަނަށް ފްރެޑުންގެ ގޮތުގައި ތިބެން” ލޫކް ހީލާފައި މިކްހާ އާއި ސަލާންކޮށްލިއެވެ. މިކްހާ ވެސް ހީލަމުން ބޯޖަހާލިއެވެ.\nކުރިއަށް އޮތް ދުވަހަކީ ބަރަކާތްތެރި ރަމަޟާން މަހުގެ ފުރަތަމަ ދުވަހަށް ވުމާއެކު މިޔާނާ ހާރަށް ރަނގަޅު އެއްޗެއް ކެއްކުމަށްޓަކައި ބަދިގެ ތެރޭގައި ހަރަކާތްތެރި ވަމުން ދިޔައެވެ. އަލްޔާ ވެސް މަންމަ އަށް އެހީވެދިނުމުގެ ގޮތުން މިރުސް ލާފައި އޮތް ރަތްމަހެއް އަވަނަށް ލާދިނެވެ. “މަންމާ! ޖޫނީ ކޮއްކޮއަށް ހުރިހާ ރޯދަތަކެއް ހިފޭނެ ދޯ މިފަހަރު” އަލްޔާ މިޔާނާ އާއި ވާހަކަދައްކަމުން ކާމޭޒު ކައިރީގައި ހުރި ގޮނޑިދަމާލާފައި އިށީނެވެ. “އިންޝާﷲ. ހިފޭނެ. އެކަމަކު ފުރަތަމަ ރޯދަވެސް ދަރިފުޅު ނުހިފަމެއްނު. ދަރިފުޅާ! ރޯދަ ނުހިފިޔަސް ރަނގަޅަށް ކައިގެން ހުންނައްޗެ. އަދި ބުނަން. އަޅުކަން ކުރެވޭނީ ހަމައެކަނި ރޯދަވެރިންނަކަށް ނޫން. ޤުރުޢާން ފޮތުގައި އަތް ނުލެވުނަސް ފޯނުން ބަލައިގެން ކިޔެވޭނެ. ޒިކުރު ވެސް ކިޔޭނެ. މިކަހަލަ ކަންތަކަށް ފަރުވާކުޑަ ނުކުރައްޗޭ. މަންމަ އަށް އެނގޭ މިހެން ބުނާ އިރު ވެސް ދަރިފުޅު ފަރުވާކުޑަ ނުކުރާނެކަން” މިޔާނާ ލޯތްބާއެކު އޭނާގެ ހުރި ހަމައެކަނި އަންހެން ދަރިފުޅަށް ވިސްނާދިނެވެ. އަލްޔާ ވެސް މިޔާނާ ކޮށަމުން ދިޔަ ކެރެޓުން ފަހަރަކު ފޮއްޗެއްނަގާ ކަމުން ދިޔައިރު މަންމަގެ ވާހަކަތައް އަޑު އަހަމުން ދިޔައެވެ.\nރެއަކީ ވިއްސާރަ ރެއެއްކަމުން ސަޖޫލް ނިދުމަށްޓަކައި ރޭގަނޑު އެގާރަ ޖެހިއިރު ކޮޓަރިއަށް ވަދެއްޖެއެވެ. ޝަރީފާ ކުޑަކޮށް ބަލިކޮށް އުޅޭތީ ހާރަށް ކައްކާ ޕޮލިސް ސްޓޭޝަނަށް ވެސް ކައްކާ ހެދީ ސަޖޫލް އެކަންޏެވެ. ރޯދަމަހަށް ސްކޫލްތައް ބަންދުކޮށްފައި ވާތީ ބަތޫލް ވެސް ހުރީ ރަށަށް އައިހެވެ. ސަޖޫލް ރައްޓެހިވެގެން އުޅޭ ޒިލާލަށް ގުޅުމަށްޓަކައި ފޯނު ހުޅުވާލި ވަގުތު ކޮޓަރީ ދޮރުގައި ޓަކި ދޭ އަޑު އިވުނެވެ. ސަޖޫލް ދޮރު ހުޅުވާލިއިރު ކުރިމަތީ ހުރި އާދަނު ފެނުމުން ސަޖޫލް ހީލިއެވެ. “ބައްޕަތަ؟ އަޅުގަނޑު ހުންނާނީ ބަރޯއަށް ހުރިހާ އެއްޗެއް އަރުވާފައި. މަންމަ ނިދާފަދޯ” އާދަނު ބޯޖަހާލުމުން ސަޖޫލް އަނެއްކާ ވެސް ކޮޓަރި ތަޅުލާ އެނދަށް އަރާ ހަމަޖެހިލިތަނާ ތަޅުގައި ތަޅާލިއެވެ.\n“މަންމާ! ކިހިނެއްވީ؟ މާބޮޑަށް ތަދުވަނީތަ ފަޔަށް” ޝަރީފާ ފެނުމުން އަލްޔާ ކަންބޮޑުވިއެވެ. “ނޫނޭ ދަރިފުޅާ މަންމަ ކޮޓަރީގައި އެކަނި އޮތީމަ. ބައްޕަ އަދިވެސް ނާދޭ ފުލުހުންނަށް ކާންދީފަ. ގުގުރިއެއް ޖަހާފާނެތީ މިއައީ” ޝަރީފާ ބުނެލި އެއްޗަކުން ސަޖޫލް ހިނިއައެވެ. “މަންމާ އެކަމަކު… ދެން އާދޭ ބައްޕަ އަންނަން ދެން މިތާ އޮންނަން. އެކަމު ބަތޫލް ވެސް އެކަންޏެއްނު އޮތީ” ސަޖޫލްް ބުނުމުން ވެސް ޝަރީފާ އެކޮޓަރިއަށް ވަންނާކަށް ނޫޅުނެވެ.\n“ނޫނޭ ދަރިފުޅާ! އަސްލު ވީގޮތަކީ މިރޭ ކުމްކުމް ބާގީ އައީ މަންމަ އަށް ނިދިފައި އޮތް ގަޑީގައި. މިގަޑީގައި އަންނާނެ ރިޕީޓް. އެހެންވެ އެބަލަން މިދަނީ” ޝަރީފާ ސަޖޫލްގެ އަތުގައި ހިފައިގެން ހުރެ ބުންޏެވެ. “އެކަމަކު މަންމާ!.. މަންމަ ދޭ ސިޓިންގްރޫމު ސޯފާގައި ތިބުނާ އެއްޗެއް ބަލަން އޮންނަން” ޝަރީފާ ބަލިކޮށް އުޅޭތީ އެއްޗެއް ބުނަން ސަޖޫލް ބޭނުމެއް ނުވިއެވެ. “ދަރިފުޅު ވެސް ހިނގާ…. މިރޭ ތަންނު އަށް ވަރަށް ވަރުދައްކާނެ އަބީ. ސަޖޫލް ވާނެ މިރޭ މަންމަ އަށް ފެށިގެން ނިމެންދެން އެމީހުން ދައްކާ ވާހަކަ ކިޔާދޭން. އެމީހުން ވެސް ދިވެހިން ވާހަކަދައްކާނަމަ މަންމަ އަށް އެނގުނީހެއްނު. އެމީހުން އެބަހުން އައުގުރާނު ގޮވިޔަސް މަންމައަކަށް ނޭނގޭނެ” ސަޖޫލް ދެފަރާތަށް ބޯތަޅުވާލުމަށްފަހު ޝަރީފާ އާއިއެކު ހިނގައިގަތީ އެނޫން ގޮތެއް ނެތީމައެވެ.\nގަޑިން މެންދުރުން އަނބުރާ ދޭއް ޖެހިއިރު ވަގުތު އެއީ މިޔާނާ ބަދިގެއަށް ވަން ވަގުތެވެ. ޓީވީއެމުން ދައްކާ މިވަގުތު ޝޯވް ބަލަން ތައްޔާރުވެގެން ޖުނާލް ސޯފާގައި އޮތެވެ. ޢަބްދުއްޝަކޫރު ޚަތިިމު ހިފައިގެން ގޯތި ތެރޭގައި ހުރި ޖަނބުރޯލު ގަސްދޮށު އިނެވެ. ބާޒާރުކޮށްގެން ގެއަށް އައިސް ވަން އަލްޔާ ބައްޕަ އަށް ހީލުމަށްފަހު ބަދިގެއަށް ވަދެގެން ދިޔައެވެ.\n“މަންމާ! މިއަދު ކޯއްޗެއް ތައްޔާރުކުރަން ތިއުޅެނީ” ހުނިގާނަމުން ދިޔަ މިޔާނާ ކުރެން އަލްޔާ އަހާލިއެވެ. “ގެރިކިރު ބޯކިބާ ދަރިފުޅު އަޅާނަން ދޯ. މަންމަ މިއުޅެނީ ޕިއްޒާއެއް އަޅަންކަމަށް. ދެން ޖޫނީ ބުނި ހަނޑުލު ގުޅަ ހަދަން. ކީއްކުރަން މާބައިވަރު ހަދަނީ. ކުޑަ އެތިކޮޅެއް ހަދާނީ” މިޔާނާ ހުނިގޮނޑި ކަބަޑު ތެރެއަށް ވައްދާލަމުން ހުނިތަށި މޭޒުމަތީގައި ބެހެއްޓިއެވެ.\n“މަންމަ އެހާ ބުރަކޮށް އުޅޭނެކަމެއް ނެތް. އަޅުގަނޑު ބޯކިބާ އަޅާފައި ރޮށިފިހަން ފަށާނީ. ރިހަ ވެސް ކައްކާލަފާނަން އަޅުގަނޑު” އަލްޔާ އޭނާގެ މަންމަ އަށް އަތް ގާތްކޮށްދެމުން ބުންޏެވެ. “ދަރިފުޅާ! މިގޭ ހުރިހާ އެންމެން ތާރާވީހަށް ނަމާދަށް ދިޔާމަ އެކަނި ގޭގައި އޮންނަން ފޫހިވަންޏާ ބޮއްތަގެއަށް ދޭ އެނގޭ. މަންމަ އައިއްސަ ގުޅީމަ އާދޭ” ކަބަޑުދަށުގައި ހުރި ފޮށިގަނޑަކުން ހައެއްކަ ބިސް ނަގާ ތައްޓަކަށް ލަމުން މިޔާނާ ބުންޏެވެ. “އަޅުގަނޑު ފޫއްސެއް ނުވާނެ މަންމާ” އަލްޔާ ގެރިކިރު ދަޅު ކަނޑަން ހުރެ ވާހަކަދެއްކިއެވެ. ގޭގައި މީހަކު ނޫޅޭ ވަގުތު ތަކުގައި ގެއަށް ޝައިމް ނުގެންނަން މިޔާނާ އަލްޔާ އަށް ވިސްނާދިނެވެ. “ދަރިފުޅަށް ވަރަށް އިތުބާރު ކުރަން. އެކަމަކު މަންމަ އަށް ރީތިގޮތެއް ނޫން އެއީ” ތަޅާފައި ހުރި ބިސްތޮށިތައް އެއްކޮށްލައިގެން ޑަސްބިނަށް އަޅާލަމުން މިޔާނާ ބުންޏެވެ. ޖަވާބުގައި އަލްޔާ ބުނި އެއްޗަކުން މިޔާނާ ސިހުންވިއެވެ. “މަންމާ! އަޅުގަނޑު ބޭނުމެއްނުވޭ ޝައިމް އާއި އެހާ ގިނައިން ވާހަކަދައްކާ ހަދާކަށް. އަޅުގަނޑު މާގަޔާވާ ކަމެއް ނޫން އެއީ. ދެން ކައިވެނި ކުރެވުނީމަ ކުރާނެ ކަމެއް ނޯންނާނެއް ނޫންތޯ” އަލްޔާ ގެ ވާހަކަތައް ހުރި ގޮތުން މިޔާނާ އަލްޔާ އަށް ބަލާލީ ތަފާތު ނަޒަރަކުންނެވެ. އެކަން އަލްޔާ އަށް އިހުސާސް ކުރެވުމުން އަވަހަށް ވާހަކައިގެ މިސްރާބު އެހެން ދިމާލަކަށް ބަދަލުކޮށްލިއެވެ.\nރޯދަމަސް ފަހުން އަންނަ ޝައްވާލުމަސް ތެރޭގައި އަލްޔާ އާއި ޝައިމްގެ ކައިވެނި ހަމަޖެހިފައިވާއިރު އެދެމީހުންނަކީ ދެއެކުވެރިންނަށް ވެ ނިމިއްޖެއެވެ. އަލްޔާ ވެސް ޝައިމް އާއި ކުދިކުދި ސަމާސާތައް ކުރެއެވެ. ނަމަވެސް ޝައިމް ލޯބިން ސަމާސާއެއް ކޮށްލިނަމަ އަލްޔާ މޫނުމަތިން ލަދުވެތިކަން ނޫން އެއްޗެއް ނުފެނެއެވެ. އަލްޔާ އާއި ބައްދަލުކުރުމަށްޓަކައި ކޮންމެރެއަކު ޝައިމް އޮއޭސިސް އަށް ދޭއެވެ. މިޔާނާ އާއި އަބްދުއްޝަކޫރު ޝައިމް ދެކެ އަމިއްލަ ދަރިއެއް ފަދައިން ލޯބިވެއެވެ. ޝައިމްގެ އަންބެއްގެ ގޮތުގައި ޝައިމްގެ ބާރުގެ ދަށަށް ދާންޖެހޭ ދުވަސް ކައިރިވާ ވަރަކަށް އަލްޔާ އަށް ދިޔައީ ނޭނގޭ އިހުސާސެއް ކުރުވަމުންނެވެ. ލޫކް އެނބުރި އަންނާނެ ދުވަހަކަށް މިހާރުވެސް އިންތިޒާރު ކުރެވޭ އިރު ޝައިމް އާއި އިނުމަށްފަހު މުޅިން ޖަލެއްގައި ހައްޔަރު ކުރެވުނީއެވެ. ކޮންމެގޮތެއް ވިޔަސް ފިރިމހާ އަށް ވަފާތެރި ކިޔަމަންތެރި އަންބަކަށްވާން އަލްޔާ ކުރެވުނުހާ މަސައްކަތެއް ކުރާނެއެވެ. ދެރައީ ލޫކް މަތިން ހަނދާންވުމާއެކު އަލްޔާގެ ހިތް ރޮށްވާލާތީއެވެ.\nލޫކް އަކީ ހާދަ އަނިޔާވެރި އިންސާނެކޭ އަލްޔާ ހިތަށް އަރައެވެ. ޒަހަމަކީ ހުސްއެކަނި ބޭރުން ފުށުން ފެންނަން ހުންނަ އެއްޗެއް ނޫން ކަން މިހާރު އަލްޔާ އަށް ވިސްނެއެވެ. ހަށިގަނޑުގެ ބޭރު ފުށުން ލަކުނެއްހާ ހިސާބު ނެތްއިރުގައި ވެސް އަލްޔާގެ ހިތް ވަނީ ލޫކްގެ ލޯތްބަށްޓަކައި ފަޅިފަޅި ވެފައެވެ. އެކަން ލޫކަށް އެނގޭ އިރު ވެސް ފަރުވާއެއް ދޭން ނާންނަނީ ކީއްވެގެން ހެއްޔެވެ؟\nއެނދުގައި ފޯނުން ލޫކްގެ ފޮޓޯތަކަށް ބަލަން އޮތް އަލްޔާގެ ލޮލުން ކަރުނަ ހިލުނު ވަގުތު ސިހުނީ ފޯނަށް އައި ވައިބަރ މެސެޖަކުންނެވެ. ސަޖޫލް ކުރި ސުވާލަށް ޖަވާބު ދިނުމަށްފަހު ފޭސްބުކަށް ވަދެ ލޫކްގެ ޕްރޮފައިލް ހާވާލިތަނާ ފެނުނު ފޮޓޯއަކުން އަމިއްލަ ނަފްސުދެކެ އިންތިހާ އަށް ރުޅިއާދެވި އަތުގައި އޮތް ފޯނު ހޫރާލެވުނީ ކޮޓަރީގެ ފާރަށެވެ. މީހަކު ހޭލައިގެން އަޔަސް އަލްޔާގެ އެއްވެސް ފަރުވާލެއް ނެތެވެ. އިސާހިތަކު އަލްޔާ އަށް ގިސްލެވެން ފެށުނެވެ. ދުވަހަކު ވެސް ލޫކަށް މާފުނުކުރާނަމޭ ހިތަށް އަރަމުން ދިޔައެވެ.\nކޮބާ ހުރިހާ ކުދިންގެ ހާލު ކިހިނެއްތަ؟ މިއޮތީ ނުވަވަނަ ބައި. ހުރިހާ ކުދިންނަށް ވެސް ކަމުދާނެ ކަމަށް ހީކުރަން. ވާހަކައިގާ ކުދިން ހިތްހަމަނުޖެހޭ ގޮތަށް ކަންތައްތައް ވަމުން ދިޔަސް ކުރިއަށް އޮތްތަނުގައި ވާހަކަ ވަރަށް ރީތިވާނެ އެނގޭ… 🙂 🙂 🙂\nVrh reethi story ingey…ekm Lai r look r gulhuvaathi?\nthanx minty 🙂\nStory hama v habeyzz ❤\nthanx madhy 🙂\nMasha allah v reethi lai n looku gulhuvah chay.\nthanx shahina 🙂\nHaadha furihama ey\nthanx saadhu 🙂\nthanx Navya 🙂\nV v reethi ..???\nthanx nikyy 🙂\nVvv rythi.. exam ah ready vamun dhiya iruvx hithah ery miadhu up vaaney.. so nuhurevign mi kiyaaly.. v rythi.. waiting waiting..\nAlhe alyaaha thihaa aniyaa nudhiba …anekaa fb ga inanee alyaa and look kiss kuri pic aneege …varah dheravee …alyaa aa look aa guluvachey\nthanx Windy. luke ekahala photo eh nulaane kannenge dhw 🙂\nthanx Ushaali story v reethi…ekamu look n lai nugulhuvaathy v dheravey..\nthanx Dhondhooni 🙂 keikolla adhi rangalhu gotheh vaane kannenge 🙂\nKum kum baagy hahah shareefahtha evaarah balaa iru vx ehenmyhun dhw mijeheny translate kohdheyn. …vv rythi mi bai vX ….\nhehehe… thanx Appy 🙂 ehcheh neyngunas shreefahtha varah balaahiy vey drma\nthanx alf 🙂\nVaahakaiga kae beynun kuraathy v huthuru kykey bunany kudhin\nohhhh.. so sorry Thaathi…. 🙁 aslu eynage style ga vahaka dhakka goi genesdheynvegen ehen liyunee. 🙂\nV v reethi..v avaha looku n alyaa gulhuvahchey…\nalhey dhn ehn nuhadhabaekuhjaa fakyrah. bt story hama eh vana…..\nAslu mihen dhiyaimaey salhivaneeves. Story is awesome.\nWow stry v habeys ekam lai ah ehen nahadhabala aharen my lainama mihaaru onnaane haalevves neynge so sad n thanks mikahala thafaathu rom stry eh genesdheythy\nVarah rythi story eh mee waiting for next part. N look aai alyaa aa gulhuvahchey. Plx..???\nVarah reeethi vaaahaka..kohn iraku next part\nވަރަށް ރީތި މިބައިވެސް… ހީވަނީ ވާހަކަ ނިމޭއިރު ލޫކްއާއި އަލްޔާ ގުޅިގެންހެން ނިމޭނީ… 10ވަނަ ބަޔަށް އެބަ ވަރަށް އިންތިޒާރު ކުރެވޭ… 10ވަނަ ބައިވެސް އަވަސްކޮށްލައްޗޭ\nPlx avahah up kohdybala\nލޯބި އަހަރެން ވާނަމޭ.. (2)\nބިރުވެރި ލޯބި December 2, 2015


Idhikolhun Nerey Eh Candidate Akee Nasheed Kan Yageenaai Gaathah Kashavaru - Vaguthu\nޚަބަރު , ރިޕޯޓު , ސިޔާސީ\nއިދިކޮޅުން ނެރޭ ކެންޑިޑޭޓަކީ ނަޝީދުކަން ޔަގީނާ ގާތަށް ކަށަވަރުވެއްޖެ\nއިދިކޮޅުގައި ތިއްބެވި ގިނަ ލީޑަރުންނަކީ ރާއްޖޭގެ ވެރިކަމަށް ކެތްމަދުވެފައިވާ ބައެއްކަން ކަށަވަރުވެފައި ވީ ނަމަވެސް މިހާރު އިދިކޮޅުގައި އެއްގަލަކަށް އަރާވަޑައިގެން އެއްއަމާޒަކަށް ދަތުރުކުރައްވާ ކަމަށް ވިދާޅުވާ ހުރިހާ ލީޑަރުންވެސް ދައްކަވަނީ މިފަހަރުގެ ރިޔާސީ އިންތިޚާބުގައި އެވެރިން އެއްބަސްވާ އެއްކެންޑިޑެޓަކު ނެރޭ ވާހަކައެވެ. އެކިފަހަރު އެކި ގޮތަށް އެކި ހާލަތު ތަކުގައި އެވާހަކަ ދައްކަވަމުން ދިޔަ ނަމަވެސް އަދި މިއަދާއި ހަމައަށް އެވިދާޅުވާ އެއްކެންޑިޑޭޓެއްގެ ނަންވެސް ސޫރަވެސް ތިލަވެފައެއް ނުވެއެވެ. އެވެރިން އެކުރާ ކަމަށް ބުނާ މަޝްވަރާތަކުން ދޭތެރެ ދޭތެރެއިން ފެންނަނީ ނުވަތަ ތިލަވަނީ ސަރުކާރު ވައްޓާލަން މަސައްކަތް ކުރާ ކަމުގެ ނިޝާން ތަކެވެ.\nއެންމެ އާޖާއިބުވާ އެއް ކަމަކީ އިދިކޮޅުން އެއްކެންޑިޑޭޓަކު ނެރޭ ވާހަކަ ދައްކަމުންދާއިރު އިދިކޮޅުގައި ތިއްބެވި ހުރިހާ ލިޑަރުން މިހާރު ކޮންޓްރޯލް ކުރައްވަމުން ގެންދަވާ ކުރީގެ ރައީސް ނަޝީދު މިފަހަރުގެ ރިޔާސީ އިންތިޚާބުގައި ވާދަކުރައްވާ ވާހަކަ ދެއްކެވުމެވެ. އިދިކޮޅު ފަރާތްތަކުގެ ބަސް ގަބޫލުކުރާ ނުވަތަ އެމީހުންގެ އުސޫލު ތަކަށް ތާއީދުކުރާ ނޫންނަމަ އެވެރިންގެ ބަސް ގަބޫލުކުރާ ބޭރުގެ ބާރުގަދަ ފަރާތްތަކުންވެސް ކެނޑިނޭޅި މަސައްކަތް ކުރަމުން ގެންދާތަން ފެންނަނީ ރިޔާސީ އިންތިޚާބުން ނަޝީދަށް ފުރުސަތު ހޯދައިދިނުމަށް މަސައްކަތް ކުރާތަނެވެ. ނަޝީދުގެ ވެރިކަމުގައި ހިންގަވާފައިވާ ނޭއްގާނީ ޢަމަލު ފުޅެއްގެ ސަބަބުން ނަޝީދުގެ މައްޗަށް ކޮށްފައިވާ ހުކުމަކަށް، ރާއްޖޭގެ ގާނޫނު އަސާސީއާއި ގާނޫނު ތަކުގައި އޮތް އެއްޗަކަށް ބެލުމެއް ނެތެވެ. ބަލާކަށް އަދި އެވާހަކަތައް އަޑުއަހާކަށްވެސް މިދެންނެވި ފަރާތްތަކަކުން ބޭނުމެއް ނުވެއެވެ.\nއެހެންވީމާ މިފަހަރުގެ ރިޔާސީ އިންތިޚާބުގެ ވާހަކަ ދައްކާއިރަށް އިދިކޮޅު ލީޑަރުންނާއި އިދިކޮޅުގައި ތިއްބެވި "ވައިއަނގަތަޅާ" ފަރާތްތަކުން ވަރަށް ބާރުލާފައި ވިދާޅުވާ އިދިކޮޅުން މިފަހަރު ނެރޭ އެއްކެންޑިޑޭޓުގެ ވާހަކައަކީ ހަމަ އަރަތެކެވެ. ޖަވާބު ދިމާ ނުކުރެވޭ ވިޔައެކެވެ. ވަރަށް ވެސް ދެކޮޅު ނުޖެހޭ ވާހަކައެކެވެ.\nއެބޭފުޅުން ރައްޔިތުންގެ ގާތުގައި ވިދާޅުވަނީ އެބުނާ އިދިކޮޅު ކޯލިޝަނުން މިފަހަރުގެ އިންތިޚާބަށް ނެރޭނީ އެންމެން އެއްބަސްވާ އެއްކެންޑިޑޭޓެއް ކަމަށެވެ. އެކަމުގެ މަޝްވަރާތައް ވަރަށް ބާރަށް ކުރިއަށްދާކަމަށް ދޭތެރެ ދޭތެރެއިން ވިދާޅުވަމުން، އިޢުލާން ކުރައްވަމުން ގެންދަވައެވެ. އެކަމަކު އެވާހަކަ އަޑު އިވެނީ ހަމައެކަނި މީޑިޔާތަކުންނާއި ޕޯޑިއަމްތަކުންނެވެ. ނަމަވެސް މިހާތަނަށް ފެނިފައި ވަނީ މުޅިން ތަފާތު މަންޒަރެކެވެ.\nއިދިކޮޅު ފަރާތްތަކުން ނެރޭ ކަމަށް އެވިދާޅުވާ އެއް ކެންޑިޑޭޓަކީ އިދިކޮޅު އެމްޑީޕީން މިހާތަނަށް ދައްކާފައިވާ އެޕާޓީގެ ހަމައެކަނި ރިޔާސީ ކެންޑިޑޭޓް، ނުވަތަ ތިން އަހަރު ވެރިކަން ކުރައްވާފައި ވެރިކަން ދޫކޮށްލެއްވި ރައީސް ނަޝީދުކަން މިހާރު މިވަނީ ހަމަ ގާތްގަނޑަކަށް ޔަގީން ކުރެވިފައެވެ. އިދިކޮޅު އެންމެން ވެގެން އެޖަހާ ސިޔާސީ ސަކަރާތް ގަނޑުގައި ބައިވެރިވެގެން އީޔޫއާއި އަލިފުދާލުގެ އެކި ގުނަވަންތަކުން ނެރޭ ހުރިހާ ބަޔާންތަކާއި ގޮވާލާ ގޮވާލުންތަކާއި އެ ގުނަވަންތަކުގެ ފަރާތުން ވާހަކަ ދައްކާ ކަމަށް ބުނާ މަންދޫބުން ބުނާ އެއްވާހަކައަކީ ރައީސް ނަޝީދަށް މިފަހަރުގެ ރިޔާސީ އިންތިޚާބުގައި ވާދަކުރެއްވެން ޖެހޭނެ ވާހަކައެވެ. ނުވަތަ ނަޝީދަށް ވާދަ ކުރެއްވޭނެ ގޮތެއް ހަދައިދޭން ޖެހޭނެ ވާހަކައެވެ. އިދިކޮޅުން ލީޑްކުރަމުން ގެންދާ ޕާޓީން ވެސް ބުނަނީ އަންނަ ރިޔާސީ އިންތިޚާބުގެ ވޯޓު ކަރުދާސްކޮޅުގައި ނަޝީދުގެ ނަން އޮންނާނެ ވާހަކައެވެ. އެމީހުންނަށް މިކަން ވަރަށް ބޮޑަށް ޔަގީންވެސް ވެއެވެ.\nމިކަން މުޅިން ޔަގީންވާ ހިސާބަށް ދިޔައީ އެމްޑީޕީން ބާއްވާ ރިޔާސީ ޕްރިމަރީގައި ނަޝީދު ވާދަކުރައްވަން ނިންމެވި ހިސާބުންނެވެ. ނަޝީދު ވާދަކުރައްވާ ޕާޓީގެ އެތެރޭގެ އިންތިޚާބެއްގައި އެހެން މީހަކަށް ކާމިޔާބުލިބި އެހެން މީހަކަށް އެފުރުސަތު ނުލިބޭނެ ކަމީ ޔަގީންވާ ކަމެކެވެ. އެނޫން ގޮތަކަށް އެކަންވެ ނިމިދާނެކަން އެއީ އެއްވެސް މީހަކު ޝައްކުވެސް އަދި ހީވެސް ކުރާނެ ކަމެއްނޫނެވެ.\nމިހާހިސާބުން މިވާހަކަ ބާއްވާފައި އިދިކޮޅުގައި ދެންތިއްބެވި ލީޑަރުންނާއި ޕާޓީތަކާމެދު ފިކުރު ހިންގާލަމާ ހިންގަވާށެވެ. ރާއްޖޭގެ ވެރިކަމަށް ފޫގަޅައިގެން ނުކުމެވަޑައިގެން ތިއްބެވި ބޭފުޅުންގެ ތެރެއިން އާ ޤާނޫނު އަސާސީ ވުޖޫދުވެ އޭގެ ދަށުން ބާއްވާފައިވާ ހުރިހާ ރިޔާސީ އިންތިޚާބެއްގައި ވާދަކުރައްވާފައިވާ ޖުމްހޫރީ ޕާޓީގެ ލީޑަރު، ޤާސިމް އިބްރާހީމްގެ ނަން މިފަހަރުގެ ރިޔާސީ އިންތިޚާބުގެ ވޯޓުކަރުދާސް ކޮޅަކު ނޯންނާނެކަން ޔަގީނެވެ. އެކެއް ފެބްރުއަރީގައި އެފަދަ ފުރުސަތަކަށް މަގުފަހިވާން ދިޔަ ނަމަވެސް އެކަން ވަނީ ބޮޑު ނާކާމިޔާބަކުން ނާކާމިޔާބުވެ ނިމި ގޮސްފައެވެ.\nދެން އޮތީ ރާއްޖޭގައި ތިރީސް އަހަރު ވެރިކަން ކުރެއްވި ރައީސް މައުމޫންގެ ފަރާތުން ނުކުމެވަޑައިގަންނަވާ ކެންޑިޑޭޓުގެ ވާހަކައެވެ. އިވޭ އަޑުތަކާއި ފެންނަމުންދާ މަންޒަރު ތަކަށް ބަލާއިރު ރައީސް މައުމޫން މިހާރުގެ ސަރުކާރުގެ ތެރެއިން ނުކުމެވަޑައިގެންނެވި އެންމެ ބޮޑު ސަބަބަކީވެސް ވެރިކަމުގެ ބާރުތައް ނުވަތަ ބޭނުންފުޅުވާ ބާރުތަކެއް ލިބިވަޑައި ނުގެންނެވުމުން އެހެން މަގަކުން އެކަން ކުރެއްވުމަށެވެ. އެކެއް ފެބްރުއަރީގެ "ބޮޑު އަމުރު" ނުވަތަ "ބަޣާވާތުގެ" ތަހުގީގުތަކުން މޭރުންވަނީ ކޮއްކޯފުޅު އަޒުލު ކޮށްގެން ވިޔަސް އަދި އެހެނިހެން ބާރުތަކެއްގެ ބޭނުން ކުރައްވައިގެން ގާނޫނާ ޚިލާފަށްވެސް މިހާރުގެ ވެރިކަން ވައްޓާލާފައި އެމަނިކުފާނު ބޭނުންފުޅު ބޭފުޅަކު ވެރިކަމުގެ ތަހުތުގައި ވެޑުވުމުގެ އަޒުމުގައި ރައީސް މައުމޫން މަސައްކަތްޕުޅު ކުރެއްވި ކަމެވެ. ނަމަވެސް އެމަނިކުފާނުގެ ރޭވުންތެރިކަމާއި ހިކުމަތު އަމަލުފުޅާއި އެއްގޮތަށް ކަންކަން ހިނގާ ދިއުމަށް ފިޠުރަތުން ތަން ނުދިނުމުންނާއެކު އަދި އެފަދަ ވަރުގަދަ ޕްލެޓްފޯމެއް އަދި ގާއިމު ކުރެވިފައި ނުވުމުންނާއި މާ އަވަހަށް "ބުޅާ ގޯނިން ބޭރުވުމުން" އެމަނިކުފާނަށް މިހާރު ޖެހިވަޑައިގެންފައިވާ ދަތުރަކީ "ކަތިވަޅި ގެއްލި މަރިޔަނބު ގެއްލި ކޮށިދަނޑުވެސް ގެއްލި ދިއުމުން" ޖެހިވަޑައިގަންނަވާ ފަދަ ދަތުރެވެ. އެހެންވީމާ އަންނަ ރިޔާސީ އިންތިޚާބުގެ ވޯޓު ކަރުދާސްކޮޅުގައި ރައީސް މައުމޫން ބޭނުންފުޅުވާ ނަމެއް އޮންނާނެ ކަމަކަށް ގަބޫލެއް ނުކުރެވެއެވެ.\nކަންމިހެން އޮތްއިރު އިދިކޮޅުން ނުކުންނާނެ ކަމަށް އެބުނާ އެއްކެންޑިޑޭޓަކީ ރައީސް ނަޝީދުކަން މިހާހިސާބުން ހަމަ ޔަގީނާ ގާތްވީއެވެ. ނުވަތަ ހަމަ ކަށަވަރުވެ ޔަގީންވީއެވެ.\nރިޔާސީ އިންތިޚާބުގައި ވޯޓުލުމަށް ހަތަރު މަހެއްހާ ދުވަހަށް ވެފައިވާއިރު ވެސް އެމީހުން އަދި ހަމަ އެކިޔަނީ ހަމަނުޖެހޭ، މާނައެއް ނެތް ފަރިއްސެއްކަން ޔަގީންވަނީ މިހެންވެގެންނެވެ. މިފަހަރުގެ އިންތިޚާބަށް އިދިކޮޅުން ނެރެނީ އެއް ކެންޑިޑޭޓެކެވެ. އެއީ އެވެރިން އެބުނާ ގޮތަށް ދޭތެރެ ބައްދާ މީހެއްކަމުގައި ވިޔަސް، ވަގުތީ މީހަކަށްވިޔަސް އަދި އެމީހުން ބޭނުންވާ ގޮތަށް "ފުށްގަނޑު މޮޑެގެން" އިންތިޚާބަކާއި ހިސާބަށް ދާންދެން ހުންނަވާ ވެރިއަކަށް ވިޔަސް މައްސަލައެއް ނެތެވެ. އެބުނާ އެއްކެންޑިޑޭޓަކީ ރައީސް ނަޝީދު ކަމާއިމެދު ޝައްކެއް ނެތް މިންވަރަށް މިހާރު މިވަނީ ޔަގީންވެފައެވެ. ދެން އެދައްކާ އެއްކެންޑިޑޭޓުގެ ވާހަކައަކީ އަޅެ ފަހެ އަރަތެކޭ ނުބުނެވޭނެ ހެއްޔެވެ؟\nއެބުނާ އީޔޫއާއި އަލިފުދާލުގެ ގުނަވަންތަކުން ނަންކިޔާފައި އިންތިޚާބުގައި ވާދަކުރެވެން ޖެހޭނެ ކަމަށް ފެންނަ ހަމައެކަނި ބޭފުޅަކީ ނަޝީދެވެ. އެވެރީންނަށް އިދިކޮޅުން ޝަރުޠު ހަމަވާ ރިޔާސީ ކެންޑިޑޭޓަކަށް ހަމައެކަނި ފެންނަނީވެސް ނަޝީދު އެކަންޏެވެ. ދެން ތިބި ބޭފުޅުންގެ ތެރެއިން އެއްވެސް ބޭފުޅަކަށް ކުރިމަތި ނުލެވިދާނެތީ މިދެންނެވި ޖަމާއަތްތަކުން ކަންބޮޑެއް ނުވެއެވެ. އެވާހަކައެއް ނުވެސް ދައްކައެވެ.\nއީޔޫއާއި އަލިފުދާލުގެ ވަކި ގުނަވަން ތަކަކަށް ނުވަތަ ވަކި ބަޔަކަށް މިގޮތަށް ފެނުނަސް މި ސަރުކާރުގެ އިސް ބޭފުޅުންނަށާއި ވެރިކަން ކުރާ މައި ޕާޓީގެ އިސް ބޭބޭފުޅުންނަށް އެކަން އެގޮތަކަށް ފެނިވަޑައެއް ނުގަންނަވައެވެ. ނަޝީދަށް އަންނަ ރިޔާސީ އިންތިޚާބުގައި ވާދަކުރެވެން ޖެހޭނެ ކަމަށް އެފަދަ ފަރާތްތަކުން ދައްކާ ވާހަކަތަކަށް ރައްދު ދެއްވަމުން މި ސަރުކާރުގެ ހޯމް މިނިސްޓަރ އަޒުލީން އަހުމަދު ވިދާޅުވެފައިވަނީ އިނގިރޭސިންގެ ހިމާޔަތުގައި ހުންނެވި ކުރީގެ ރައީސް މުހަންމަދު ނަޝީދަށް މިއަހަރު ރާއްޖޭގައި ބާއްވާ ރިޔާސީ އިންތިޚާބުގައި ވާދަކުރެވޭނެ ކަމަށް ދެކުމަކީ ބިލާހެއްފަދަ ހުވަފެނެއް ދެކުން ކަމަށެވެ. އަދި އެހުވަފެން ނުބެލުމަށް އަޒުލީން ވަނީ އެދިވަޑައިގެންފައެވެ. މީގެއިތުރުން ރާއްޖޭގެ ޤާނޫނު އަސާސީން ވާދަކުރުމަށް ފުރުސަތު ނުލިބޭ ކެންޑިޑޭޓަކަށް އެފުރުސަތު ނުވެސް ނެތްކަން އިދިކޮޅު ފަރާތްތަކަށް ނުވަތަ އެމްޑީޕީއަށް އެނގޭނެކަމުގައިވެސް މިނިސްޓަރ އަޒުލީން ވިދާޅުވެފައި ވެއެވެ.\nމިކަމާއި ގުޅިގެން މިސަރުކާރުގެ ފިޝަރީޒް މިނިސްޓަރ ޑޮކްޓަރ މުހަންމަދު ޝައިނީ ވިދާޅުވަމުން ގެންދަވާ ވާހަކަ ތަކުރާރު ކުރައްވަމުން ވިދާޅުވެފައިވަނީ މިފަހަރު ބާއްވާ ރިޔާސީ އިންތިޚާބުގެ ވޯޓު ކަރުދާސްކޮޅުގައި ނަޝީދުގެ ނަން ނޯންނާނެކަމަށެވެ. މިނިސްޓަރ ޝައިނީވެސް ވިދާޅުވެފައި ވަނީ ނަޝީދުގެ ނަން މިފަހަރުގެ ވޯޓު ކަރުދާސް ކޮޅުގައި އޮންނަންޖެހޭނެ ގޮތެއް ނުވަތަ ހަމައެއް، ރާއްޖޭގެ ޤާނޫނު އަސާސީއާއި އޭގެ ދަށުން ހެދިފައިވާ ޤާނޫނު ތަކާއި ޤަވާޢިދުތަކުގައި ނެތް ކަމަށެވެ.\nވެރިކަންކުރާ މައި ޕާޓީގެ ޕީޖީ ގްރޫޕްގެ ލީޑަރ އަހުމަދު ނިހާން ހުސައިން މަނިކުވެސް ވިދާޅުވެފައިވަނީ ނަޝީދަށް އަންނަ ރިޔާސީ އިންތިޚާބުގައި ވާދަކުރުމުގެ ފުރުސަތު ދޭން ރާއްޖޭގެ ގާނޫނުތައް ތަން ނުދޭ ކަމަށެވެ. ނިހާން ވިދާޅުވެފައިވަނީ އަންނަ ރިޔާސީ އިންތިޚާބުގައި ކުރީގެ ރައީސް ނަޝީދަށް ވާދަކުރެއްވޭނަމަ ރާއްޖޭގައި ޤާނޫނީ ހުކޫމަތެއް އޮތުމުގެ ބޭނުމެއް ނެތް ކަމަށެވެ.\nކުރީގެ ރައީސް ނަޝީދަކީ އެމަނިކުފާނުގެ ވެރިކަމުގައި ފަނޑިޔާރަކު ޤާނޫނާ ޚިލާފަށް ހައްޔަރުކޮށް، އެކަހެރި ކޮށްގެން ގެންގުޅުއްވާފައިވާ މައްސަލައެއް ސާބިތުވެ 13 އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ބޭފުޅެކެވެ. ނަޝީދު އެތައް ފަހަރެއްގެ މަތީން އިޢުތިރަފުވެ ވަޑައިގެންފައިވާ މިކަމަކީ އަލިފުދާލަށް ވެސް އީޔޫއަށްވެސް ނޭނގޭ ކަމެއްނޫނެވެ. އަދި ނަޝީދު މިހިންގެވި އަމަލަކީ ކުށެއް ނޫންކަމަކަށްވެސް އެއިން އެއްވެސް ފަރާތަކުން މިހާތަނަށް ބުނެފައެއް ނުވެއެވެ. ކަން މިހެން އޮތްއިރު އަދި ރާއްޖޭގެ ޤާނޫނުތައް ހުއްދަ ނުކުރާ ކަމެއް ކުރުމަށް އެފަދަ ޖަމާއަތްތަކަކުން ގޮވާލަމުން ދިއުމަކީ މިއަދު މުޅިން ތަފާތު ސުވާލުތަކެއް އުފައްދަންޖެހޭ ކަމެކެވެ.\nދިވެހި ޖުމްހޫރިއްޔާގެ ޤާނޫނު އަސާސީއާއި މި ޤާނޫނު އަސާސީގެ ދަށުން ހެދިފައިވާ ޤާނޫނުތަކުގެ މައްޗަށް ނުވަތަ އެޤާނޫނު ތަކުގެ ބޭރުން ޤާނޫނާ ޚިލާފު ކަންތައްތަކެއް ކުރުމަށް ނުވަތަ ރާއްޖޭގައި ބާއްވާ ރިޔާސީ އިންތިޚާބެއްގައި ވާދަކުރެވޭނެ މީހުންނާއި ވާދަކުރާނެ މީހުންނާއި ވާދަކުރެވެން ޖެހޭނެ މީހުން ބޭރުގެ ޖަމާއަތްތަކަކުން ނުވަތަ ޤައުމު ތަކަކުން ކަނޑައަޅާ ހިސާބަށް ކަންކަން ދިއުމަކީ ވަރަށް ހައްސާސް މައްސަލައެކެވެ. އެއީ އަދި މުޅިން އެހެން މައްސަލައެއްތާއެވެ. މިއީ އަދި އެބުނާ އެއްކެންޑިޑޭޓަކު ނެރުމުގެ ވާހަކައަށްވުރެ ވެސް މާގިނަ ސުވާލު އުފެދޭ، މިކަމުގެ އަޑީގައި ފޮރުވިފައި ވާ މާގިނަ ކަންތައްތަކެއް ހިމެނޭ ކަމެކެވެ.\nއެވާހަކަ މިހާހިސާބުން ހުއްޓާލާފައި އިދިކޮޅުން މިފަހަރުގެ ރިޔާސީ އިންތިޚާބަށް ނެރޭ ކެންޑިޑޭޓަކާއި މެދު ފިކުރުކޮށް އެވާހަކަ ދައްކަމާ ހިންގަވާށެވެ. ކުރިން މި ދެކެވިދިޔަ ވާހަކަ ތަކަށް ބަލާއިރު އެމްޑީޕީގެ ރިޔާސީ ޕްރައިމަރީގައި ވާދަކުރައްވައިގެން ނަޝީދަށް ރިޔާސީ ޓިކެޓް ލިބިވަޑައިގަންނަވައިގެން އަންނަ ރިޔާސީ އިންތިޚާބުގައި ނަޝީދަށް ވާދަކުރެއްވޭނެތޯ ސުވާލު އުފައްދަވަމާ ހިންގަވާށެވެ. މިސުވާލު އެކި ގޮތްގޮތަށް ކޮށްގެންވެސް ލިބެނީ ހަމަ އެއްޖަވާބެކެވެ. ކޮންމެ ގޮތަކަށް ހިސާބު ޖެހިޔަސް ލިބޭ ޖަވާބަކީ ޑރ. ޝައިނީއާއި ނިހާނަށް ވެސް އެލިބިވަޑައިގަންނަވާ ޖަވާބެވެ. މިފަހަރުގެ ރިޔާސީ އިންތިޚާބުގެ ވޯޓު ކަރުދާސް ކޮޅުގައި އެބުނާ އިދިކޮޅުން ނެރޭ އެއްކެންޑިޑޭޓަކީ ކުރީގެ ރައީސް ނުވަތަ އެމްޑީޕީގެ ރިޔާސީ ކެންޑިޑޭޓް ނަޝީދު ކަމަށްވާނަމަ އެބުނާ އިދިކޮޅުން ނެރޭ އެއްކެންޑިޑޭޓް، އަންނަ ރިޔާސީ އިންތިޚާބުން ފެނުމަށްވުރެ ގާތީ ނުފެނުމެވެ.\nމެއި 7, 2018 - 12:25\nތިޔަ ކުޅެނި އެހެން ގޭމެއް ލަންކާގަ ރަނިލް ކުޅުނު ކަހަލަ ގޭމެއް.. ރަނިލް ދައްކައިގެން އޭނާއަށް ހުރިހާއެއްޗެއް ގޮވީ ސަރުކާރުން ހުރިހާ ޕޯޑިއަމެއްގަ ވެސް އޭނާ ވާހަކަ ދައްކާ ބަހުގެ ހަމަލާ ދިނީ..ކުއްލިޔަކަށް ފަހުވަގުތު ސިރިސޭނާ ފާޅުވީ ސަރުކާރަކަށް އޭނާގެ އިމޭޖު ހަޑިކުރަން މާގިނަ އެއްޗެއް ނުކިޔުނު.. އިދިކޮޅު އެންމެން ނަށް އެނގޭ ނަޝީދަށް ނުލެވޭނެކަން އެކަމަކުވެސް ނަޝީދު ނަޝީދު ކިޔާފަ ސަރުކާރުގެ އަމާޒަކަށް އޭނާ ހަދައި ސަރުކާރު ގުއި ރޯނުގަ ޖައްސަން ކުރާ މަސައްކަތަށް ސަމާލުވާން އެބަޖެހޭ.. ނަޝީދު މަތިން ހަނދާން ނައްތާލާފަ އެއްފަރާތެއްގަ ބަހައްޓާ އިހަށް\nމެއި 7, 2018 - 12:42\nދުނިޔޭގެ އެއްވެސް ތަނެއްގައި ކުށްވެރިވެ ޖަލުޙުކުމް ތަންފީޒުކުރާ މީހުންނަށް ރިޔާސީ އިންތިޚާބުގައި ވާދަކުރެވޭކަމެއް އެނގިފައެއް ނެތެވެ. ވެރިކަން ބަދަލުކުރެވުނަސް ކުރެވޭނީ ރަނގަޅު ޤާބިލް މީހުން ކުރިމަތިލައި ވާދަކުރީމާތާއެވެ. މޮޔައިން އަތަށް ކަނޑި ނުދެވޭނެކަމަށް ބުނި ކިތައްމެ މީހަކު މިހާރު އަންނި ވެރިކަމަށް ގެންނަން ފައިވިދެފައި ހުރުމުން ޙައިރާންވެ އަންތަރީސްވެއެވެ.\nމެއި 7, 2018 - 12:54\nއިދިކޮޅު ކެނޑިޑޭޓެއް ނުނެރެވޭނެ ބަަލަން ތިބޭ\nމެއި 7, 2018 - 13:08\nތީ މާކުރިންވެސް އެނގިފައޮތް ކަމެއް ރޫހާނީލީޑަރ އަންނި ނޫންމީހަކު ނުނެރެވޭނެކަން ހެހެހެހެ\nމެއި 7, 2018 - 13:09\nކެނެރީގޭ ނަޝީދަކީ ޖަލުހުކުމެއް ތަންފީޒުކުރަމުންދާ ފަރާތެއް!!! ގަދަބާރުން ކަންކަން ކުރަންނޫޅޭ ކަލޭ!!! ކަލޭތީ ގާނޫނުގެ މަތީގަހުރެވެނޭނެ މީހެއްނޫން!!! ކޮން ގައްޑާކަމެއް ދައްކާކަށް!!!\nމެއި 7, 2018 - 13:14\nހަސަތޭކަ އަކަފޫޓް ހަމަ ނުވާ ބިން ކޮޅު ދޫކޮށްލަން ނުޖެހޭނެ އުސޫލުން އެވިސްނުން ވެސް މިއުފަން ކުރުވީ އެެއީ މަމެން ޕިންކީންގެ ވެރިކަމުގައި އެކަނި. މަމެން ޕިންކީން ނަކީ އެއީ ބިއުޓިފުލް މައިންޑުންނޭ މަމެން ބުނަނީ މިހެން ވެގެން ނޭ އައި އޭމް ވޮންޑަރިންގް ކޭން ޔޫ ބީ ލައިކް އަސް ކޭން ޔޫ ބީ އާއާ ކޭން ޔޫ ބީ އާއާ ކޭން ޔޫ ބީ އާއާ އާއާއާއާ އާއާއާއާ އާއާއާއާ...\nމެއި 7, 2018 - 13:20\nއައްޑޫ ސިޓީ ކައުންސިލަށް ކުރިމަތިލާބަލަ.\nމެއި 7, 2018 - 13:36\nދޮންކަލޯ މިހާރު ވެރިކަމުގަ ހުރި މީހާ ހަމަ އެއްވެސް ކަމެއްނުކުރާ އަލިފެއްދޯ.\nމެއި 7, 2018 - 14:05\nމީނައާ މީނަގެ ލާދީނީ އައުވާނުންނަށް އެމެރިކާއިން ތަންކޮޅެއް ދޭންވީނުން ވެރިކަން ކުރަން!\nމޮޅު ގޮތެއް ބުނަންތަ\nމެއި 7, 2018 - 14:20\nދަނޑިވަޅު ބަލާފަ މައުމޫނު ދޫކޮށްލަންެ ފެންނަނީ..\nމެއި 7, 2018 - 14:23\nއިދިކޮޅުންނެރޭނެ ކެޑިޑޭޓަކުނެތުމުން ރައީސް ޔާމިން ހޮވިވަޑައިގެންނެވުން އެއީ ދިވެހިރާއްޖެއައްލިބޭ ނުހަނު އުފާވާނެދުވަހެއް ކަމުގައިވާނެ އިންޝާﷲ އަދި ބަޖެޓުން ބޮޑުހަރަދެއްސަލާމައްވީ ހޯހޯހޯ\nމެއި 7, 2018 - 14:32\nނޝދގެރައް އިންޑިއާ2018 ވަނަ އަހަރު ފުރަތަމަ ކުއާޓަރގައި އިންޑިޔާގައި ދުވާލެއްގެ މައްޗަށް5މީހުން ރޭޕްކޮށްފައިވޭ\nމެއި 7, 2018 - 14:42\nތަންކޮޅެއް ކުރުކޮށް ލިޔުނު ނަމަ ގިނަ މީހުން ކީސް\nމެއި 7, 2018 - 15:09\nޓްރެކް ސަރަހައްދު ވޮޑުނީ އެއީ ބްރިޖްގެ ތަނބު ތައް ޖަހައިގެން ކަަމަށް ވާނަމަ މަމެން ނަށް މާ ބޮޑަށް ރަނގަޅަވެ. ދެން ހަދަންވީ ގޮތަކީ މާލޭގެ ދެކުނު ފަރާތުން 1 ކިލޯ މީޓަރު ދުރުގައި އަނެއްކާ ޓްރިޕޮޑްސް ތައް ޖަހަންވީ ކަނޑުގެ ލޮނުގަނޑުން ފެށިގެން 10 މީޓަރު އުސްމިނަށް. އެއިރަށް މިހާރު ހާބަރ ބޭސިން އެއް ގޮތަށް އޮތް ތަން އެއްކޮށް ހިއްކާލާ އަލަށް މި ދެންނެވުނު 1 ކިލޯމީޓަރު ޑީޕް ބްލޫ ސީ ގައި އޮޑި ދޯނި ފަހަރު އަޅާ ގޮތަށް ހަދާނީއޭ އެއިރުން މާ ބޮޑަށް ރަނގަޅުވާނެއޭ. މިރާއްޖޭގައި ތިމާވެށީގެ މީހުން ދައްކާ ވާހަކަ ތަކަކީ އެއީ އަލިފު ލައިލާ ވާހަކަ ތަކޭ އެމެން އެއީ އެއްގޮތަކަށް ވެސް އެންވަޔަރުމެންޓަލް އެޕްލިކޭޝަންސް އިންޖިނިއަރިންގް ދަންނަ ބަޔެއް ނޫނޭ އެއީ މުޅިން ވެސް ޚުތުބާ ލިޔާ މީހުންނޭ. މަމެން ޕިންކީންގެ ވެރިކަމުގައި ކަންކަން ކުރާ ގޮތުން ޓްރެކް ސަރަހައްދު ވޮޑުން އެއީ މާލެ ހިއްކަން ލިބޭ ނިއުމަތޭ އިނގޭތޭ ތަމެން ރަންރީނދޫ ޓްވިޓަރޭ މެންނަށް ތަމެން ދެން މަހަށް ދޭބަލަ މަަހަށް މަހަށް މަހަށް ދޭބަލަ...\nމެއި 7, 2018 - 15:26\nއަސަރެއްކުރޭތާ... ހަމަހިލާ ޔާމީނެއް ނުހޮވޭނެ\nމެއި 7, 2018 - 15:59\nތިޔަ ނަޝީދަކީ ދިވެހި ރާއްޖޭގެ ވެރިކަމަށް ކުފޫހަމަވާ މީހެއްނޫން. އަހަރަމެން މޮޔާވެގެން އުޅޭކަށް ނުޖެހޭ. ދިވެހިރާއްޖޭގާ އޮތް 30 އަހަރުވީ ވަރުގަދަ ވެރިކަން ނިމުމަކަށް ގެނެސް އަހަރަމެން އޭނަޔާއި ވެރިކަން ހަވާލުކުރީން. އެހެންނަމަވެސް އޭނަޔަކަށް ދިވެހީންގެ ވެރިކަން ކުރާކަށް ނެއެނގުނު. އޭނަ އެމަގާމުގާހުރެގެން ގަންނާންފެށީ އެހެންގަނޑެއް. ކުޑަ ދުވަސްކޮޅެއްގެ ތެރޭ ވެރިކަން ދަމަހަށްޓަން ނެއެނގިގެން ވެރިކަމުން ފައިބައިފި. އެވަރުގެ ގަޅިމީހަކު ވެރިކަމަށް އެރުވުމުގެ ބަދަލުގާ އެހެން މީހަކު އެ މަގާމަށް ހޯދުން މާރަނގަޅު.\nމެއި 7, 2018 - 16:19\nކްންގްރާ ރަޢީސް ނަޝީދު!! 🙂\nމެއި 7, 2018 - 16:32\nއެމްޑީޕީން ބާއްވަން އުޅޭ ޕްރައިމަރީ ގައި ނަސީދު ބައިވެރިކުރުވައިފިނަމަ ޕާޓީތަކާއި ބެހޭ ގާނޫނުގެ 30 ވަނަ މާއްދާގަ ޕާޓީތައް އުވާލުމާބެހޭ ބައިގަ ބުނާ ބައި ސަރީއަތަށް ސާބިތު ވާނެ .މިފަހަރު ރިޔާސީ ޕްރައިމަރީގަ ނަސީދު ވާދަ ކުރުވައިފިނަމަ ގާނޫނާ ހިލާފު ކަންކަން ކުރުމަށް ދަވްލަތަށް މަޖްބޫރު ކުރުމަށް މަސައްކަތް ކުރުމާ . ގައުމުގެ ސަލާމަތާ އިސްތިގުލާލު ނަގާލަން މަސައްކަތް ކުރުން ސާބިތުވާނެ 30 ވަނަމ މާއްދާގެ 1،2،3،4،5 މި5މާއްދާގެދަށުން ޕާޓީ އުވާލެވެންވާނެ.\nމެއި 7, 2018 - 16:35\nނަށީދު ރިޔާސީ ކެންޑިޑޭޓަަކަށްވާން ގާނޫނީ ހައިސިއްޔަތު ލިބޭނީ ކިހިނެއްބާ؟\nމެއި 7, 2018 - 16:44\n"އަޅެ ވިދާޅުވެދެއްވަބައްލަވާ ކީޢްތޯ ކުރައްވަން ތިއުޅުއްވަނީ؟ ކާކު ކޮންއިރަކުތޯ ބުނީ ތިއެޅޭނޭ، ބުރިޖެއް އަޅުއްވައިގެން ކީއްތޯ ކުރައްވަން ތިއުޅުއްވަނީ؟ ކޮބައިތޯ ތިކަމުގެ އިންޖިނޭރުން، ކޮބައިތޯ ރުފިޔާ ފައިސާ، ދެން ދެން ދެދެ ދެން ރައްޔިތުން ގުނބޯ ހެއްދެވިއަސް ތިދެން ބޮޑުވަރު ދެއްތޯ؟"\nމެއި 7, 2018 - 16:53\nޤާޟީ އަކު ވަގަށް ނުނަގާ ކަމަށް ވެއްޖެތޯ؟ އެހެންވެއްޖެނަމަ ނެރެންވީ ނެރެންވީ...\nޓޯރޓޮލާ ކަހަލަ ރައްތަކެއްވާނެ ރާއްޖޭގެ ދެކުނުގައި، "އެކަމަކު ހަތިޔާރު ބޭނުންވާނެ، ހަތިޔާރު ނެތެއްނު؟، "\nމެއި 7, 2018 - 16:57\nއަޅޭފަހެ ކަލޭމެންގެ ބޯ ކޮބާ!؟\nއިދިކޮޅުންވެސް އެބުނާ އެއް ކެނޑިޑެޓަކީ ރައީސް ޔާމީނޭ.\nއިދިކޮޅުން އެބުނާ ކެނެރީގޭ މީހާގެ ނަން ވޯޓުކަރުދާސްކޮޅުގައި ނެތީމާ ދެން ހުއްންވާނީ އެއްކެންޑިޑޭޓު ރައީސް ޔާމީން ނޫންތޯ؟\n.އަމިއްލަގޮތުން އެހެން މީހަކު ވާދަ ނުކުރާހާ ހިނދަކު؟\nމެއި 7, 2018 - 19:46\nމި ލާދީނީ، ހުޅަނގާ އިންޑިޔާގެއޭޖެންޓް ނޫން މީހަކު ތި ޕާޓީ ތަކުން ހަމަ ނުވީތަ؟ މިކަލޭގެ ނަން އޮތަސް މުސްލިމުންނަށް ހުތުރު.


Kanduhulhudhoo magistrate ge jinsee furassaaraige massala eh balanee | Mihaaru\n17 ޖެނުއަރީ 2020 - 19:04 23 comments\nމެޖިސްޓްރޭޓް ހަސަން ދީދީ ބަޔަކަށް ޖިންސީ ފުރައްސާރަ ކުރި މައްސަލަތަކެއް ބަލަމުން ދާތީ މިދިޔަ ޖުލައި މަހުން ފެށިގެން އޭނާ ވަނީ ސަސްޕެންޑް ކޮށްފަ އެވެ. ނަމަވެސް ބަލަމުން ދަނީ ކޮން މައްސަލައެއް ކަމެއް ޖުޑީޝަލް ސާވިސް ކޮމިޝަން (ޖޭއެސްސީ) އިން ނުބުނެ އެވެ.\n"މިހާރު" އަށް އެނގިފައިވާ ގޮތުގައި އެ ފަނޑިޔާރު މިދިޔަ އަހަރު ޖިންސީ ފުރައްސާރަ ކުރި މައްސަލައެއް ފުލުހުން މިހާރު ގެންދަނީ ތަހުގީގު ކުރަމުންނެވެ. ފުލުހުން ވެސް އެކަން ކަށަވަރު ކޮށްދެ އެވެ. ފުލުހުން ބުނީ، މާލޭގައި ހުންނަ ފެމިލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓުން އެފަދަ މައްސަލައެއް ބަލަމުންދާ ކަމަށް މައުލޫމާތު ލިބިފައިވާ ކަމަށެވެ.\nޖިންސީ ގޯނާ ކުރުމުގެ އިތުރުން ކޯޓުގެ އަންހެން މުވައްޒަފުންނަށް ޖިންސީ ފުރައްސާރަ ކުރި ކަމަށް ވެސް އެ ފަނޑިޔާރުގެ މައްޗަށް ތުހުމަތު ކުރެ އެވެ. އޭގެ ތެރޭގައި އެ މުވައްޒަފުންނަށް އޮރިޔާން ފިލްމު ދެއްކުން ފަދަ ކަންކަން ހިމެނެ އެވެ.\n2 aharuge kujja rape kuri ekaku hayyaru koffi\nރޭޕްގެ މައްސަލާގައި ކުއްޖާގެ ކާފަ އާއި މުނިކާފަ ހައްޔަރު ކުރުން\nދެ އަހަރުގެ ކުޑަ އަންހެން ކުއްޖެއް ރޭޕްކުރި ކަމުގެ ތުހުމަތުގައި ކަނޑުހުޅުދޫން މިއަދު ވަނީ އެ ކުއްޖާގެ ކާފަ އާއި މުނި ކާފަ ހައްޔަރުކޮށްފަ އެވެ. އޭގެ ތެރެއިން ކުއްޖާގެ ކާފައަކީ އެފަދަ ދެ މައްސަލައެއްގައި މީގެ ކުރިން ވެސް ހައްޔަރުކޮށް ދައުވާ އުފުލާފައިވާ މީހެކެވެ. އެފަދަ މައްސަލައެއް މިހާރު ވެސް ނުނިމި ކަނޑުހުޅުދޫ ކޯޓުގައި އެބަ އޮތެވެ.\nއެފަދަ ބޮޑެތި ތުހުމަތުތައް ކުރެވޭ މީހުން ތަކުރާރުކޮށް އެފަދަ ކުށްތައް ކުރަން މުޖުތަމައުއަށް ދޫވެފައިތިބޭތީ ގިނަ ބަޔަކު ދަނީ ކަންބޮޑުވުން ފާޅުކޮށް ޝުއޫރު ފާޅު ކުރަމުންނެވެ.\nއިތުރު ލިޔުންތައް ފުލުހުން ކުޑަކުދިންނަށް އަނިޔާކުރުން ގއ. ކަނޑުހުޅުދޫ ޖިންސީ އަނިޔާ ކުދިންނަށް ޖިންސީ ގޯނާކުރުން ފަނޑިޔާރުން ޖިންސީ ގޯނާކުރުން


Knives out2adhi3ge rights netflix in gannanee\nނައިވްސް އައުޓްގެ2އަދި3ގެ ރައިޓްސް ނެޓްފްލިކްސް އިން ގަންނަނީ\n2019 ވަނަ އަހަރު ނޮވެމްބަރުގައި ރިލީޒް ކުރި ކާމިޔާބު ފިލްމު ނައިވްސް އައުޓްގެ2އަދި3ވަނަ ފިލްމުގެ ރައިޓްސް ނެޓްފްލިކްސް ގަންނާނެ ކަމަށް މީޑިޔާ ރިޕޯޓްތަކުން ބުނެފިއެވެ.\nރިޕޯޓްތަކުން ބުނާގޮތުގައި ފިލްމުގެ ރައިޓްސް ގަތުމަށް ނެޓްފްލިކްސްއިން 450 މިލިއަން ޑޮލަރު ހަރަދު ކުރާނެއެވެ. ނައިވްސް އައުޓްގެ ފުރަތަމަ ފިލްމު ބޮކްސް އޮފީހުގައި 311 މިލިއަން ޑޮލަރުގެ ފައިދާއެއް ހޯދާފައި ވެއެވެ.\nމީގެ ދެވަނަ ފިލްމުގެ ޝޫޓިން މި އަހަރު ޖޫން 28 ގައި ފަށާނެއެވެ. ޝޫޓިން ފަށާނީ ގްރީސް އިންނެވެ. ފުރަތަމަ ފިލްމުގައި ހިމެނުނު ތަރިންގެ ތެރެއިން ދެވަނަ ފިލްމުގައި ފެންނާނެ ކަން ޔަގީން ވެފައިވަނީ ހަމައެކަނި ޑޭނިއަލް ކްރެއިގާއެވެ.\nފުރަތަމަ ފިލްމުގައި ކްރިސް އީވަންސް ވެސް ފެނިގެން ދިޔައިރު އޭނާ ހިމެނޭހެން ދެން ފިލްމުގައި އުޅުނު އެހެން ތަރިން ދެވަނަ ބައިން ފެނުން ނާދިރުކަމަށް ރިޕޯޓުތަކުން ބުނެފައި ވެއެވެ. އަދި3ވަނަ ފިލްމަށް ވެސް ނަގަން ހަމަޖެހިފައިވަނީ މުޅިން އާ ކާސްޓުންކަން އެ ފިލްމުގެ ޑައިރެކްޓަރު ރިއަން ޖޯންސަންއާއި ހަވާލާދީ ހަބަރުތަކުން ބުނެއެވެ.


BREAKING NEWS: Reygandu9In Feshigen Male' Gai Curfew Hingan Ninmaifi - Vaguthu\nރޭގަނޑު9އިން ފެށިގެން މާލޭގައި ކާފިއު އިއުލާންކޮށްފި\nކޯވިޑް-19 ގެ ހާލަތުން ރައްކާތެރިވުމަށް އަޅަމުންދާ ފިޔަވަޅުތަކުގެ ތެރެއިން،6މެއި 2021 ގައި މާލެ ސަރަޙައްދުގައި (މާލެ، ހުޅުމާލެ، ވިލިމާލެ) ރޭގަނޑު 9:00 ން ފަތިހު 4:00 އަށް ކާފިއު ހިންގުމަށް ނިންމައިފިއެވެ.\nމި ވަގުތުތަކުގައި ހިނގާބިނގާވެ އުޅުމާއި ދުއްވާ އެއްޗެހި ދުއްވުމަކީ މަނާކަމެއް ކަމަށް އެޗްޕީއޭ އިން ވަނީ ވިދާޅުވެފައެވެ.\nނަމަވެސް ޟަރޫރީ ބޭނުމަށާއި ޑެލިވަރީގެ ޙިދުމަތްތަކަށް ފުލުހުން ހުއްދަ ދޫކުރަމުން ގެންދާނެ ކަމަށް އެޗްޕީއޭ އިން ވިދާޅުވިއެވެ.\nމިހާރު ރާއްޖޭގައި 7109 މީހުން ކޮވިޑް ބަލި މީހުންގެ ތެރޭގައި އެބަތިއްބެވެ. އޭގެތެރެއިން 198 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ. މިހާރު ވެސް ހޮސްޕިޓަލްތައް ފުރިދާނެ ކަމުގެ ބިރު ވަނީ ވަރަށް ބޮޑުވެފައެވެ. ދަރުމަވަންތަ ހޮސްޕިޓަލްގައި 11 ވަނަ ފަންގިފިލާގައި ހުންނަ އެންމެ ހާލުބޮޑު ބަލި މީހުންނަށް ފަރުވާދޭ އައިސީޔޫ މިހާރު ވަނީ ފުރިފައެވެ.\nހުޅުމާލޭ ފެސިލިޓީގައި ހުންނަ 248 އެނދުގެ ތެރެއިން 171 އެނދުގައި މިހާރު ބަލި މީހުން އެޑްމިޓް ކޮށްފައި އެބަތިއްބެވެ. އެހެންކަމުން ހުޅުމާލޭ ކޮވިޑް ފެސިލިޓީގެ %68 މިހާރު ވަނީ ފުރިފައެވެ.\nރާއްޖެ އިން ކޮވިޑަށް ފައްސިވާ މީހުންގެ އަދަދު އިތުރުވާން ފެށީ ކައުންސިލް އިންތިހާބަށް އޭޕްރީލް 10 އާއި ދިމާކޮށް ބޮޑެތި ލުއިތަކެއް ދިންތާ ހަފްތާއެއް ފަހުން އޭޕްރީލް 17 ވަނަ ދުވަހުން ފެށިގެންނެވެ. އޭރު ކޮވިޑަށް ފައްސިވާ މީހުންގެ އަދަދު ދުވަހުން ދުވަހަށް ދަށަށް ދިއުމަށް ފަހު އަނެއްކާ ހާލަތު ގޯސްވެ، ކޮންމެ ދުވަހަކު ފައްސިވާ މީހުންގެ އަދަދު މިހާރު ވަނީ ހަތްސަތޭކަ ފަހަނައަޅައި މައްޗަށް ގޮސްފައެވެ.\nއެޗްއީއޯސީ އިން ވިދާޅުވީ މިހާރު ފައްސިވާ މީހުންގެ އަދަދަށް ބަލާއިރު މިހާރު ބަލި ކޮންޓްރޯލް ކުރަން ފިޔަވަޅުތަކެއް އެޅި ނަމަވެސް އަންނަ ޖޫން މަސް ފެށެންދެން ކޮވިޑަށް ފައްސިވާ މީހުންގެ އަދަދު އިތުރުވަމުން އަންނާނެ ކަމަށް ބެލެވޭ ކަމަށެވެ.\nމެއި 6, 2021 00:47\nކަލޭމެން އަޅެ މޮޔަވެގެންތަ ތިއުޅެނީ. ކޮއްފަ ނުކުރާނެ ކަމެއް ނޭނގިގެން. ބޯހަލާކު.\nމެއި 6, 2021 00:48\nފުރަބަންދަކަށް ނުގޮސް ދަށްކުރެވޭނެބާ ކޭސްތަށް؟\nމެއި 6, 2021 00:52\nއަމާބުނީ ތީ ފަރައްދާ އުސޫލުން ކަންކަން ނުކޮއް ދެންވެސް މިކަން މައިތިރި ވަންދެން ތަންކޮޅެއް ހަރުދަނާ ފިޔަވަޅު އަޅަބަލަ.... ދަތީގަ އުޅެން ޖެހުނަސް ފުރާނަ ސަލާމަތުން ހުރިއްޔާ މާދަަމާވެސް މިއަދު ލިބުނުގެއްލުން ފޫބައްދަން މަސައްކަތް ކުރެވޭނެ. އެންމެސްވެސް ތަން ކޮޅެއް އަމިއްލަ އެދުންވެރިކަން ބަހަައްޓަފަ ތަންކޮޅެއް ޒިންމާދާރުވާންވެއްޖެ. މިސަރުކާރަކީ އަދިވެސް ބޮޑުވާން ދަންނަ ސަރުކާރެއްނޫން\nމެއި 6, 2021 01:01\nއިންޑިޔާއިން ބަލިމީހުން މިތަނައްވައްދާފަ މިހާރުދެން ހުރިހާމުސީބާތެއް ރައްޔިތުންނައްތޯ...\nއިންތިހާބުނިމުނީ، ފަހުފިހަ އަދި އީދު ފެނައް..\nލާދީނީން މިނިސްޓަރުކަމަށް..އެމްޑީއެން ގެބާރު(އެމްޑީޕީ(...!!؟ އައްޔިތުން ގުނބޯހެދިފަ..\nމެއި 6, 2021 09:04\nބަލިމަޑު ކަމަކީ މާތްﷲ އިންސާނުންގެ މައްޗަށް ފޮނުއްވަވާ އިމްތިހާނެއް ދޭތެރެޖައްސާ އަދާވާތްތެރިވުމުގެ ބަދަލުގައި އީމާންތެރިކަން އިތުރުކޮށް އަޅުކަމާއި ދުއާކުރުން އިތުރުކޮށް ތިމާއާއި ތިމާގެ އާއިލާ މިބަލިން ރައްކާތެރިކުރުވާ\nމެއި 6, 2021 01:13\nމިކަމުގެ ޒިންމާ ނަގަން ޖެހޭނީ ސަރުކާރުންނާއި މަޖިލީހުން. ފާއިތުވި4މަސް ދުވަހު ސަރުކާރާ މަޖިލީހުގެ އެންގުމަށް ހުރިހާ ކަމެއް ދޫކޮށްލަފާ. ދެން މިހާރު ވާނެ އެއްޗެއް ވީމަ ކާފިއު ހިންގީމަ ކިހިނެއް ހައްލުކުރަނީ. ސަރުކާރު އިސްތިއުފާާާ. މަޖިލީސް އިސްތިއުފާ\nމެއި 6, 2021 01:34\nމެއި 6, 2021 01:48\nހެޔޮނުވަާނެ ދަމުނަމާދު ކެންސަލް ނުކުރާތި.\nމެއި 6, 2021 02:46\nފަތިހު4އެއީ ރަމަޟާން މަހަށް އެންމެ ރަނގަޅު ގޮތެއް ނޫންކަމަށް ބެލެވެނީ ، ދަމު ނަމާދަށް ދިއުމަށް މެނދަމު 2:30 އިނުން މުހިއްމު\nމެއި 6, 2021 03:40\nއެމްޑީޕީކުދިންނޫންބަޔަކު ވެރިކަމުގަ ތިބެއްޖެނަމަ، އެމީހުން އަބަދުވެސް ބޭނުންވާނެ ރާއްޖޭއަށް ދެރަގޮތްވާން. އެގޮތުން ރާއްޖެއަށް ޓޫރިސްޓުން ނައުމަށާއި މަސްވެރިންބާނާމަސް ޔޫރަޕަށް ނުގަތުމަށާއި އަދި މިފަދަދެރަ ރާއްޖެއަށްވާން ދުއާކުރުން ހިމެނެއެވެ. ދެން އެހުރިހައި މަސައްކަތުގެ ނަތީޖާ މިލިބުނީ އެމީހުންގެ ސަރުކާރުގައެވެ. މިއިން އެގޭކަމަކީ އެހެންބަޔަކު ވެރިކަމުގަ ތިއްބަސް އެފަދަކަންކަންކުރަންނުވާނެކަމެވެ. ތިމާފޭހުނު އިލޮށި ތިމާލޮލަށެވެ.\nމެއި 6, 2021 03:59\nއަޅުގަނޑުގެ ސުވާލަކީ އެންމެ ރެއަކައްތޯ ކާފިއު ހިންގަނީ؟\nމެއި 6, 2021 05:00\nކިހާ ބޮޑުވެއްޖެ އުނދަގުލެއްތަ އޭނ؟؟؟؟ މިމީހުން ހީވަނީ މިމީހުން ނަމާދު ނުކުރާއިރު އެހެން މީހުންވެސް ނަމާދުކުރިޔަކަ ނުދޭން އުޅޭހެން😑 މިއީ ރަމަޟާން މަހުގެ ފަހުދިހައޭ.!!!! އެންމެން ކިހިނެއްތަ ގޭގަ ނަމާދުކުރަނި އަޖައިބެއް😠 ކަލޭމެންނަށް ކޮވިޑް ކޮންޓްރޯލް ކުރަން ނޭނގެންޏާ އިސްތިއުފާ ދީފަ ގެއަށް ދޭބަލަ މީހުންނަށް ދުއްތުރާ ނުކޮށް😠 އާނ ފަހެ ޚާއްސަ ހުއްދަ ވެސް ލިބޭ ކުޅިވަރު ކުޅެން އިންޑިއާއިން އަންނަ މީހުންނަށް😑 އެކަމަކު އާއްމު ރައްޔިތުންވީ ފަހުދިހައިގެ ހެޔޮކަން ނުލިބި ގޭގަ ތިބެން😐 ކަލޭމެން އަމިއްލައަށް ކޮވިޑް ތި ފަތުރާ ނީ🙄 ގިނަ ލާރި ހޯދަން😐 ހަމަ ގަސްތުގަ ކުރާ ކަމެއްހެން ހީވާ ކަހަލަ🤐 އެމްޑީޕީ އިންތިހާބަށް ވާއިރަށް މަދުކުރާނަމެއްނު😪😑😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠😠\nމެއި 6, 2021 05:28\nކަލޯ އަދި މާ އަވަހެއްނު ތިކަން ކުރަން؟ އަދި މަޑުކޮށްލާ އިންޑިއާ އޮތް ހާލަތަށް ދިޔާމަ ދެން ފަށާ. ޥޯޓައިގެން ކުރިއަށް. މޮޔަ ދިވެހިން ދެނެވެސް އަތްޖަހަން ތިބޭ. ވަރަށް ވެދުމާއި ސަލާމް\nމެއި 6, 2021 06:35\nމެއި 6, 2021 09:11\nމިއީ ރޯދަމަހު ފަހު ދިހަޔަށް މިމީހުންރާވައިގެންޖައްސާގޭމް މުސްލިމުންރޭއަޅުކަންކުރަންމިސްކިތްތަކަށްދާތީ އެކަންތައްހުޓުވާލީ ވަރަށްބަސްއަހާ ފޭކު ކޮރާނާއެއްމިއީ ދުވާލުވާއިރަށް ފޭކު ކޮރާނާ ހޮރުތަކަށްވަދެފިލާނެ އަނެއްކާ މޮޅުތަންކޮޅަކީ އެޗްޕީއޭގެ ހުއްދަދީގެން ކެމްޕޭނުކޮއްފިއްޔާމު ފޭކު ކޮރާނާއެއްނުޖިހޭ\nމެއި 6, 2021 09:40\nސަރުކާރުގެ ބޮޑުން ހުރިހާ ނުބައެއް ހަދާ މުޅި ރާއްޖެއަށް ބަލިފަތުރާފަ ރައްޔިތުންނަށް ހުރިހާ އުނދަގުލެއް..\nމެއި 6, 2021 09:55\nހަމައެކަނި ރޭގަނޑުނުކޮއް ހަވީރުވެސް ކުރަންވީ..\nމެއި 6, 2021 10:19\nކީއްވެތޯ ދަތްދޮޅީގައި މަސްކު އަޅައިގެން އެހެން މީހުން ނުރައްކަލަށް ވައްޓާލައި އުޅޭމީހުންނަށް އަދަބެއް ނުދެވެނީ.\nމެއި 6, 2021 10:45\nސީދާ ދަމު ނަމާދަށް ދިއުމަށް ހުރަސް އަޅަން ކުރާކަމެއް !\nމެއި 6, 2021 11:59\nނޫސް ގެ ވެރިންގެ ފަރާތުން ވަރަށްބޮޑަށް އެދެން ކޮވިޑާއި ގުޅިގެން އަޅާފައި ހުރި ފިޔަވަޅުތަކަށް ރައްޔިތުންގެ މަޖިލީހުން ޢަމަލު ނުކުރަނީ ކީއްވެގެން ތޯ ސާފުކޮށް ދެވިދާނެތޯ؟ މިހެން މިދެންނެވީ ޑިއުޓީ ބަހައިގެން މަޖިލިސް ބަންދު ނުކޮށް މުވައްޒަފުން ނެރެގެން މަސައްކަތް ކުރަމުންދާ ކަމަށް ޚަބަރު އެބަލިބޭ އެހެންވީމާ މިއީ ރަގަޅު ވާހަކައެއްތޯ ސާފުކޮށް ދެވިދާނެތޯ؟


Kuda Kuhjakah Boss Dhin Fuluhaku Maafah Edhihjje - Vaguthu\nކުޑަ ކުއްޖަކަށް ބޮސް ދިން ފުލުހަކު މާފަށް އެދިއްޖެ\nކެނެޑާގެ ވެންކައުންގެ ފުލުހެއް 17 އަހަރުގެ ކުއްޖަކަށް ބޮސް ދެވުމުން މާފަށް އެދިއްޖެއެވެ.\nމިކުއްޖާއަށް ބޮސް ދީފައިވަނީ ކުޑަކުދިންނަށް ޖިންސީ ގޯނާ ކުރުމާ ބެހޭ ފުލުހުންގެ ޑިޕާޓްމެންޓްގައި މަސައްކަތް ކުރަމުންދާ ޖޭމްސް ފިޝަރ ނަމަކަށް ކިޔާ ފުލުހެކެވެ.\nޖޭމްސް މިމައްސަލައިގައި ކޯޓްގައި މިކުއްޖާ ކުރެންވަނީ މަޢާފަށް އެދިފައެވެ. ޖޭމްސް ބުނެފައިވަނީ އޭނާއަށް މިކަމުގައި ދެއްކޭނެ އިތުރު ބަހަނާއެއް ނެތް ކަމަށާއި މިގޮތަށް މިކަން ދިމާވުމުން ވަރަށް ލަދުވެތިވާ ކަމަށާއި ނިހާޔަތަަށް މަޢަާފަށް އެދޭ ކަމަށެވެ.\nޖޭމްސްގެ މައްޗަށް ކުޑަ ކުއްޖަކަށް މިފަދަ ގޮތަކަށް އަމަލު ކުރުމުގެ ކުށުގައި 90 ދުވަހުގެ ޖަލު ހުމެއް އަންނާނެއެވެ.\nމި 17 އަހަރުގެ ކުއްޖާ ފުލުހުންނަށް ހާޒިރު ކުރުމުން ބުނެފައިވަނީ މި ފުލުސް މީހާ މިކުއްޖާއާ3ފަހަރު ބޮސްދީފައިވާ ކަމަށާއި މިކަމުގެ ސަބަބަބުން މިކުއްޖާއަށް ނަފްސާނީ ގޮތުން ގެއްލުންތަކެއް ލިބިފައިވާ ކަމަށެވެ. މިކުއްޖާ އިތުރަށް ބުނެފައިވަނީ މިފުލުސްމީހާގެ އަމަލުގެ ސަބަބަުން ފުލުހުންނަށް ކުރާ އިތުބާރު ގެއްލިއްޖެ ކަމަށާއި އެއްވެސް ކަމެއްގައި ފުލުހުންގެ އެހީތެރިކަމެއް ހޯދަން ބޭނުން ނުވާ ކަމަށެވެ.\nމިކުއްޖާއަށް ޖޭމްސް ބޮސްދީފައިވަނީ ޑްރަގް ބޭނުން ކުރުމުގެ މައްސަލައެއްގައި މިކުއްޖާ ހައްޔަރު ކުރުމަށްފަހު ތަޙްޤީޤްގައެވެ. ޖޭމްސްއަކީ 29 އަހަރުގެ މީހެކެވެ. މިކުށުގައި މިމީހާވަނީ ފުލުހުންގެ ވަޒީފާއިން ވަކިކޮށްފައެވެ.


"Buddies futsal challenge" Blood brothers kaamiyaabu kohfi\n"ބަޑީޒް ފުޓްސަލް ޗެލެންޗް" ބްލަޑް ބްރަދާސް ކާމިޔާބުކޮށްފި---ފޮޓޯ:ބަޑީޒް ގުރޫޕް\nށ. ފޯކައިދޫ ތާރީހުގައި ބޭއްވި އެންމެ ބޮޑު ފުޓްޝަލް މުބާރާތް "ބަޑީޒް ފުޓްޝަލް ޗެލެންޖް 2020" ގެ ޗެމްޕިއަންކަން "ބަލަޑް ބްރަދާރްސް"އިން ކާމިޔާބު ކޮށްފި އެވެ.\nއިއްޔެ ހަވީރު 4:30 ގައި ކުޅެވުނު ފައިނަލް މި މެޗުން "ބްލަޑް ބްރަދާރސް" އިން ޗެމްޕިއަންކަން ހޯދާފައިވަނީ މި މުބާރާތުގެ ފައިނަލްގައި "އެފް ސީ އުނދޯލި" އާ ވާދަކޮށް2-7ގެ ނަތީޖާއަކުންނެވެ. މި މެޗުގެ މޭން އޮފް ދަ މެޗަކަށް ހޮވިފައިވަނީ، ބްލަޑް ބްރަދާރސް ގެ ޝަމާލްއެވެ.\nޖުމްލަ 10 ޓީމަކުން ބައިވެރިވެގެން މި މަހު5ވަނަ ދުވަހު ފެށި މި މުބާރާތަކީ ހަމަ އެކަނި ފޯކައިދޫއަށް ހުޅުވާލައިގެން ކުރިއަށްދިޔަ މުބާރާތެކެވެ.\nމި މުބާރާތުގެ ފުޓްސަލް ކިންގް އަކަށް ހޮވުނީ އެފް ސީ ޕާރކް ގެ އިބްރާހިމް މުސީރް އެވެ. އަދި މި މުބާރާތުގެ އެންމެ ގިނަ ގޯލު ޖެހި ކުޅުންތެރިއަކަށް ހޮވިފައިވަނީ ބްލަޑް ބްރަދާރސްގެ މުޙައްމަދު ރިޝްވާން އެވެ.\nމުބާރާތުގެ އެންމެ މޮޅު ފަސް ކުޅުންތެރިންނަށް ހޮވިފައިވަނީ އެފްސީ ޕާކްގެ އިބްރާހިމް މުސީރު، އަލަސް ސްޕޯޓްސްގެ އަހުމަދު އަފްރާހް، ބްލަޑް ބްރަދާސްގެ މުހައްމަދު ރިޝްވާން، އެފްސީ އުނދޯލީގެ އަބްދުލް މުހައިމިން އަދި ބްލަޑް ބްރަދަސްގެ އަހުމަދު ސަމާލް އެވެ.\nމުބާރާތް އިންތިޒާމްކޮށް ކުރިއަށް ގެންދިޔަ ބަޑީޒް ގުރޫޕަކީ ފޯކައިދޫ ޒުވާނުންގެ މެދުގައި ކުޅިވަރުގެ ރޫހު އާލާކޮށް ޒުވާނުންނަށް އޮތް ފަހި ފުރުސަތުތައް ތަނަވަސްކޮށްދިނުމުގައި މެދުވެރިއެއްގެ ރޯލު އަދާކުރާ ފޯކައިދޫ ޒުވާނުންގެ ޓީމެކެވެ.\nމޮޓޯ ރޭސިން އޯޕަން އިވެންޓްގައި ކުޅުދުއްފުށީގެ ދެ ރައިޑަރަކު ބޮޑު ކާމިޔާބީއެއް\nޑަބްލިއުއެސްއޭގެ ބެޑްމިންޓަން ޓޯނަމެންޓް ފަށައިފި\nބައިކް މޯލްޑިވްސްގެ "ޖޫނިއާ ސައިކްލިންގ ކޭމްޕް" ނިންމާލައިފި


Dhauvaa kuran fonuvee siyaasee beynumeh gai: Nasheed ge office | Mihaaru\nކުރީގެ ރައީސް ނަޝީދު ވާހަކަފުޅު ދައްކަވަނީ: ރައީސް ޔާމީން ހައްޔަރުކުރި މައްސަލާގައި އެމަނިކުފާނަށް ދައުވާކުރަން ޕީޖީއަށް ފޮނުވީ މިދިޔަ އަހަރު ފަހުކޮޅު.---ފޮޓޯ: އެމްޑީޕީ\nއިތުރު ދައުވާއެއް ކުރަން ފޮނުވީ ސިޔާސީ މަގްސަދެއްގައި: ނަޝީދުގެ އޮފީސް\n10 ޖެނުއަރީ 2017 - 21:27 26 comments\nކުރީގެ ރައީސް މުހައްމަދު ނަޝީދުގެ ވެރިކަމުގައި، މިހާރުގެ ރައީސް އަބްދުﷲ ޔާމީން ހައްޔަރުކުރި މައްސަލާގައި ނަޝީދުގެ މައްޗަށް ދައުވާކޮށްދިނުމަށް އެދި ޕްރޮސެކިއުޓާ ޖެނެރަލް (ޕީޖީ) ގެ އޮފީހަށް ފުލުހުން މައްސަލަ ފޮނުވީ ސިޔާސީ މަގްސަދެއްގައި ކަމަށް ނަޝީދުގެ އޮފީހުން މިރޭ ބުނެފި އެވެ.\nރައްޔިތުންގެ މަޖިލިހުގެ މުލަކު ދާއިރާގެ މެމްބަރު ކަމުގައި ޔާމީން ހުންނަވަނިކޮށް، ޖުލައި، 2010 ގައި އެމަނިކުފާނު ހައްޔަރުކޮށް، ސިފައިންގެ ބެލުމުގެ ދަށުން ކ. އާރަށުގައި ބެހެއްޓި މައްސަލާގައި ނަޝީދަށް ދައުވާކުރަން ޕްރޮސެކިއުޓާ ޖެނެރަލްގެ އޮފީހަށް ފުލުހުން ފޮނުވީ މިދިޔަ އަހަރުގަ އެވެ. ޕީޖީ އޮފީހުން މިއަދު ބުނީ އެ މައްސަލާގައި ފުރިހަމަ ކުރަންޖެހޭ ކަންކަން ފުރިހަމަ ކުރުމުގެ މަސައްކަތް ކުރަމުން އަންނަ ކަމަށެވެ.\nނަޝީދުގެ ވެރިކަމުގައި، ޔާމީން ހައްޔަރުކުރީ ރައްޔިތުންގެ މަޖިލިހުގެ މެމްބަރުންތަކަކަށް ރިޝްވަތު ދޭން އުޅުނު ކަމުގެ ތުހުމަތުގެ އިތުރުން އެ ވެރިކަން ވައްޓާލަން އުޅުނު ކަމުގެ ތުހުމަތުގަ އެވެ.\nނަޝީދުގެ އޮފީހުން މިރޭ ނެރުނު ބަޔާނެއްގައި ބުނީ، މި މައްސަލަ ޕީޖީ އޮފީހަށް ފުލުހުން ފޮނުވީ ސަރުކާރުން ސިޔާސީ މަގްސަދެއް ހާސިލް ކުރުމަށް ކަމަށާއި އެހެންވެ މައްސަލަ އަނބުރާ ފޮނުވައިލަން ޕްރޮސެކިއުޓާ ޖެނެރަލަށް ގޮވާލާ ކަމަށެވެ. އަދި ޓެރަރިޒަމްގެ އެއްވެސް އަމަލެއް ނަޝީދު ހިންގަވާފައިނުވާ ކަމަށާއި އެފަދަ ދައުވާއެއް އެމަނިކުފާނުގެ މައްޗަށް ކުރެވިގެން ނުވާނެ ކަމަށް ބަޔާނުގައިވެ އެވެ.\nކުރިން އަމަލުކުރަމުން ދިޔަ ޓެރަރިޒަމް މަނާ ކުރުމުގެ ގާނޫނު މިހާރު އުވާލާފައިވާއިރު، އެ ގާނޫނުގެ ދަށުން ދައުވާކުރަން އުޅުމަކީ ވެސް ގާނޫނީ ގޮތުން ހަމަޖެހޭ ކަމެއް ނޫން ކަމަށް ނަޝީދުގެ އޮފީހުން ބުނެ އެވެ.\nއެ އޮފީހުން ބުނިގޮތުގައި، ރައީސް ޔާމީންގެ ވެރިކަމުގައި ދައުލަތް ގަޑުބަޑުކޮށް، ސިޔާސީ ލީޑަރުން ޖަލަށްލުމަކީ ދިވެހިންނަށް ލިބޭ ނިކަމެތި ކަމެކެވެ.\nހިމާޔަތް ދޭން ކަމަށް ބުނެ ރައީސް ޔާމީން ހައްޔަރުކުރި މައްސަލާގައި އޭރުގެ ޑިފެންސް މިނިސްޓަރު އަމީން ފައިސަލްގެ މައްޗަށް ދައުވާ އުފުލައި، ޝަރީއަތް އަންނަނީ ހިންގަމުންނެވެ. މި މައްސަލާގައި ރައީސް ޔާމީނަށް ބަދަލު ދޭން ކޯޓުން ވަނީ ހުކުމްކޮށްފަ އެވެ. އެކަމަކު ގެއްލުމުގެ ބަދަލުގެ ގޮތުގައި ނަގައިދިން ފައިސާ ބޭނުންފުޅުނުވާ ކަމަށް ރައީސް ޔާމީން ކުރިން ވަނީ ސަރުކާރަށް އަންގަވައިފަ އެވެ،\nކްރިމިނަލް ކޯޓުގެ ކުރީގެ އިސްގާޒީ އަބްދުﷲ މުހައްމަދު ހައްޔަރުކުރި މައްސަލާގައި ނަޝީދަށް ކޯޓުން ވަނީ 13 އަހަރުގެ ހުކުމެއް އިއްވައިފަ އެވެ. އެކަމަކު ބޭސްފަރުވާއަށް އިނގިރޭސި ވިލާތަށް ނަޝީދު ފޮނުވުމުން އެމަނިކުފާނު މިހާރު ހުންނެވީ އެ ގައުމުގެ ހިމާޔަތް ހޯއްދަވައިގެންނެވެ.\nއިތުރު ލިޔުންތައް ރައީސް މުހައްމަދު ނަޝީދު ކުށްކުރުން ޕޮލިސް ޕްރޮސެކިއުޓާ ޖެނެރަލް ރައީސް އަބްދުﷲ ޔާމީން